ވަކިން ސިނގިރޭޓް ވިއްކާތޯ ބަލައި ފިޔަވަޅު އަޅަނީ – Haftha\nވަކިން ސިނގިރޭޓް ވިއްކާތޯ ބަލައި ފިޔަވަޅު އަޅަނީ\nދުންފަތުގެ ބާވަތްތައް ޕެކެޓްކޮށް ލޭބަލް ޖެހުމާ ބެހޭ ގަވައިދައް ގެނެއި އިސްލާހާއި އެކު ވަކިން ސިނގިރޭޓް ވިއްކުން މަނާކޮށްފައިވާއިރު، ވަކިން ސިނގިރޭޓު ވިއްކާތޯ ބެލުމަށް، ވިޔަފާރި ކުރާ ތަންތަން ބަލާ ފާސްކުރަން ނިންމައިފިި އެވެ.\nހެލްތު މިނިސްޓްރީން ބުނީ އެ ގަވައިދަށް އަމަލު ކުރާ މިންވަރު ބެލުމަށް އެ މިނިސްޓްރީ އާއި ކަމާ ބެހޭ އިދާރާތަކުން ހާއްސަ އޮޕަރޭޝަނެއް ފަށަން ނިންމާފައިވާ ކަމަށެވެ. ނަމަވެސް އެ އޮޕަރޭޝަން ފަށާނެ ދުވަހެއް މިނިސްޓްރީން ހާމަކޮށްފަ އެއް ނުވެ އެވެ.\nއެ އޮޕަރޭޝަނުގެ ދަށުން، ވިޔަފާރި ކުރާ ތަންތަނުން ދުންފަތުގެ ބާވަތްތަކުގެ ވިއްކާ ގޮތުގެ މަޢުލޫމާތު ހޯދައި އެ ގަވާއިދާ ހިލާފަށް ވަކިން ސިނގިރޭޓް ވިއްކާ ތަންތަން ވަގުތީ ގޮތުން ބަންދު ކުރާނެ ކަމަށް ވެސް ވަނީ ބުނެފަ އެވެ.\nދުންފަތުގެ ބާވަތްތައް ޕެކެޓްކޮށް، ލޭބަލް ޖެހުމާބެހޭ ގަވާއިދަށް ޖަނަވަރީ 31 ވަނަ ދުވަހު ގެޒެޓް ކުރިއިރު، އެ ގަވައިދަށް އަމަލުކުރަން ފަށަން ހަމަޖެހިފައިވަނީ ގެޒެޓް ކުރި ތާރީހުން ފެށިގެން ތިން މަސް ފަހުންނެވެ.\nއެ މުއްދަތު ހަމަވެފައިވަނީ އޭޕްރީލް އެއް ވަނަ ދުވަހަށެވެ. އެ ގަވާއިދުގެ ދަށުން އެންމެ ފުރަތަމަ ތަންފީޒުކުރަން ފަށާނީ ވަކިން ސިނގިރޭޓް ވިއްކުމާ ބެހޭ ބައެވެ.\nއެގޮތުން މިހާރު ސިނގިރޭޓް ވިއްކޭނީ 20 ސިނގިރޭޓް ހިމެނޭ ފޮއްޓެކެވެ. ބިޑި ވަކިން ވިއްކޭނީ ބޮނޑިއެއް ނުވަތަ 50 ބިޑި ހިމެނޭ ފޮއްޓެކެވެ.


SunOnline:2vana division ge champion kan hoadhai DA GANG 1st division ah\nދެވަނަ ޑިވިޝަންގެ ޗެމްޕިއަންކަން ހޯދައި ދަ ގޭންގް ފުރަތަމަ ޑިވިޝަނަށް\nމުޙައްމަދު ޝަމްޢޫން 08 May 2018, 19:15\nދެވަނަ ޑިވިޝަންގެ ޗެމްޕިއަންކަން ހޯދި ދަ ގޭންގުން ޓްރޮފީ އުފުލާލަނީ --- ސަން ފޮޓޯ/ ފަޔާޒް މޫސާ\nއެފްއޭއެމް ދެވަނަ ޑިވިޝަންގެ ޗެމްޕިއަންކަން ހޯދައި ދަ ގްރާންޑޭ އަމީގޯސް ނިއު ޖެނެރޭޝަން (ދަ ގޭންގް) ފުރަތަމަ ޑިވިޝަނަށް ޕްރޮމޯޓް ވެއްޖެއެވެ.\nމިއަދު ހަވީރު ގައުމީ ފުޓުބޯޅަ ދަނޑުގައި ދަ ގޭންގާއި ޖޭޖޭ ސްޕޯޓްސް ކްލަބު ވާދަކުރި ދެވަނަ ޑިވިޝަންގެ ފައިނަލް މެޗު، ދަ ގޭންގުން ކާމިޔާބުކުރީ ޕެނެލްޓީ ޖަހައިގެންނެވެ.\nމެޗުގެ ފުރިހަމަ ވަގުތު ހަމަވި އިރު، 0-0ގެ ނަތީޖާއަކުން އެއްވަރުވެފައި އޮތުމުން ނަތީޖާ ނެރުމަށް ޖެހި ޕެނެލްޓީ ދަ ގޭންގުން ކާމިޔާބުކުރީ 3-1ގެ ނަތީޖާއަކުންނެވެ. ޕެނެލްޓީގައި ދަ ގޭންގްގެ ކީޕަރު އިޔާން އަބްދުލް އަލީމް ވަނީ ދެ ޕެނެލްޓީ މަތަކޮށްފައެވެ.\nމެޗުގެ ފުރަތަމަ ހާފްގައި ދެ ޓީމުގެ ފަރާތުންވެސް ފެނިގެން ދިޔައީ ދާދި ހަމަހަމަ ކުޅުމެކެވެ. ދެ ޓީމުގެ ފަރާތުންވެސް ފެނިފައިވަނީ އެޓޭކިން ކުޅުމެކެވެ.\nފުރަތަމަ ހާފްގައި ޖޭޖޭގެ ހޮލެންޑް ފޯވަޑް، އާޑީލިއޯ ރެސިޑާއަށް ގޯލް ޖަހާނެ ރަނގަޅު ފުރުސަތެއް ލިބިގެން ގޮސްފައިވާ އިރު، ދަ ގޭންގުންވެސް ވަނީ ގޯލް ޖަހާނެ ފުރުސަތުތައް ފަހިކޮށްފައެވެ. އެގޮތުން އަހުމަދު އަޖުވަދާއި އަހުމަދު ހަލީމްގެ ހަމަލާތައްވެސް ފާހަގަކޮށްލެވުނެވެ. އަޖުވަދުގެ ހަމަލާ ގޯލާ އަމާޒުނުވެ ދިޔަ އިރު، އަހުމަދު ހަލީމްގެ ދެ ހަމަލާގެވެސް ހުރަހަކަށްވީ ޖޭޖޭގެ ނޭޕާލް ކީޕަރު، ކާކީ އަރުޕަންއެވެ.\nދެވަނަ ހާފްގައިވެސް ފެނިގެން ދިޔައީ ފޯރިގަދަ ކުޅުމެކެވެ. ޖޭޖޭގެ ފަރާތުން ހާފްގެ ކުރީ ކޮޅުގައި ރަނގަޅު ދެ ހަމަލާއެއް ފެނިގެން ގޮސްފައިވެއެވެ. މިދުހަތު ފަހުމީ (ބިޗަޑު)ގެ ނުރައްކާތެރި ދެ ހަމަލާގެވެސް ހުރަހަކަށްވީ މެޗުގައި މޮޅު ކުޅުމެއް ދެއްކި ދަ ގޭންގްގެ ކީޕަރު އިޔާންއެވެ.\nޖޭޖޭއަށް ޕެނެލްޓީ ކާމިޔާބުކޮށްދިނީ ހަމައެކަނި ބިޗަޑެވެ. ދަ ގޭންގަށް ޕެނެލްޓީ ކާމިޔާބުކޮށްދިނީ އިބްރާހީމް އަބްދުﷲއާއި އަބްދުﷲ މުހައިމިނާއި އަބްދުﷲ ފައުޒާނެވެ.\nމިއަދުގެ ފައިނަލަށް މެޗަށްފަހު ދެވަނަ ޑިވިޝަންގެ ނިންމުމުގެ ރަސްމިއްޔާތު ބާއްވައިފައިވާ އިރު، ރަސްމިއްޔާތު ޝަރަފުވެރިކޮށްދެއްވީ އެމްޕީއެލްގެ ސީއީއޯ އިބްރާހީމް އަބްދުލް ރައްޒާގު ހަލީމެވެ.\nމުބާރާތުގެ ޗެމްޕިއަން ޓީމަށް ތަށްޓާއި މެޑަލް ދީފައިވާ އިރު، މުޅި މުބާރާތުގެ އެންމެ މޮޅު ކުޅުންތެރިއަކަށް ހޮވުނީ ދަ ގޭންގްގެ ޒާހިދު އިބްރާހީމެވެ. އެންމެ މޮޅު ގޯލް ކީޕަރަކަށް ހޮވުނީ ދަ ގޭންގްގެ އިޔާން އެވެ.\nފުޓުބޯޅަ އޮނިގަނޑަށް މިއަހަރު އެފްއޭއެމްއިން ގެނައި ބަދަލާއެކު ދެވަނަ ޑިވިޝަން ޗެމްޕިއަން ޓީމު ފުރަތަމަ ޑިވިޝަނަށް އޮޓޮމެޓިކުން ކޮލިފައިވާ އިރު، ރަނަރަޕް ޓީމަށް ޕްލޭ އޮފް ކުޅެން ލިބޭނެއެވެ.\nޕްލޭ އޮފްގައި ކުޅޭނީ މާލޭ ލީގުގެ ރެލިގޭޝަނަށް ދާ ޓީމުތަކާ ދެކޮޅަށެވެ.\nދަ ގޭންގަކީ ދެވަނަ ޑިވިޝަނަށް އައީ 2016 ވަނަ އަހަރުގެ ތިން ވަނަ ޑިވިޝަންގެ ޗެމްޕިއަންކަން ހޯދައިގެންނެވެ.


Dhanbu Kulaige Saifah, Meeru Namaves Agu Bodu - Vaguthu\nދަނބު ކުލައިގެ ސައި ފަތް، މީރު ނަމަވެސް އަގުބޮޑު\nސަޔަކީ ގިނަ ބަޔަޔަކަށް ވަރަށް ކަމުދާ އެއްޗެކެވެެ. ސައިގެ ތެރެއިން އާއްމުކޮށް ބޮވޭ ސަޔަކީ އާދައިގެ ސައި ނުވަތަ ކަޅު ސައި އަދި ގްރީން ޓީއެވެ. މިއީ އަހަރުމެންނަށް ވަރަށް ފަސޭހައިން އަދި އެހާމެ އަގުހެޔޮކޮށް ލިބޭނެ ސައިފަތެކެވެ. ދުނިޔޭގެ އެކި ކަންކޮޅުތަކުގައި 1500 ވައްތަރުގެ ސައިފަތް އުފައްދައެވެ. އޭގެ ތެރެއިން ދަނބުކުލައިގެ ސައި ނުވަތަ ސައިފަތް ވެގެން ގޮސްފައި މި ވަނީ އަގުބޮޑު ސައިފަތަކަށެވެ.\nއިންޑިއާގެ އަރުނަޝަލް ޕްރަދޭޝްއަކީ ވަރަށް ގިނަ ވައްތަރުގެ ސައިފަތް އުފައްދާ ހިސާބެކެވެ. އެ ހިސާބުގަނޑުގައި ސައިފަތް ދަނޑުތައްވެސް އިންތިހާއަށް ގިނައެވެ. އެ ސްޓޭޓްގައި ދަނބުކުލައިގެ ސައިފަތް ހައްދައެވެ. އެއީ ކެންޔާގައި ހައްދާ ބާވަތެއް ކަމަށް ގިނަ ބަޔަކު ބުނަމުން ދެއެވެ.\nނަމަވެސް 2015 ވަނަ އަހަރު ހެދި ދިރާސާއަކުން އެނގުނުގޮތުގައި، އެއީ އައްސާމްގައި ހެދޭ ސައިފަތް ގަސްތަކެކެވެ. އެގޮތުން 10000 ސައިފަތުން ކިރިޔާ އެއް ކިލޯގެ ދަނބު ސައި އުފައްދައެވެ. އޭގެ އަގަކީ ދިވެހި ރުފިޔާއިން ބަލާނަމަ 5160.95 ރުފިޔާއެވެ.\nދަނބުކުލައިގެ ސައިފަތަކީ ސިއްހީގޮތުންވެސް ވަރަށް ފައިދާ ކުރުވަނިވި ސައިފަތެއް ކަމަށް ދިރާސަތަކުން ދައްކައެވެ. އަދި އެއީ މީރު ސައިފަތެއް ކަމަށް ބުނާމީހުންވެސް މަދެއް ނޫނެވެ. ތަފާތު ކުލަތަކުގެ ސައިފަތްތައް މިހާރުވެސް ވިއްކަމުން އަންނައިރު، އެ ސައިފަތްތަކަށް ކުލަ ގެނެސްދެނީ އެންތޮސައިނިން ކިޔާ މާއްދާއެއްގެ ސަބަބުންނެވެ.


Phone addiction aa dhekolhah inaayaiythakeh | Mihaaru\nފޯނާ ދުރުގައި އުޅޭ ނަމަ އިނާޔަތެއް ދެނީ\n28 އޮކްޓޯބަރ 2020 - 09:15\nސްމާޓްފޯނަށް ދެވިހިފައި ބޭނުމެއް ނެތް ގޮތަށް ވަގުތު ހޭދަކުރާތީ އެކަމާ ދެކޮޅަށް ޔޫއޭއީގެ ސްޓާޓްއަޕަކުން ހާއްސަ މަސައްކަތެއް ފަށައިފި އެވެ.\nލޮކްއެންޑްސްޓޮކް ކިޔާ ކުންފުނިން އެޑިކްޝަނާ ދެކޮޅަށް ކުރާ ކަމަކީ ފޯނާ ދުރުގައި ޒުވާނުން ހޭދަކުރާ ވަގުތުތައް ފާހަގަކޮށް ހާއްސަ އިނާޔްތަތަކެއް ދިނުމެވެ. މީގެ ތެރޭގައި އެކި އިންސްޓިޓިއުޝަންތަކަށް އެޕްލައިކޮށްގެން މަތީ ތައުލީމު ހޯދުމާއި ފެންވަރު ރަނގަޅު ރެސްޓޯރަންޓްތަކުން ހިދުމަތް ހޯދުމާއި ވިޔަފާރިކުރުމުގެ އޮފާތަކާއި ފިލްމުތައް ބަލައިލަން ސިނަމާތަކަށް ދާން އޮފާއެއް ލިބުން ފަދަ ކަންކަން ހިމެނެ އެވެ.\nކްރެއިގް އާއި އިއަން ފެނަންޑޭޒް ވުޖޫދަށް ގެނައި ލޮކްއެންޑްސްޓޮކުން ބުނިގޮތުގައި ފޯނާ ވީހާ ވެސް ބޮޑަށް ދުރުކޮށްދޭން ހަދާ ގޮތަކީ ލޮކްއެންޑްސްޓޮޕްގެ މޮބައިލް އެޕް މެދުވެރިކޮށް ގޫގުލް މެޕްސް އެހީގައ އޮޓޮމެޓިކުން ފޯނު ލޮކްކުރުމެވެ. މިސާލަކަށް ކިޔަވާ ދަރިވަރަކު ނަމަ އެ ވަގުތު އޭނާ ހުރީ ކިޔަވާ ތަނުގައި ނަމަ އެތަނުގައި އޭނާ ހުރިކަން ގޫގުލް މެޕްސް މެދުވެރިކޮށް އެނގުމުން އޭނާގެ ފޯނު އޮޓޯއިން ލޮކްކޮށްލާނެ އެވެ. ލޮކްއެންޑްސްޓޮކް އެޕް ޕްލޭ ސްޓޯރާއި އެޕް ސްޓޯރުން ޑައުންލޯޑްކުރެވޭނެ އެވެ.\nThank you @ArabianBusiness for the feature!https://t.co/tp1bRkkzRU\n— Lock&Stock (@lockandstockapp) October 26, 2020\nލޮކްއެންޑްސްޓޮކުން ބުނީ އެ އެޕް ބޭނުންކުރަން ފެށުމުން ރަނގަޅު ނަތީޖާތަކެއް ފެންނަން ފަށާނެ ކަމަށެވެ. ބޭނުމަކީ ފޯނަށް ދެވޭ ވަގުތު ވީހާ ވެސް ބޮޑަށް މަދުކޮށް، އާންމު ދިރިއުޅުމުގެ އެހެން ކަމަށް ފޯކަސްކުރަން ހިތްވަރު ދިނުމެވެ.\nލޮކްއެންޑްސްޓޮކްގެ ޗީފް މާކެޓިން އޮފިސަރު ހުސައިން އަލީ އަސްގަރް ވިދާޅުވި ގޮތުގައި މިފަދަ ގޮތަކަށް ހަދައިގެން ވެސް ހާއްސަކޮށް ޒުވާނުން ފޯނު އެޑިކްޝަނުން ސަލާމަތްކުރުމަކީ ވަރަށް ބޮޑަށް މުހިއްމުވެފައިވާ ކަމެކެވެ. އޭނާ ވިދާޅުވީ ފޯނު ލޮކްކޮށްގެން އުޅޭ ވަގުތުގެ ސަބަބުން ހާއްސަ އިނާޔަތްތަކެއް ލިބޭ ނަމަ ގިނަ ބަޔަކު އޭގެ ބޭނުން ވެސް ހިފާނެ ކަމަށް ގަބޫލުކުރާ ކަމަށެވެ.\n"ފޯނު އަންލޮކިންގައި އޮންނަ ކޮންމެ މިނިޓަކަށް އެ ޑިވައިސްއެއް ގެންގުޅޭ މީހަކަށް އެބަ ހޯދޭ ހާއްސަ ޓޯކެންއެއް. އޭގެ ދަށުން އަހަރެމެން ފުރުސަތު ދެން އަހަރެމެން ލިސްޓްކޮށްފައި ހުރި ކުންފުނިތަކުގައި އިންޓާންގެ ގޮތުގައި މަސައްކަތްކުރުމާއި އަދިވެސް ވަޒީފާގެ އެ ނޫން ފުރުސަތުތައް ހޯދަން،" ހުސައިން ވިދާޅުވި އެވެ. "މީގެ އިތުރުން ރެސްޓޯރަންޓްތަކުން އޮފާތައް ވެސް އެބަ ހޯދާލެވޭ. މިކަހަލަ ފުރުސަތުތަކެއް ލިބުނީމަ ޔަގީނުން ވެސް ގިނަބ ބަޔަކު ސްމާޓްފޯނަށް ހޭދަކުރާ ވަގުތު މަދުކުރާނެ."\nއޭނާ ވިދާޅުވި ގޮތުގައި މިކަމަކީ ޔޫއޭއީގައި ފެށި ކަމެއް ނަމަވެސް ދުނިޔޭގެ ކޮންމެ ހިސާބަކުން ވެސް މީގައި ބައިވެރިވޭނެ އެވެ. ކުރަން ޖެހޭ ކަމަކީ ލޮކްއެންޑްސްޓޮކް ޑައުންލޯޑްކޮށްލުމެވެ.\nލޮކްއެންޑްސްޓޮކްގައި މިހާރު ލިސްޓްކޮށްފައިވާ ޔުނިވަސިޓީތަކުގެ އަދަދު ވެސް 500 އަށް އަރަ އެވެ. އަދި އެޕް ބޭނުންކުރާ މީހުންގެ އަދަދު މިހާރު 52،000 އަށް އަރަ އެވެ.\nޒުވާނުން ޔޫއޭއީ ސްމާޓް ފޯން އެޕަލް އެޕް ސްޓޯރް މޮބައިލް އެޕްލިކޭޝަންސް


China ge dhanthura in minjuvaan thayyaaru: Nasheed\nޗައިނާގެ ދަންތުރައިން މިންޖުވާން ތައްޔާރު: ނަޝީދު\nޗައިނާގެ ދަންތުރައިން މިންޖުވުމަށް ރާއްޖެ އޮތީ ތައްޔާރަށް ކަމަށް ރައްޔިތުންގެ މަޖިލީހުގެ ރައީސް މުހައްމަދު ނަޝީދު ވިދާޅުވެއްޖެއެވެ.\nނަޝީދު އެގޮތަށް ވިދާޅުވެފައިވަނީ ރައްޔިތުންގެ މަޖިލީހުގެ ފަނަރަ މެންބަރަކާއެކު މިހާރު އިންޑިއާއަށް ކުރައްވައި ދަތުރުފުޅުގައި އެގައުމު ނައިބު ރައީސް ވެންކައިއާ ނައިޑޫއާ ބައްދަލުކުރައްވައި ދެއްކެވި ވާހަކަފުޅުގައެވެ.\nއިންޑިއާގެ ހަބަރުފަތުރާ ވަސީލަތްތަކުން މިއަދު ހާމަކުރި ގޮތުގައި، އެބައްދަލުވުމުގައި ރައީސް ނަޝީދު ވަނީ ޗައިނާއިން ރާއްޖެއަށް ދީފައިވާ ލޯނުއެހީތަކަކީ ''ދަންތުރަ'' އެއްގެ ގޮތުގައި ސިފަކުރައްވައިފައެވެ.\nނަޝީދު ވިދާޅުވީ ޗައިނާއިން ދިން ލޯނު އެހީގައި ހިންގި ތަރައްގީގެ މަޝްރޫއުތަކުން ރާއްޖެއަށް އިތުރުވި ދަރަނީގެ އެސެސްމަންޓްއެއް މިހާރު ހަދަމުންދާ ކަމަށެވެ.\nނާއިބު ރައީސްއާއެކު ބޭއްވި ބައްދަލުވުމުގައި ރައީސް ނަޝީދު ވަނީ ރާއްޖޭގެ މިހާރުގެ ހާލަތާއި އަދި ދެ ގައުމުގެ ގުޅުން އިތުރަށް ބަދަހިކުރުމާ ގުޅޭގޮތުން ވެސް މަޝްވަރާކުރައްވައިފައެވެ.\nއެގޮތުން ނަޝީދު ވިދާޅުވީ އިންޑިއާ ރައްޔިތުންނާއި ދިވެހި ރައްޔިތުންނަކީ އެއްބަެއް ކަމަށެވެ.\nނަޝީދު އަބަދުވެސް ވިދާޅުވަމުންދަނި ސަގާފީ ގޮތުންނާއި ތާރީޚީ ގޮތުން އިންޑިޔާ ރައްޔިތުންނާއި ދިވެހިންނަކީ ހަމަ އެއްބައެއް ކަމަށެވެ.\nރާއްޖެ އާއި އިންޑިއާގެ ރައްޔިތުން ކަނީ އެކައްޗެއްކަމަށާއި ކިޔަނީ އެއްފޮތްތަކެއް ކަމަށް ނަޝީދު ވިދާޅުވިއެވެ. އަދި ބަލަނީ އެއް ފޮތްތަކެއް ކަމަށާއި އެކަމުގެ ސަބަބުން ދެ ގައުމުގެ ގުޅުން އިތުރަށް ބަދަހިވާނެ ކަމަށް ނަޝީދު ވިދާޅުވިއެވެ.\nއެބައްދަލުވުމުގައި އިންޑިޔާގެ ނައިބުރައީސްވަނީ ރާއްޖެއިން ގެންގުޅޭ "އެންމެ ފުރަތަމަ އިންޑިޔާ" ސިޔާސަތަށް ތައުރީފުކުރައްވައިފައެވެ. އަދި އެސިޔާސަތުގެ ސަބަބުން ދެގައުމުގެ ގުޅުން އިތުރަށް ބަދަހިވެ ހަރުދަނާވާނެ ކަމުގައިވެސް ނައިބު ރައީސް ވިދާޅުވިއެވެ.\nކޮޗިން ފެރީން ހަމައެކަނި ގެންނާނީ ދިވެހި އިމްޕޯޓަރުން ގެންނަ ތަކެތި: ފައްޔާޒް06 days ago\nދިވެހިރާއްޖޭގައި އިންޑިއާގެ ކޮވިޑް-19 ވެކްސިން ޓްރަޔަލް ބުރެއް ނުބާއްވާނެ: އިންޑިއާގެ ހައިކޮމިޝަން01 week ago\nއިންޑިއާ ސަރުކާރުން 250 މިލިޔަން ޑޮލަރުގެ ބަޖެޓް ސަޕޯޓެއް ދިވެހިރާއްޖެއަށް ފޯރުކޮށްދީފި 1 1 week ago\nމ.ކޮޅުފުށީގައި މަގުބައްތި ޖެހުމުގެ މަޝްރޫއު ނިމިއްޖެ 12weeks ago\nޕޮލިސް އެކެޑަމީގެ މަސައްކަތްތައް ނިންމަން އިންޑިއާގެ 165 ލޭބަރުން އައްޑޫސިޓީއަށް ދަނީ 12weeks ago\nހެލިކޮޕްޓަރުތައް އުދުހެނީ އެމްއެންޑީއެފްގެ ކޮމާންޑްގެ ދަށުން: އިންޑިއާގެ ހައިކޮމިޝަން02 weeks ago


Goih husvefai thibi aailaathakun insaafah kuraa dhathuruge...\nކޮމިޝަންތަކަށް ބާރު ދިނުމުގެ ބިލް\nގޮތް ހުސްވެފައި ތިބި އާއިލާތަކުން އިންސާފަށް ކުރާ ދަތުރުގެ ކޮޅުމަތި ފެންނަން ފަށައިފި\nމަރުތަކުގެ ހަގީގަތް ހޯދުމަކީ މި ސަރުކާރުގެ މުހިންމު ވައުދެއް\nކޯލިޝަންގައި ތިއްބަވައިގެން ބިލް ފާސްކުރަން ބައެއް މެމްބަރުން ދެކޮޅު ހެއްދެވި\nކޮމިޝަންތަކަށް ބޭނުންވާ ބާރުތައް ދޭން ބިލް ފާސްކުރާނެ ކަމަށް އެމްޑީޕީން ބުނެފައިވޭ\nކ. މާލެ | 11 ޖޫން 2019 | އަންގާރަ 11:15 | 9,120\nގެއްލުވާލާފައިވާ ނޫސްވެރިޔާ ރިލްވާންގެ މަންމަ އިންސާފަށް ގޮވާލާ ބޭއްވި ހިނގާލުމެއްގެ ތެރެއިން - ރާއްޖެ އެމްވީ\nގައުމެއްގައި ދިރިއުޅޭ އެންމެން ވެސް، އެ މީހުންގެ ބެލެނިވެރިކަމާ ހަވާލުވެގެން ތިބޭ ދަައުލަތަކުން ބޭނުންވާނެ އެންމެ މުހިންމު އެއް ކަމަކީ އެ ގައުމެއްގެ ގާނޫނެއްގެ ދަށުން ލިބިދޭ ހައްގުތަކެވެ. ދެން ބޭނުންވާނީ، އެ ހައްގުތައް ގެއްލިއްޖެ ހާލަތެއްގައި ގާނޫނީ ގޮތުން ލިބެން ޖެހޭ އިންސާފު ކަށަވަރުކޮށްދިނުމެވެ.\nއިންސާފަކީ އިންސާނުންގެ ދިރުއުޅުމުގައި ވަރަށް ވެސް މުހިންމު އަދި އެހާމެ ބޭނުން ކަމެކެވެ. މި ހަގީގަތް މީހުން ބަލާ ފިލްމުތަކުން ވެސް ޔަގީންވާނެއެވެ. އެންމެން ކެތް މަދުވެފައި އެ ފިލްމެއް ބަލަން ތިބެނީ އޭގައި އެ އުޅޭ ބަތަލަކަށް ނުވަތަ ބަތަލާއަކަށް އިންސާފު ލިބޭ މަންޒަރެވެ. ދިރިއުޅުމުގައި ކިތަންމެ ކަމެއް ތަހައްމަލު ކުރަން ޖެހުނު ކަމުގައިވީ ނަމަވެސް، އެންމެ ފަހު ވަގުތުގައި އެ މީހަކަށް އިންސާފު ލިބިއްޖެ ހިނދެއްގައި އެ ފިލްމެއް ބަލަންދާ މީހުން ނިކުމެގެން ދަނީ ހިތް ހަމަޖެހިގެންނެވެ. އަސްލު ދިރިއުޅުމުގައި ވެސް ހަމަ މި ހަގީގަތެވެ.\nރާއްޖޭގައި މި ފަހަކަށް އައިސް މާރާމާރީ އާންމުވެ، މީހުންގެ ފުރާނަޔަށް އެއްވެސް ބެލުމެއް ނެތި ހިންގާފައިވާ ޖަރީމާތަކުން އެތައް ބަޔަކު މި ދުނިޔެއާ ވަކިވެގެން ގޮސްފިއެވެ. އެތައް އާއިލާއެއް ރޮއްވާލާފައެވެ. އެ ވާހަކަތައް އަޑުއަހަން ތިބޭ މީހުން ސިއްސުވާލާފައެވެ. މަރާލުމުން ކޮންމެ އާއިލާއަކުން ވެސް ބޭނުންވަނީ އިންސާފެވެ. ބޭނުންވަނީ އެކަން ކުރި ބައެއްގެ މައްޗަށް ޝަރީއަތްކުރެވި، ލިބެން ޖެހޭ ހައްގު އަދަބު ލިބިދިނުމެވެ. ސުވާލު އުފެދެނީ، ދިވެހިރާއްޖޭގައި އެ އާއިލާތަކަށް އިންސާފު ލިބިދާނެ ކަމާ މެދުއެވެ.\nމަރުތަކުގެ މައްސަލައިގައި ކަޅި ހިންގާލި ހުރިހާ ދިމާލަކުން ވެސް ފެންނަނީ އިހުމާލެވެ. ރައްޔިތުންގެ ރައްކާތެރިކަން ކަށަވަރުކޮށްދޭން މަތިކުރެވިފައި ތިބި މުއައްސަސާތަކުގެ ނާގާބިލު ކަމެވެ. އިންޒާރު ލިބުނު ވާހަކަ ރިޕޯޓްކުރުމުން ވެސް ދިނީ ބީރު ކަންފަތެކެވެ. ތަހުގީގު ކުރުމުގައި ވެސް އެތައް ކަމެއް ފޮރުވަން މަސައްކަތް ކުރި ކަމުގެ ތުހުމަތުގެ އިނގިލި ދިއްކުރެވެނީ ސަބަބެއް ނެތިއެއް ނޫނެވެ. ނުފޫޒުން ވިޔަސް އަމިއްލަ އިޙްތިޔާރުގައި ވިޔަސް، އެ މުއަައްސަސާތަައް އޮތީ ރައްޔިތުން ފެންބޮވައިގަނެފައި ތިބި އިންސާފު ހޯދައި ދޭން ނުކުޅެދިފައެވެ. ވަކި ބައެއްގެ މަސްލަހަތު އިސްކޮށް، ރައްޔިތުންގެ މަސްލަހަތު ފަސް ކުރެވިގެން ދިޔަކަމީ ހަމަ ޝައްކެއް ވެސް ނެތް ހަގީގަތެކެވެ.\nމި ސަރުކާރު ވެރިކަމަށް އައުމުގެ ކުރިން، ޕޯޑިއަމްތަކުންނާއި ކެމްޕެއިން ޕޯސްޓަރުތަކުން އެންމެ ބޮޑަށް ފެނި، އަޑުއިވިގެން ދިޔަ ވާހަކައަކީ، މިހެން ހިނގާފައިވާ މަރުގެ ހާދިސާތަކަށް އިންސާފު ހޯދައިދޭނަމޭ ބުނެ ދެއްކި ވާހަކަތަކެވެ. އެ މަރުތަކުގެ އެންމެ އަޑިއަށް ފީނާ، ކަންވީ ގޮތުގެ ހަގީގަތް ހާމަކޮށްދޭން ވާހަކައެވެ. ވީ ވައުދުފުޅާ އެއްގޮތަށް، ރައީސް އިބްރާހިމް މުހައްމަދު ސޯލިހު ވެރިކަމާ ހަވާލުވެވަޑައިގެން އެންމެ ފުރަތަމަ ކުރެއްވި މަސައްކަތްތަކުގެ ތެރޭގައި "މަރާލާފައިވާ މީހުންނާއި، ގެއްލުވާލާފައިވާ މީހުންގެ މައްސަލަތައް ތަހުގީގުކުރާ ކޮމިޝަން" ގެ ނަމުގައި ރިޔާސީ ކޮމިޝަނެއް އުފެއްދެވިއެވެ. ގައުމުގެ ރައީސް ޙުދު އަމިއްލަފުޅަށް ވިދާޅުވީ މުއައްސަސާތަކަށް އިތުބާރު ނުކުރައްވާ ކަމަށެވެ. އުފެއްދެވި ކޮމިޝަންތަކުން އިންސާފު ހޯދައިދޭނެ ކަމުގެ ޔަގީންކަން ވަލިއްޔުލް އަމުރު އެރުއްވި ހިސާބުން، އިންސާފު ބޭނުންވެފައި ތިބި އާއިލާތަކަށް އުފާވެރި ޚަބަރެކެވެ. ނަމަވެސް ކަންވެގެން ދިޔައީ އެހެންނެއް ނޫނެވެ.\nކޮމިޝަންތަކަށް ބޭނުންވާ ބާރުތައް ހޯދަން މަޖިލީހަށް ހުށައެޅި ހިސާބުން ފެނިގެން ދިޔައީ، މި ސަރުކާރު ގެންނަން އެކުގައި ކޯލިޝަން ހަދައިގެން ތިބި ޕާޓީތަކުގެ ބޭފުޅުން ވެސް އެ ބިލާ ދެކޮޅު ހެއްދެވި ތަނެވެ. އެކި ބަހަނާތައް ދައްކާ ބިލު ފާސްކުރަން ދެކޮޅު ހެއްދެވި މަންޒަރެވެ. ކުޑަމިނުން ވޯޓަށް އެހޭވަރަށް މަޖިލީހުގެ ތަޅުމުގައި މެމްބަރުން ވެސް ހަމައެއް ނުވިއެވެ. ދިން މެސެޖު ވަރަށް ސާފެވެ. އެ މަރުތަކަށް އިންސާފު ހޯދައިދޭން ކުރާ މަސައްކަތަށް ހުރަސް އަޅާނެ ކަމެވެ.\nކޮންމެ ގޮތެއް ވިޔަސް، އޭގެ ފަހުން އިންތިހާބެއް ނިމި މަޖިލީހުގެ ސާފު އަގުލަބިއްޔަތު ލިބިގެން ދިޔައީ މި މަރުތަކުގެ ހަގީގަތް ހޯދަން ޖެހޭނެ ކަމަށް އެންމެ ގަދަޔަށް ވަކާލާތު ކުރި އެއް ބަޔަކު ކަމުގައިވާ އެމްޑީޕީގެ ގިނަ ކެންޑިޑޭޓުންނަށް ގޮނޑި ކާމިޔާބު ކުރެވިގެންނެވެ. އަދުގެ މަންޒަރަށް ބަލާއިރު މި ފެންނަނީ އެ މެމްބަރުން ހުވާކޮށް، އާ މަޖިލީހުގެ މަސައްކަތްތައް ފެށިގެން ކުރިޔަށް ދާ ތަނެވެ. އެ ހުރިހާ މަސައްކަތެއްގެ ތެރެއިން ވެސް އިންސާފަށް އިންތިޒާރު ކުރަން ތިބި އާއިލާތަކަށް ހަމަ ޔަގީނުން ވެސް ލިބޭނެ އެންމެ އުފާވެރި ޚަބަރަކީ ރިޔާސީ ކޮމިޝަންތަކަށް ބާރުދޭ ބިލް 19 ވަނަ ރައްޔިތުންގެ މަޖިލީހުގައި އެޖެންޑާވެގެން ދިޔުމެވެ.\nބިލުގެ ބަހުސް މަރުހަލާގައި މެމްބަރުން ދެއްކެވި ވާހަކަފުޅުތަކުން، ރިޔާސީ ކޮމިޝަންތަކަށް ބާރު ލިބޭނެ ކަމާ މެދު ޝައްކެއް ވެސް ނެތެވެ. ސާފު އަގުލަބިއްޔަތު އޮތީ އެ މަރުތަކަށް އިންސާފު ދޭން ގޮވާލި ބައެއްގެ އަތުގައެވެ. އެ މީހުން އެތިބީ އެ ކޮމިޝަންތަކަށް ބާރުދީގެން އިންސާފު ހޯދައިދޭށެވެ. މެސެޖު ވަރަށް ސާފެވެ. މަރުތަކަށް އިންސާފު ހޯދައިދޭން އަތުކުރި އޮޅާލައިގެން އެތިބީ ތައްޔާރަށް ކަމަށެވެ. ހުރަސް އަޅާ ބަޔަކު މަޖިލީހުން ނިކުމެ، މަގުފަހިކޮށްދޭ ބަޔަކު މަޖިލީހަށް އައުމާ އެކު، ގޮތް ހުސްވެފައި ތިބި އާއިލާތަކުން އިންސާފަށް ކުރާ ދަތުރުގެ ކޮޅުމަތި ފެންނަން ފަށައިފިއެވެ.


India sifain ge quarantine suvaalah javaabeh nudhin\nމިއަދު ހަނިމާދޫއަށް ޖެއްސި އިންޑިއާގެ އަސްކަރީ ދެ ބޯޓުގެ ތެރެއިން ބޯޓެއް\nމިއަދު ހެނދުނު އިންޑިއާގެ އަސްކަރީ ދެ މަތިންދާބޯޓެއްގައި އައި ރާއްޖެއަށް ފޭބި އިންޑިއާ ސިފައިން ކަރަންޓީނާ ގުޅޭ ސުވާލަށް ގައުމީ ދިފާއީ ބާރު (އެމްއެންޑީފު) އިން ޖަވާބެއް ނުދިނެވެ.\nއާޒިމް އެހެން ވިދާޅުވުމަށްފަހު އެމްއެންޑީއެފުން ނެރުނު ބަޔާނެއްގައި ބުނީ އިންޑިއަން ނޭވީއާ ގުޅިގެން ހިންގާ އޭރިއަލް ސަވައިލަންސް ޕެޓްރޯލުގައި ބައިވެރިވުމަށް އިންޑިއަން ނޭވީގެ ޑޯނިއާ ފްލައިޓެއް މިއަދު ރާއްޖެ އައިސްފައިވާ ކަމަށެވެ.\nއެގޮތުން، މިއަދުން ފެށިގެން މިމަހުގެ 16 ގެ ނިޔަލަށް ރާއްޖޭގެ ހާއްސަ އިގްތިސާދީ ކަނޑުގެ ސަރަޙައްދުގައި އެމްއެންޑީއެފް ކޯސްޓްގާޑާ ގުޅިގެން އޭރިއަލް ސަވައިލަންސް ޕެޓްރޯލް ކުރާގޮތަށް ވަނީ ހަމަޖެހިފަ އެވެ.\n"މިއީ އެމްއެންޑީއެފް ކޯސްޓްގާޑާއި އިންޑިއާ ނޭވީ ގުޅިގެން ހިންގާ 54 ވަނަ އޭރިއަލް ސަވައިލަންސް ޕެޓްރޯލެވެ،" ބަޔާނުގައި ބުންޏެވެ.\nކަރަންޓީނު ކުރާ ސުވާލަށް ހަނު\nއިންޑިއާއަކީ މިހާރު ދެވަނައަށް އެންމެ ގިނަ މީހުނަށް ކޮވިޑް-19 ޖެހިފައިވާ ގައުމަށްވެފައިވާއިރު، އިންޑިއާގައި ކޮވިޑް 19 ޖެހިފައިވާ މީހުންގެ އަދަދު އިއްޔެ ވަނީ 4.2 މިލިއަނަށް އަރާފަ އެވެ.\nމިއަދު އައި އިންޑިއާ ސިފައިން ކަރަންޓީނު ކުރުމާ ގުޅޭގޮތުން، އެޗްޕީއޭ އާ ސުވާލު ކުރުމުން، އެތަނުންވެސް އެކަމަށް ޖަވާބެއް ލިބޭ ގޮތެއް ވަނީ ނުވެފަ އެވެ.\nއިންޑިއާ އެމްއެންޑީއެފް އެޗްޕީއޭ + ދިވެހި އިންޑިއާގެ ގުޅުން ކޮރޯނާ ވައިރަސް ކޮވިޑް-19 ކޮވިޑް-19 އިގެ ބަލާއާފާތް


އެމްޑީޕީގެ ޕާލިމެންޓްރީ ގުރޫޕްގެ ލީޑަރަކަށް އިބްރާހިމް މުޙައްމަދު ޞާލިހް އެމްޑީޕީގެ ޕާލިމެންޓްރީ ގުރޫޕްގެ ލީޑަރަކަށް އިބްރާހިމް މުޙައްމަދު ޞާލިހް\nއެމްޑީޕީގެ ޕާލިމެންޓްރީ ގުރޫޕްގެ ލީޑަރަކަށް އިބްރާހިމް މުޙައްމަދު ޞާލިހް\nމަޖިލީހުގެ ހިންނަވަރު ދާއިރާގެ މެމްބަރ އިބްރާހިމް މުޙައްމަދު ޞާލިހް (ވ) މީދޫ ދާއިރާގެ މެމްބަރު ރޮޒެއިނާ އާދަމް (ކ)- ފޮޓޯ: އެމްބީސީ ނިއުސް\nއެމްޑީޕީގެ ޕާލިމެންޓްރީ ގުރޫޕްގެ ލީޑަރަކަށް ރައްޔިތުންގެ މަޖިލީހުގެ ހިންނަވަރު ދާއިރާގެ މެމްބަރ އިބްރާހިމް މުޙައްމަދު ޞާލިހް އަދި ނައިބު ލީޑަރަކަށް މީދޫ ދާއިރާގެ މެމްބަރު ރޮޒެއިނާ އާދަމް އިންތިޚާބުކޮށްފިއެވެ.\nޕާލިމެންޓަރީ ގުރޫޕްގެ ބައެއް މަގާމްތަކަށް މެމްބަރުން އިންތިޚާބުކުރުމަށްޓަކައި އެމްޑީޕީ އޮފީހުގައި ބޭއްވި ބައްދަލުވުމުގައި ލީޑަރައި ނައިބު ލީޑަރުގެ އިތުރުން ސެކްރެޓަރީ ޖެނެރަލްގެ މަޤާމަށް ވަނީ އަލިފުށި ދާއިރާގެ މެމްބަރު މުހައްމަދު ރަޝީދު އިންތިޚާބުކޮށްފައެވެ.\nއެމްޑީޕީ ޕާލިމެންޓްރީ ގްރޫޕްގެ ތިން މަގާމަކަށް ބޭފުޅުން އިންތިހަބު ކުރިއިރު، ޕާލަންޓްރީ ގްރޫޕްގައި ދެ ޑެޕިއުޓީ ލީޑަރުންނާއި ތިން ވިޕުން ވެސް އިންތިޚާބުކުރަންޖެހެއެވެ. ނަމަވެސް އެމްޑީޕީން ބުނީއެމަޤާމްތަކަމަށް ބޭފުޅުން އިންތިޚާބުކުރާނީ ޕާޓީތެރޭގައި އިތުރު މަޝްވަރާތަކެއް ކުރުމަށް ފަހުގައިކަމަށެވެ. އެއީ މިވަގުތު ޕާލިމެންޓްރީ ގްރޫޕްގައި ގިނައީ މަޖިލީހަށް އަލަށް ހޮވި ވަޑައިގަތް މެމްބަރުންކަމަށް ވާތީކަމަށްވެސް އެމްޑީޕީން މަޢުލޫމާތުދެއެވެ.


Umurun 14 aharun feshigen nafsaanee massala thah dhimaa vey\nއުމުރުން 14 އަހަރުން ފެށިގެން ނަފްސާނީ މައްސަލަތައް ދިމާވޭ\nގިނަ މީހުންނަށް ހީވެފައި އޮންނަނީ ނަފްސާނީ ބަލިމަޑުކަމަކީ ހަމައެކަނި ބޮޑެތި މީހުންނަށް ކުރިމަތިވާ ކަމެއް ކަމުގައެވެ. ނަމަވެސް ފަހުގެ ދިރާސާތަކުން ދައްކާ ގޮތުގައި މި ބަލިމަޑުކަން އެންމެ 14 އަހަރުގައި ފެށިގެން ކުރިމަތިވެ އެވެ.\nފުރާވަރަށް އަރާ އެ އުމުރުގައި ފުރައްސާރަ ކުރުމާއި، ފޮށުމާއި، ހަނގާ ކުރުމުގެ ޝިކާރައަކަށްވެ، ގިނަ ކުދިން ނަފްސާނީ ބަލިމަޑިކަމުގެ ތެރެއަށް ވެއްޓިގެން ދެއެވެ.\nކުދިން އެންމެ ގިނައިން ވަގުތު ހޭދަކުރަނީ ސްކޫލުގައި ކަމަށް ވާއިރު ހާއްސަކޮށް ހަނގާ ކުރުމުގެ ކަންތައްތައް ކުދިންނަށް މި ދިމާވަނީ އެ މާހައުލުންނެވެ. ނަމަވެސް ގިނަ މުދައްރިސުންނަށާއި ސްކޫލުތަކުގެ މެނޭޖްމެންޓްތަކަށް ވެސް މިކަމުން ކުދިން ރައްކާތެރިކުރުމަށް ނުވަތަ މިފަދަ އަމަލުތައް ހުއްޓުވުމަކީ ފަސޭހަކަމެއް ނޫނެވެ.\nއެހެންކަމުން އެފަދަ ނަފްސާނީ ބަލިތައް ދިމާވުމުން ކަންކުރަންވީ ގޮތްތައް ނުވަތަ އެފަދަ ކަންތައްތަކުން ރައްކާތެރިވުމަށް މައިންބަފައިން އެ ކުދިން ކުޑައިރުއްސުރެ ތަމްރީންކުރަން އެބަޖެހެ އެވެ.\nމައިންބަފައިން ކުދިންނާއި ގާތް ގުޅުމެއް ބޭއްވުމަކީ ވަރަށް މުހިންމު ކަމެކެވެ. ކުދިންނާ ކަންކަމާ ބެހޭ ގޮތުން ގިނައިން ވާހަކަ ދައްކާނަމަ އެފަދަ ކަންތައްތައް ދިމާވުމުން އެކުދިން މައިންބަފައިން ގާތުގައި އެވާހަކަތައް ހިއްސާކުރާނެ އެވެ.\nމިގޮތަށް ކަންތައްތައް ނުދާނަމަ ކުދިން އެވާހަކަތައް ހިއްސާކުރާނެ މީހަކު ނެތި ނަފްސާނީ ބަލިމަޑުކަމުގެ ތެރެއަށް ވެއްޓި އަމިއްލަ ފުރާނައަށް ނުރައްކާދޭ ހިސާބަށް ދިޔުން ވެސް އެކަށީގެންވެ އެވެ.\nކުޑަކުދިން ފޭޑި ސިއްހަތު


ދޫނި ރޯގާ | ބަލިތައް | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް ބަލިތައް ދޫނި ރޯގާ\n27 ޖަނަވަރީ 2004\n• މި ލިޔުން ފުރަތަމަ ކަވާސާގައި ޝާއިޢު ކުރެވިފައިވަނީ 2004 ވަނަ އަހަރުއެވެ. އަދި 2012 ވަނަ އަހަރު މިލިޔުން ވަނީ އިތުރު މަޢްލޫމާތު ހިމެނި އާކުރެވިފައެވެ.\nދޫނި ރޯގާ(Avian Influenza) އަކީ ދޫނި ތަކާއި އިންސާނުންގެ ނޭވާލާ ނިޒާމަށް ޖެހޭ ބައްޔެކެވެ. މިއީ ވައިރަސް އަކުން ޖެހޭ ބައްޔެކެވެ. ދޫނި ރޯގާ ކިޔެނީ މިވައިރަސްގެ ސަބަބުން ޖެހޭ ރޯގާ ވަލު ދޫނި ތަކާއި، ހިޖުރަކުރާ ދޫނިތަކުގެ މެދުގައި އާންމުކަމުންނެވެ. މިބަލީގެ ޖަރާސީމު ބަލިޖެހިފައިވާ ދޫނީގެ ނަޖިހުގަޔާއި، ނޭވާލާ ނިޒާމުގައި ހުންނަ ދަވައިގަޔާއި، ލޭގައި ހުރެއެވެ. ފުރަތަމަ ފުރަތަމަ ފަހަރަށް އިންސާނުންނަށް ޖެހޭކަން ފާހަގަވެފައިވަނީ 1997 ވަނަ އަހަރު ހޮންކޮންގ އިންނެވެ.\nމިހާތަނަށް މިބަލި ޖެހުނު މީހުންގެ ނިސްބަތަށް ބަލާއިރު ބަލީގައި މަރުވި ނިސްބަތް އިތުރެވެ. އަދި މިއީ މުސްތަގުބަލްގައި ވަބާއެއްގެ ސިފައިގައި ހަލުކަމާއެކު ފެތުރިގެން ދިއުމުގެ ނުރައްކާތެރިކަން އޮތް ބައްޔެއް ވެސް މެއެވެ. އާދައިގެ އަރިދަފުސް ރޯގާއެއްގެ ސިފައިގައި ބަލީގެ އުދަނގޫތައް ފެނުމަށްފަހު، ބަލީގެ ފަހުކޮޅުގައި ނުރައްކާތެރި ނިއުމޯނިޔާ އަށް ބަދަލުވެ، ފުރާނައަށް ނުރައްކާވުމަކީ ވެދާނެ ގޮތެކެވެ. އިންސާނުންގެ ތެރޭގައި އެކަކު ގައިން އަނެކާގެ ގަޔަށް ދޫނި ރޯގާ ފެތުރޭކަން އަދި އެނގިފައެއް ނުވެއެވެ.\nދޫނި ރޯގާގެ ތާރީޚް\n1997 ހޮންކޮންގ: އޭވިއަން އިންފުލުއެންޒާ އޭ (H5N1 ) ވައިރަސް ކުކުޅާއި، އިންސާނުންނަށް އިންފެކްޓްވެފައިވަނިކޮށް ފެނުނެވެ. މިއީ ދޫނިތަކުން އޭވިއަން އިންފުލުއެންޒާ ވައިރަސް އިންސާނުންގެ ހަށިގަޑަށް ވާސިލްވާކަމަށް ފާހަގަވި ފުރަތަމަ ފަހަރެވެ. އެފަހަރު މިވައިރަސްގެ ސަބަބުން 18މީހުން އެޑްމިޓްކޮށް6މީހުން މަރުވިއެވެ. އެފަހަރު ވައިރަސް ފެތުރުން ކޮންޓްރޯލްކުރުމަށްޓަކައި ކަމާއި ބެހޭ ފަރާތްތަކުން 1.5 މިލިއަންގެ ކުކުޅު ނައްތާލިއެވެ.\n1999 ހޮންކޮންގ: އޭވިއަން އިންފުލުއެންޒާ އޭ H9N2 ވައިރަސް ކުޑަދެކުދިންގައިން ފެނުނެވެ. ނަމަވެސް މިދެކުދިން މާބޮޑުވަރު ނުވެ ވަނީ ރަގަޅުވެފައެވެ. އެފަހަރު މިދެކުދިން ފިޔަވައި އިތުރު ހާލަތެއް ފާހަގައެއް ނުކުރެވެއެވެ.އެފަހަރު ފެނުނު ހެކިތަކުން އެގުނުގޮތުގައި އިންފެކްޝަންގެ މަސްދަރަކީ ކުކުޅު ފަދަ އޮޅު ޖަނަވާރުތަކެވެ. އަދި އިންސާނުންނަށް ބަލި ވާސިލްވަނީ ދޫނިތަކުގެ ޒަރީއާ އިންނެވެ.\n2003: ޗައިނާއަށް ހޮންކޮންގ އިން އައި އާއިލާއެއްގެ ދެމެމްބަރުންގެ ގައިން އިންފުލުއެންޒާ އޭ (H5N1) ވައިރަސްގެ އިންފެކްޝަން ފެނުނެވެ. އޭގެތެރެއިން އެކަކު ރަގަޅުވެ އަނެކަކު ވަނީ މަރުވެފައެވެ. އެފަހަރު މިދެމީހުންނަށް ބަލިޖެހުނީ ކިހިނެއްކޮންތާކުން ކަމެއް ބެލިފައެއް ނުވެއެވެ. ހަމަ އެފަހަރު އެއާއިލާގެ އެހެން މެމްބަރަކު ނޭވާލާނިޒާމުގެ ބައްޔެއްގައި މަރުވެދިޔައެވެ. ނަމަވެސް ޓެސްޓެއް ހެދިބެލިފައި ނެތުމުން މަރުވި ސަބަބު އެގިފައެއް ނުވެއެވެ.\n2003: ނެދަރލޭންޑްސްގައި ކުކުޅުތަކަށް އޭވިއެން އިންފުލުއެންޒާ ފެތުރިގެން އުޅުނު ދުވަސްވަރު ކުކުޅު ގެންގުޅެބޮޑުކުރާ ތަނެއްގައި މަސައްކަތް ކުރާ މީހުންތަކެއްގެ ހަށިގަނޑުން އިންފުލުއެންޒާ އޭ (H7N7) އިންފެކްޝަންގެ އަސަރު ވަނީ ފެނިފައެވެ. އެފަހަރުގެ ހާދިސާގައި 80 މީހުންނަށް މިއިންފެކްޝަން ޖެހި އެކަކު ވަނީ މަރުވެފައެވެ. ގިނަބަޔަކަށް އެފަހަރުގެ އިންފެކްޝަންގެ އަސަރުކޮށްފައިވަނީ ލޮލަށާއި، ނޭވާލާ ނިޒާމަށެވެ. މިހާދިސާއަށް ފަހު މިއިންފެކްޝަން އިންސާނުންގެ ގައިންގަޔަށް ފެތުރޭ ކަމަށް ވެސް ބެލެވިފައި ވެއެވެ. އަދި ހަމަ 2003ގައި ހޮންކޮންގެ ކުޑަކުއްޖެއްގެ ހަށިގަނޑުންވެސް ވަނީ މިއިންފެކްޝަންގެ އަސަރު ފެނިފައެވެ. ނަމަވެސް ހޮސްޕިޓަލުގައި ބޭއްވުމަށްފަހު އެކުއްޖާ ވަނީ މުޅިން ރަގަޅުވެފައެވެ.\n2004: ތައިލޭންޑާއި ވިއެޓްނާމުގައި، މިބަލި ޖެހިގެން މިހާތަނަށް، 12 މީހުން މަރުވެފައިވާކަމަށް އިޢްލާނު ކުރެވިފައިވެއެވެ. އަދި ސަރަޙައްދުގެ އެހެން ޤައުމުތަކަށް ބަލިދަނީ ފެތުރެމުންނެވެ.\nމަރުވި ބަލިޖެހުނު އަހަރު\n442003\n32 46 2004\n43 98 2005\n79 115 2006\n59 88 2007\n33 44 2008\n32 73 2009\n24 48 2010\n34 62 2011\n345 584 ޖުމުލަ\nދޫނި ރޯގަ ޖެހެނީ އިންފުލުއެންޒާ އޭ ވައިރަސް (Influenza A Virus) ގެ ސަބަބުންނެވެ. އިންފުލުއެންޒާ އޭ ވައިރަސް ގެ ތަފާތު ވައްތަރު(Strain) ތައް ހުރެއެވެ. މިވައްތަރުތައް ކަނޑައަޅަނީ ވައިރަހުގެ ބޭރު ސަތަހައިގައި ހުންނަ ދެއެންޓިޖެން ނުވަތަ ދެ ޕްރޮޓީން އިންނެވެ. މިގޮތުން ހިމެނޭ ދެ އެންޓިޖެން އަކީ ''ހީމްއެގުލޫޓިނިން''(HA=Haemagglutinin) އަދި ''ނިއުރަމިނިޑޭސް''(NA=Neuraminidase) އެވެ. މިގޮތުން މިވައިރަސްގެ އެޗްފައިވްއެންވަން ސްޓްރެއިން H5N1 އަކީ ދޫނި ރޯގާ ޖައްސާ ވައިރަސް އެވެ. އަދި އޫރު ރޯގާ ޖައްސާ ސްޓްރެއިން އަކީ ''H1N1އެވެ.\nއިންފުލުއެންޒާ އޭ ވައިރަސްގެ ސަތަހައިގައި ހިމެނޭ މިދެންނެވި ދެ ޕްރޮޓީން އަށް ބަލާއިރު ތަފާތު 16 ވައްތަރެއްގެ ހީމްއެގުލޫޓިނިން ހުންނަ ކަން ފާހަގަ ކުރެވިފައި ވެއެވެ. އަދި9ވައްތަރެއްގެ ނިއުރަމިނިޑޭސް ހުންނަކަން ފާހަގަ ކުރެވިފައެވެ. އެހެން ކަމުން ސްޓްރެއިން އަށް ނަންދެވިފައިވަނީ މި ހީމްއެގުލޫޓިނިން އަދި ނިއުރަމިނިޑޭސްގެ ނަންބަރާއި ގުޅުވައިގެންނެވެ.\nއިންފުލުއެންޒާ އޭ ވައިރަސްތައް ބަހާލެވިފައިވާ އެއްގޮތަކީ ބަލި ޖައްސާ މަޚުލޫޤަށް ރިޢާޔަތްކޮށް ބަހާލާފައިވާ ބަހާލުމެވެ. އެގޮތުން ހިމެނޭ ބައެއް ވައްތަރުތަކަށް ބަލާއިރު އޫރަށް ނިސްބަތްކޮށް، އޫރު ރޯގާ، ދޫންޏަށް ނިސްބަތް ދޫނި ރޯގާ ، އަދި މީގެ އިތުރުން އިންސާނުންނަށް ޖެހޭ މޫސުމީ އަރިދަފުސް ރޯގާ ހިމެނެއެވެ. އިންފުލުއެންޒާ ވައިރަސް އޭގެ ސްޓްރެއިން އަށް ނިސްބަތްކޮށް ބަހާލެވިފައިވަނީ H1N1 / H5N1 / H3N2 / H2N2 މިގޮތަށެވެ.\nއިންފްލުއެންޒާ އޭ ވައްތަރުގެ ވައިރަހަކީ ވަރަށް ގިނަ ވައްތަރުގެ ޖަނަވާރުތަކަށް ބަލިޖައްސުވާ ވައިރަހެކެވެ. އޭގެ ތެރޭގައި ދޫނި، އަސް، ކަނޑުގެރި، ބޮޑުމަސް، ފަދަ ދިރޭތަކެތި ހިމެނެއެވެ. ދޫނިތަކަށް ޖެހޭ މިވައްތަރުގެ ވައިރަސް އަށް ބައެއްފަހަރު ''އޭވިއަން އިންފުލުއެންޒާ ވައިރަސް ''(Avian Influenza virus) އެވެ. މިވައިރަސްގެ މިހާތަނަށް ހާމަވެފައިވާ ހުރިހާވައްތަރެއް ދޫނީގައި ހުރެއެވެ.އެހެން ކަމުން ދޫނި ކަނޑައެޅިފައިވަނީ އިންފުލުއެންޒާ އޭ ވައިރަސްތަކުގެ ތަބީއީ މެހުމާނު ކަމުގައެވެ.\nއިންފުލުއެންޒާ ވައިރަސް އޭ ގެ ތަފާތު ސްޓްރެއިން ތަކުން ޖެހިފައިވާ ދޫނިރޯގާގެ ބާވަތްތައް\nސްޓްރެއިން ދޫނި ގައުމު އަހަރު ސްޓްރެއިން ދޫނި ގައުމު އަހަރު\nH7N3 ކުކުޅު އޮސްޓްރޭލިޔާ 1994 H5N1 ކުކުޅު ސްކޮޓްލޭންޑް 1959\nH5N2 ކުކުޅު މެކްސިކޯ 1994 H7N3 ޓާރކީ އިންގްލޭންޑް 1963\nH7N3 ކުކުޅު ޕާކިސްތާން 1994 H5N9 ޓާރކީ ކެނެޑާ 1966\nH7N4 ކުކުޅު އޮސްޓްރޭލިޔާ 1997 H7N7 ކުކުޅު އޮސްޓްރޭލިޔާ 1976\nH7N3 ކުކުޅު ޗައިނާ 1997 H7N7 ކުކުޅު ޖާރމަނީ 1979\nH5N2 ކުކުޅު އިޓަލީ 1997 H7N3 ޓާރކީ އިންގްލޭންޑް 1979\nH7N1 ޓާރކީ އިޓަލީ 1999 H5N2 ކުކުޅު/ޓާރކީ އެމެރިކާ 1983\nH5N1 ކުކުޅު ޗައިނާ 2002 H5N8 ޓާރކީ އަޔަލޭންޑް 1983\nH7N3 ކުކުޅު ޗިލީ 2002 H5N7 ކުކުޅު އޮސްޓްރޭލިޔާ 1985\nH7N1 ކުކުޅު ނެދަލޭންޑް 2003 H5N1 ޓާރކީ އިންގްލޭންޑް 1991\nH7N3 ކުކުޅު އޮސްޓްރޭލިޔާ 1992\nބަލިފެތުރުން ނުވަތަ ބަލިޖެހޭގޮތް\nއިންސާނުންނަށް މިބަލި ޖެހެނީ މިތަކެއްޗާއި ގައިގޯޅިވެ އުޅުމުގެ ސަބަބުން ނޭގުމުގެ ތެރޭގައެވެ. ބޮޑެތި މީހުންނަށް މިބަލި ޖެހެނީ މިތަކެތި ކަތިލުމަށް ނުވަތަ މިތަކެތީގެ ފަތްނޮޅުމަށް އުޅޭ އުޅުމުގެ ތެރޭގައެވެ. ނުވަތަ ކަތިލާފައިވާ ބަލިޖެހިފައިވާ ދޫނިންނެވެ. އަދި ކުޑަކުދިންނަށް މިބަލިޖެހެނީ ބަލިޖެހިފައި ހުންނަ ދިރޭ ކުކުޅާއި، މަރުވާ ކުކުޅާއެކު ކުޅެއުޅުމުގެ ތެރޭގައެވެ.\nދޫނި ރޯގާ ޖެހެނީ ބަލީގެ ވައިރަސް އާއި ތަޣައްޔަރު ވެފައިވާ މާޙައުލަކަށް ހުށަހެޅުމުންނެވެ. މިސާލަކަށް ބަލިޖެހިފައިވާ ދޫނިތަކާއި ގައިގޯޅިވުމަކީ ދޫނި ރޯގާ ޖެހިދާނެ ކަމެކެވެ. އަދި އެފަދަ ދޫނިތައް ގެންގުޅެ ބަލަހައްޓާ މީހުންނަށް ދޫނި ރޯގާ ޖެހުމުގެ ފުރުޞަތު ބޮޑެވެ. އިންސާނުންގެ އެކަކު ގައިން އަނެކަކުގެ ގަޔަށް އަދި ބަލިފެތުރޭކަން ފާހަގަވެފައެއް ނެތެވެ. (ނޯޓް: މަދު ހާލަތެއްގައި މާބޮޑަށް (މިސާލަކަށް ތުންފަތުން ބޮސްދިނުން) ގައިގޯޅިވެ އުޅުމުގެ ސަބަބުން ފަހަރުގައި އެކަކު ގައިން އަނެކާގަޔަށް އަރައިފާނެ ކަމަށް ބެލެވެއެވެ. ނަމަވެސް މިއީ ޔަގީންކަމެއް ނޫނެވެ. )\nއަލާމާތްތައް އަދި ނުރައްކާތައް\nބަލީގެ އުދަނގޫތައް ފެންނަން ހޭދަވާ މުއްދަތު (Incubation period): ބަލީގެ ޖަރާސާމް ހަށިގަނޑަށް ވަނުމަށްފަހު، ހަށިގަނޑުގައި ގިނަވެ، އިތުރުވެ، އޭގެ ސަބަބުން ބަލީގެ އުދަނގޫތައް ބަލިމީހާ އަށް ކުރިމަތިކުރުވުމަށް ވަކި މުއްދަތެއް ބޭނުން ވެއެވެ. އެގޮތުން ދޫނި ރޯގާ ޖައްސާ ވައިރަސް ފުރަތަމަ ފަހަރަށް މީހާގެ ހަށިގަނޑަށް ވަނުމަށް ފަހު އޭގެ އަލާމާތްތައް ފެނުމަށް 8-2 ދުވަހާއި ދެމެދުގެ މުއްދަތެއް ނަގައެވެ. މިމުއްދަތު ދިގުވެގެން ގޮސް 17 ދުވަހަށް ދެމިދިއުމަކީ ވެސް ވެދާނެ ގޮތެކެވެ.\nއަލާމާތްތައް : ދޫނި ރޯގާ ޖެހުމުން ފެނިދާނެ އަލާމާތްތަކުގެ ތެރޭގައި، ހުންއައުން، އިންފުލުއެންޒާ ޖެހުމުން ފެންނަކަހަލަ އުދަގޫތަކެއް އިހްސާސްވުން (ހުންއައުން، ކެއްސުން، ކަރުތެރެ ހަލާކުވުން ގައިގައި ރިހުން ފަދަ) ، ބޮލުގައިރިހުން، ފަދަ ކަންތައްތައް ހިމެނެއެވެ. ބައެއް މީހުންނަށް މޭގައި ރިހުން، ބަނޑުގައި ރިހުން، މޭނުބައިކޮށް، ހޮނޑުލައި، ބޭރަށްހިންގުން، ލޯރަތްވެ ދުޅަވުން، އަދި ނޭފަތުންނާއި ހިރުގަނޑުން ލޭއައުން ފަދަ ކަންތައްތައް މެދުވެރިވެއެވެ.\nދޫނި ރޯގާ ޖެހޭތާ5ވަނަ ދުވަހު ބައެއް މީހުންގެ ފުށުން އަޑުކުރަކިވުން، ނޭވާލާން އުދަނގޫވެ، ނޭވާލާއިރު ތޫލިއަޑެއްހުރުން ފަދަ އުދަނގޫތައް ފެންނަނަކަން މިފަހަކަށް އައިސް ފާހަގަ ވެފައި ވެއެވެ. ދޫނި ރޯގާ ޖެހި ގިނަ ދުވަސްވުމުން ބައެއް ފަހަރު ފުއްޕާމޭގައި ޖަރާސީމު އަޅައި ނިއުމޯނިޔާގެ މައްސަލަ ކުރިމަތިވެއެވެ. ބައެއް ފަހަރު ނިއުމޯނިޔާ ޖެހުމުގެ ސަބަބުން ފުއްޕާމޭ ފޭލްވެ، ނޭވާލުމުގެ މަސައްކަތް ހުއްޓުމަކަށް އައިސް ފުރާނަ އަށް ނުރައްކާވުމަކީ ވެދާނެ ގޮތެކެވެ.\nޓެސްޓެއް ހެދުމަކާ ނުލައި ކުރިމަތިވެފައިވަނީ އިންފުލުއެންޒާގެ ކޮން ވައްތަރެއްކަން އެނގޭނެ ގޮތެއް ނޯވެއެވެ. ގިނަ ފަހަރު ދިމާވާ އުދަގޫތަކަށް ރިޢާޔަތްކޮށް (އިންފުލުއެންޒާ ކުރިމަތިވާ ދުވަސްވަރު) އެއީ އިންފުލުއެންޒާ ކަން ކަނޑައަޅަނީ އެވެ. ބައެއް ފަހަރު އިންފުލުއެންޒާކަން ޔަގީންކުރުމަށް ޓެސްޓް ހަދަންޖެހެއެވެ.\nހަށިގަނޑުގައި އިންފުލުއެންޒާގެ ވައިރަސް ހުރިތޯ އާއި، ކުރިމަތިވެފައިވަނީ އިންފުލުއެންޒާގެ ކޮންވައްތަރެއްތޯ ބެލުމަށް ނޭފަތުން ނުވަތަަ ކަރުގެ އެތެރެއިން ޓެސްޓުކުރުމަށްޓަކައި ދަވަކޮޅެއް ނެގެއެވެ. ބައެއް ފަހަރު ރެޕިޑް ޓެސްޓް(Rapid test) ކިޔާ ޓެސްޓެއްގެ އެހީގައި އިންފުލުއެންޒާ ވައިރަސް އޭ ހުރިތޯ ދެނެގަނެވެއެވެ. ރެޕިޓް ޓެސްޓުން ދެނެގަނެވޭނީ އެއީ އިންފުލުއެންޒާ ވައިރަސް އޭ ކަމެވެ. މިޓެސްޓުން ބަލިޖެހިފައިވަނީ އިންފުލުއެންޒާ ވައިރަސް އޭގެ ކޮން ސްޓްރެއިން އަކުންކަމެއް ދެނެއެއް ނުގަނެވޭނެ އެވެ. ވިމާ މިޓެސްޓު ހަދައިގެން އަދި ދޫނި ރޯގާ އެއް ޔަގީންކަމާއެކު ދެނެގަތުމަކީ ވާނެކަމެއް ނޫނެވެ.\nއިންފުލުއެންޒާ އަކީ އަރިދަފުސް ރޯގާ ފަދައިން ނޭވާލާ ނިޒާމަށް ޖެހޭ ބައްޔެކެވެ. މިއީ އަރިދަފުސް ރޯގާ އެކޭ އެއްފަދަ ބައްޔެކެވެ. އެހެންކަމުން ފަރުވާކުރުމުގައި އަމަލުކުރެވެނީ ވެސް އަރިދަފުސް ރޯގާ އެކޭ އެއްބީދައިންނެވެ. އަދި އެއް އުސޫލެއްގެ މަތީންނެވެ. ދޫނި ރޯގާ އަކީ އިންފުލުއެންޒާގެ ވައްތަރެއްކަމުން ދޫނި ރޯގާގެ ފަރުވާ ވެސް ކުރިޔަށް ގެންދަނީ މިގޮތުގެ މަތީންނެވެ. އެހެންކަމުން ދޫނި ރޯގާ އަށްވެސް، މައިގަނޑު ގޮތެއްގައި ފަރުވާ ދެވެނީ ކުރިމަތިވެފައިވާ އުދަނގޫތަކަށް ރިޢާޔަތްކޮށްގެންނެވެ.\nގޭގައި ދެވިދާނެ ފަރުވާ\n- ވީވަރަކުން އަރާމުކުރާށެވެ. ބުރަ މަސައްކަތްތައް ނުކުރާށެވެ. ދުންފަތާއި ބަނގުއާތްވާއި ދުރުހެލިވާށެވެ.\n- ގިނައިން ދިޔާތަކެތި ބޯށެވެ. އެގޮތުން ފެން، ލޮނުފެން، ކުރުނބާ ފަނި، މޭވާ ޖޫސް، ބަތްޕެން، ސުރުވާ ފަދަ ތަކެތި ބޭނުންކުރެވިދާނެ އެވެ. ހަމައެކަނި ސާދާ ފެން ބުއިން މާގިނައިން (އެހެން އެއްޗެއް ބުއިމެއްނެތި) ރަގަޅެއް ނޫނެވެ. ސަބަބަކީ ހަށިގަނޑަށް ބޭނުންވާ ލޮނުގެ ބައި ފެނުގައި ނުހިމެނޭތީ އެވެ. ޚާއްޞަކޮށް ކުޑަކުދިންނަށް ދިޔާތަކެތީގެ ގޮތުގައި ލޮނުފެނަކީ ވަރަށް ރަގަޅު އެއްޗެކެވެ.\n- ހުންތިރިކުރުމާއި ތަދު ކެނޑުވުމަށް، ޕެނަޑޯލް އާއި ބުރޫފަން ފަދަ ބޭސްތައް ބޭނުންކުރެވިދާނެ އެވެ. 20 އަހަރުން ދަށުގެ ކުދިންނަށް އެސްޕިރިން ދިނުން ރަގަޅެއް ނޫނެވެ. އެއީ އެކަމުގެ ސަބަބުން، ނުރައްކާތެރި މައްސަލައެއް ދިމާވެދާނެ ތީއެވެ.\n- ނޭފަތްބެނދި ނޭވާލާން އުދަނގޫވާނަމަ ގޭގައި ހޫނުފެން ބޭނުންކޮށްގެން އާވި އަރުވައި ހެދިދާނެއެވެ. މިއީ ބެނދިފައިވާ ނޭފަތް ސާފުކޮށްދީ، ނޭވާހިނގާމަގު ހުޅުވައިދޭނެ ކަމެކެވެ.\nއެންޓިވައިރަލް ބޭހުގެ ފަރުވާ\nދޫނި ރޯގާގެ ފަރުވާގެ ގޮތުގައި ބަލިޖެހޭ ބައެއް މީހުންނަށް އެންޓިވައިރަލް ބޭސްތައް ދީއުޅެއެވެ. މިގޮތުން ދީއުޅޭ ބޭސްތަކުގެ ތެރޭގައި، "އޮސެލްޓެމިވިރް"(Oseltamivir) އަދި "ޒެނެމިވިރް"(Zanamivir) ފަދަ ބޭސްތައް ހިމެނެއެވެ. މިބޭސްތައް ދެވެނީ ކަނޑައެޅިފައިވާ ވަކި އުސޫލެއްގެ ދަށުން ވަކި މުއްދަތަކަށެވެ. މިދެބޭހަކީ ވެސް "ނިއުރަމިނިޑޭސް އިންހިބިޓަރސް"(Neuraminidase inhibitors) ގެ ގޮތުގައި އުފައްދައިފައިވާ ބޭސް ތަކެކެވެ. ބައެއް ފަހަރު އެންޓިވައިރަލް ބޭސް ތަކުގެ ތެރޭގައި "ރިބެވިރިން"(Ribavirin) އަދި "އެމެންޓަޑިން"(Amantadine) ވެސް ބޭނުންކުރެވެއެވެ. ބަލީގެ އުދަނގޫ ތައް ފެންނަން ފަށާތާ ކުރީކޮޅު (ފުރަތަމަ 48 ގަޑިއިރުގެ ތެރޭގައި) ބޭސް ދެވިއްޖެނަމަ، ދިމާވާ ނުރައްކާތަކުން ބަލިމީހާ ސަލާމަތްކުރެވިދާނެ އެވެ.\nދޫނި ރޯގާއިން ރައްކާތެރިވުން\n• ކުއްލިއަކަށް މަރުވާ ނުވަތަ ބަލިޖެހިފައިވާ ކުކުޅާއި، ދޫނީގައި އަތްނުލުން\n• ބަލިވެފައިވާ ކުކުޅާއި، ދޫނި ކަތިލާ އޭގެ ފަތްނޮޅާ އަތްލާ ހެދުން\n• ކުކުޅު ނުވަތަ ދޫނި ފަދަ ތަކެތީގައި ބަލީގެ ޖަރާސީމު ހުރެދާނެ ކަމަށްޓަކައި، ކުޑަކުދިން އޭގައި އަތްލާ އުފުލާ، އަދި ކުޅެ އުޅުނަ ނުދިނުން\n• ކުކުޅާއި ދޫނި ފަދަ ތަކެތީގައި އަތްލުމަށްފަހު، އަބަދުވެސް ސައިބޯނިލައިގެން ރަގަޅަށް އަތްދޮވުން\n• ކުކުޅު ނުވަތަ ދޫނި ފަދަ ތަކެއްޗާއި ކައިރިވެ އުޅުމުގައި، އަނގަޔާއި ނޭފަތް މާސްކަކުން ނިވާކުރުން\n• ކުކުޅާއި ދޫނި ފަދަ ތަކެތީގައި އަތްލައި ހެދުމަށް ފަހު ސައިބޯނިލައިގެން އަތޮދޮވެގެން މެނުވީ، އަނގަ،ނޭފަތް، އަދި ލޮލުގައި އަތްލައިނުހެދުން\n• ކުކުޅު މަހާއި ބިސް ކެއުމުގެ ކުރިން ރަގަޅަށް ރޯފިލަންދެން ކެއްކުން\n• ރޯކުކުޅާއި، ބިސް (ކެއްކުމާއި ނުލައި) ބޭނުން ނުކުރުން\n• މީހުންއުޅޭ ރަށެއްގައި ދޫނި ރޯގާގެ އަސަރު ފެނިފައިވާނަމަ، އެހިސާބަކަށް ނުދިއުން\n• ކުކުޅުގެ ނަޖިސް ގަސްކާނާގެ ގޮތުގައި ބޭނުންނުކުރުން\n• އާދަޔާ ޚިލާފަށް ދޫންޏާއި ކުކުޅު މަރުވާނަމަ އެކަން ކަމާބެހޭ ފަރާތްތަކަށް ލަސްނުކޮށް އެންގުން\n• މަރުވާ ދޫންޏާއި ކުކުޅު ނައްތާލުމުގައި ރައްކާތެރިކަމުގެ ފިޔަވަޅުތައް އެޅުން\n• ކުކުޅު ނުވަތަ ދޫނި ގެންގުޅޭ، އުޅޭ ސަރަހައްދަކާއި، ތަނަކާއި ކައިރިވެ އުޅުމަށްފަހު، އަރިދަފުސް ރޯގާ އާއި ވައްތަރު އަލާމާތްތަކެއް ހުރެ ބަލިވެއުޅޭނަމަ، އަވަހަށް ޑޮކްޓަރަކާއި، ނުވަތަ ޞިއްޙީ ޚިދުމަތްތެރިއަކާއި ވާހަކަދެއްކުން\nނޯޓް: ދޫނި ރޯގާއިން ރައްކާތެރިވުމަށް އަދި ވެކްސިނެއް އުފައްދާފައެއް ނުވެއެވެ.\n• ދޫނިރޯގާ – ކޮންމެހެން އެނގެން ބޭނުންވާ ކަންތައްތަކާއި، ކުރަންޖެހޭނެ ކަންތައްތައް – ލީފްލެޓް – މާރޗް 2006 ޑިޕާޓްމަންޓް އޮފް ޕަބްލިކް ހެލްތު – މާލެ، ދިވެހިރާއްޖެ


Raajjeyge rahrashah kiyaa nan thakuge sirru | Mihaaru\nރިޕޯޓް / ތާރީހް\nރާއްޖޭގެ ރަށްރަށަށް ކިޔާ ނަންތަކުގެ ސިއްރު\nމެދުރާއްޖެ ތެރޭގެ ބައެއް ރަށްރަށް: ރާއްޖޭގެ ކޮންމެ ރަށަކަށް ވެސް ނަން ކިޔާފައި ވަނީ އެ ރަށް އުފެދިފައިވާ ގޮތާއި އެ ރަށެއްގެ ގުދުރަތީ މާހައުލު ނުވަތަ ހާދިސާއަކާ ގުޅުވައިގެން\nއާމިނަތު ޝިފްލީން، މިހާރު\n04 ފެބުރުއަރީ 2017 - 08:49\nރާއްޖޭގައި ފީކަޅާ ކިޔާ ރަށެއް އޮތްކަން އެނގޭ ހެއްޔެވެ؟\nއަށާރަ ސަތޭކައިގެ އަހަރުތަކުގެ ތެރޭގައި ފ. ފީކަޅާގައި އުޅުނު އިބްރާހިމްފުޅު މާލެ އާއި ރާއްޖޭގެ ގިނަ ރަށްރަށުގައި މަޝްހޫރުވީ މަޖާ މީހެއްގެ ގޮތުގަ އެވެ. އޭނާ ކުރާ ހެއްވާ ކަންތައްތަކުގެ ސަބަބުން ފަހުން އައިސް، އެހެން މީހަކު ހެއްވާ ނުވަތަ މޮޔަކަމެއް ކުރިޔަސް ކިޔަން ފެށީ އެއީ "ފީކަޅާ" ކަމެއް ކަމަށެވެ.\nނަމުގެ މާނަ ބަދަލުވި ގޮތުން ފީކަޅާ ރަށުގެ މީހުން އެ ނަން ރަށަށް ކިޔާކަށް ބޭނުމެއް ނުވި އެވެ. އެހެންވެ، 20 ވަރަ ގަރުނުގެ ތެރޭގައި އެ ރަށުގެ މީހުން އެ ނަން ބަދަލު ކުރީ ފ. ފީއަލީ އަށެވެ.\nމިއީ ރާއްޖޭގެ ރަށްރަށަށް ނަން ކިޔާފައިވާ ގޮތާއި އެ ނަންތަކުގެ މާނައާ ގުޅޭ ގޮތުން، ތާރީޚީ ލިޔުންތެރިޔާ ނަސީމާ މުހައްމަދުގެ އެހީތެރިކަމާ އެކު އާކިއޮލޮޖިސްޓް ޑރ. ޕޮންނަމްޕާލަމް ރަގުޕަތީ ތައްޔާރުކުރެއްވި ދިރާސާ ފޮތުގައި ލިޔުއްވާފައިވާ ވާހަކައެކެވެ.\nރަށްރަށަށް ނަން ކިޔާފައިވާ ގޮތާއި އޭގެ މާނައާ ގުޅޭ ގޮތުން ތައްޔާރުކޮށްފައިވާ "އެން އެޓިމޮލޮޖިކަލް ޑިކްޝަނަރީ އޮފް މޯލްޑިވިއަން އައިލެންޑް ނޭމްސް"ގައި ނަސީމާ ލިޔުއްވާފައިވާ ގޮތުގައި ރާއްޖޭގެ ގިނަ ރަށްރަށަށް ނަން ދީފައިވަނީ މަސްވެރިންނާއި ދަތުރުވެރިންނެވެ. ނޫނީ އެ ރަށެއްގެ އެންމެ ފުރަތަމަ އަހުލުވެރިންނެވެ.\nފީކަޅާ ރަށަށް ފީކަޅާ ކިޔުނު ސަބަބެއް ނޭނގެ އެވެ. އެކަމަކު އެ ރަށުގެ ނަން ފީއައްޔަށް ބަދަލުވި ފަދައިން ރާއްޖޭގެ ބައެއް ރަށްރަށުގެ ނަންތައް، ތަފާތު ސަބަބުތަކާ ހުރެ ބަދަލުވެފައިވާކަން އޭނާ ފާހަގަކުރެއްވި އެވެ.\n"ދޫ" އަދި "ފުށި"\nރާއްޖޭގެ ގިނަ ރަށްރަށުގެ ނަމުގެ ފަހަތުގައި ދޫ ނުވަތަ ފުށިި އޮވެ އެވެ.\nތާރީހީ ލިޔުންތަކުން އެނގޭ ގޮތުގައި "ދޫ" އަދި "ފުށީ"ގެ މާނަ އަކީ ރަށެވެ. އެކަމަކު އެ ބޭނުން ކުރާ ގޮތް ވަރަށް ތަފާތެވެ.\nޑރ. ރަގުޕަތީ ލިޔުއްވާފައިވާ ގޮތުގައި "ދޫ" ކިޔައި އުޅެނީ ބޮޑެތި، ފެހިކަން ގަދަ ގުދުރަތީ ގޮތުން މުއްސަނދި ރަށްރަށެވެ. "ފުށި" އާއްމު ގޮތެއްގައި ކިޔަނީ ގާމަތީ ރަށްރަށަށް ނުވަތަ ކުދި އަދި އުފެއްދުންތެރިކަން ދަށް ރަށްރަށަށެވެ. މީގެ އިތުރުން "ގަން" ވެސް މާނަ ކުރަނީ ރަށެއްގެ ގޮތުގަ އެވެ. އެކަމަކު އެއީ ވިލެޖެއްގެ ގޮތަށް ވަކިން އޮންނަ ބޮޑެތި ރަށްރަށެވެ.\nނަސީމާ ވިދާޅުވި ގޮތުގައި ރަށްރަށަށް ނަން ކިޔާފައިވާ ގޮތުން އެންމެ ކުރީ ޒަމާނުގައި ރާއްޖޭގައި އުޅުނު މީހުންގެ ބަސްމަގާއި ސަގާފަތާއި އެ މީހުންގެ ދިރިއުޅުން ރަމްޒުކޮށްދެ އެވެ. އަދި އެއީ ރާއްޖޭގެ ސަގާފަތާއި ބަހުރުވައިގެ މުއްސަނދިކަން ދައްކައިދޭ ކަމެއް ކަމަށް ވެސް އޭނާ ވިދާޅުވި އެވެ.\nހއ. ހޯރަފުށި: އެ ރަށަށް ނަން ކިޔާފައިވަނީ ހޯރަ ދޫންޏަށް ނިސްބަތްކޮށް\nރާއްޖޭގެ ބައެއް ރަށްރަށުގެ ނަމަށް އެކި ޒަމާންތަކުގައި އައިސްފައިވާ ބަދަލުން ވެސް އެއިރެއްގެ މީހުންގެ ވިސްނުމާއި ދިރިއުޅުމުގެ ވައްޓަފާޅީގެ ބަދަލުތައް ދައްކައިދޭކަން އޭނާ ފާހަގަކުރެއްވި އެވެ.\nފީއައްޔަކީ އޭގެ މިސާލެކެވެ. އަނެއް މިސާލެއްގެ ގޮތުގައި ނަސީމާ ފާހަގަކުރެއްވީ މިހާރު ރިސޯޓެއްގެ ގޮތުގައި ހިންގަމުން އަންނަ ސަމާ އައިލެންޑް ނުވަތަ ކ. ޒިޔާރަތްފުއްޓެވެ. އަތޮޅު ނިމޭ ހިސާބުގައި އޮންނާތީ އެ ރަށަށް އެންމެ އިހުގައި ކިޔާ އުޅުނީ "އަތޮޅުކޮޅުފުށި" ނަމަވެސް އެ ރަށުގައި ހުރި ޒިޔާރަތުގެ ސަބަބުން ނަން ޒިޔާރަތްފުއްޓަށް ބަދަލުވީ އެވެ. (އެ ރަށުގައި ޒިޔާރަތް ހެދީ ކޮން އިރަކު ކަމެއް ނޭނގެ އެވެ.)\nމިގޮތަށް އެންމެ ފަހުން ނަން ބަދަލުކުރީ ޅ. ހުރުވަޅި އެވެ. އެ ރަށަށް އެ ނަން ކިޔާފައިވަނީ، ޑރ. ރަގުޕަތީގެ ފޮތުގައިވާ ގޮތުން، ކަނޑުއޮޅީގައި ހުރަހަށް ވާ ގޮތަށް ރަށް އޮތުމުންނެވެ. އެކަމަކު ފަސް ތަރީގެ ރިސޯޓެއްގެ ގޮތުގައި މިދިޔަ ހޯމަ ދުވަހު އެ ރިސޯޓު ހުޅުވީ ހުރަވަޅީގެ ނަމުގަ އެވެ. (މިއީ ބޭއަދަބީ ބަހެއް ކަމަށް ދިވެހި ބަހުގެ އެކަޑަމީން ވަނީ ބުނެފަ އެވެ.)\nރާއްޖޭގެ ރަށްރަށަށް ނަން ކިޔާފައިވާ ގޮތް\nޑރ. ރަގުޕަތީ ލިޔުއްވާފައިވާ ފޮތުގައިވާ ގޮތުން ރާއްޖޭގެ ގިނަ ރަށްރަށަށް ނަން ކިޔާފައިވަނީ އެ ރަށް އުފެދުމުގައި އޮންނަ ގޮތަކުން ނުވަތަ މެރިން ފީޗާސްތަކާ ވެސް ގުޅުވައިގެންނެވެ. މިސާލަކަށް ކަނޑުމޫނުފުށި ކިޔާފައިވަނީ ކަނޑުއޮޅިއަށް މޫނުވާ ގޮތަށް ރަށް އޮތުމުންނެވެ. މި ނަމުގެ ސަބަބުން ރަށް އޮންނަ ގޮތާއި އޭގެ ސައިޒު އެނގެ އެވެ.\nހއ. ކެލާގެ ނަން ދީފައި އޮންނަނީ އެއީ އަތޮޅަށް އުތުރުން ވަންނައިރު ޖެހޭ ފުރަތަމަ ރަށަށް ވުމުންނެވެ. ގަބޫލުކުރެވޭ ގޮތުގައި "ކެލާ" އައިސްފައިވަނީ ކޮލާ (އެންޓްރެންސް) އިންނެވެ. ނުވަތަ ކޭލަ މަހާއި ކެލާ ލަކުޑިއަށް ވެސް ނިސްބަތް ކުރެވެ އެވެ.\nގަބޫލުކުރެވޭ ގޮތުގައި ކުޅުދުއްފުއްޓަށް އެންމެ ފުރަތަމަ ކީ ކުޅުދޫ އެވެ. އެކަމަކު ކުޅިއެއް އޮންނަ ބޮޑު އެ ރަށް ކައިރީގައި އޮތް ކުޑަ "ފުށި" ރަށް، ކުޅުދޫ ގުޅުމުން ކުޅުދުއްފުއްޓަށް ވީ އެވެ.\nރަށްރަށަށް ނަން ކިޔާފައިވާ ގޮތަށް ބަލާއިރު ބޮޑު ރަށެއްގެ ގޮތުގައި އަންގައިދޭން ނަންނަމުގެ ކުރިއަށް "މާ" ގެނެސްފައިވާއިރު "ކުޑަ" އަދި "ހަނި" އިން ވެސް ރަށްރަށުގެ ސައިޒު ކިޔައިދެ އެވެ.\nގާފަރާއި ގާދޫ އާއި ގައްދޫ އާއި ގާދިއްފުށި ކަހަލަ ރަށްރަށަށް ނަން ކިޔާފައިވަނީ ގާ ގިނަ ނުވަތަ ގާމަތީ ރަށްރަށަށް ވުމުންނެވެ. ޗަކަ ނުވަތަ މަޑާ ގުޅުވައިގެން މަޑުއްވަރީ އާއި މަޑޫ ފަދަ ނަންނަން ދީފައި ހުންނައިރު ވަށްކޮށް އޮންނާތީ ގުޅި އާއި މަރޮށި ފަދަ ނަންތައް ވެސް ކިޔާފައިވެ އެވެ.\nރަގުޕަތީ ލިޔުއްވާފައިވާ ގޮތުން އެ ރަށެއްގައި އެންމެ ގިނައިން ހެދޭ ގަހަށް ނިސްބަތްކޮށް ނަން ދީފައި ހުންނައިރު ރަށް ކައިރީގައި އުޅޭ މަހާ ގުޅުވައިގެން ވެސް ރަށްތަކަށް ނަން ކިޔަ އެވެ.\nމިސާލަކަށް ޏ. ފުވައްމުލަކަކީ ރުއް ގިނަ އަދި ފުވައް ހައްދާ އެއިން ވިޔަފާރިކޮށް އުޅުނު ރަށެކެވެ. ފުނަ ގަހާ ގުޅުވައިގެން ށ. ފުނަދުއަށް ނަން ކިޔާފައިވާއިރު ކެޔޮދޫ، ކިހާދޫ، ހޮޅުދޫ، ހެނބަދޫ ފަދަ ރަށްތަކަށް ވެސް ނަން ދީފައި ހުންނަނީ އެ ރަށުގައި އާއްމުކޮށް ހެދޭ ގަހަކާ ގުޅުވައިގެންނެވެ.\nމަކުނުދުއަށް ނަން ކިޔާފައިވަނީ އެ ރަށް ކައިރީގައި އުޅޭ މެކުނާ ގުޅުވައިގެން ނުވަތަ ފައިދިގު މަކުނާ ގުޅުވައިގެންނެވެ. އަދި ހިބަކިޔާ މަހަކަށް ނިސްބަތްކޮށް، މަހިބަދޫ ކިޔާއިރު މާނިޔާމަހާ ގުޅުވައިގެން މަނިޔަންފުށި ކިޔަ އެވެ. ދޫނީގެ ތެރެއިން ރަތަފަޔާ ގުޅުވައިގެން ރަތަފަންދޫ ކިޔާއިރު، ހޯރަފުށި އައިސްފައިވަނީ ހޯރައާ ގުޅުވައިގެންނެވެ.\nގދ. އަތޮޅުގެ ބައެއް ރަށްރަށް: ރާއްޖޭގެ ރަށްރަށަށް ނަން ކިޔާފައިވާ ގޮތް ވަރަށް ތަފާތު\nއެ ރަށުގެ ވެރިމީހާ ނުވަތަ ރަށުގައި ވަކި ކަހަލަ މަސައްކަތެއް ކުރާ މީހަކާ ގުޅުވައިގެން ވެސް ބައެއް ރަށްތަކަށް ނަން ދީފައިވެ އެވެ. އެގޮތުން އަލިކޮއިރަޓާ ކިޔާ ރަށެއް ރާއްޖޭގައި އޮންނައިރު އެއީ އެ ރަށުގައި ވަރަށް ކުރިން ރުއް އިންދައި ނުވަތަ ރުށް ބެލެހެއްޓި އަލީ ކިޔާ މީހަކާ ގުޅުވައިގެން ދީފައިވާ ނަމެވެ. އޭގެ އިތުރުން ހިނގާފައިވާ ވަކި ހާދިސާއެއް ރަމްޒުކޮށްދޭ ގޮތަށް ވެސް ނަން ކިޔާފައިވެ އެވެ.\nއެގޮތުން "ދެ ހަސަނު ލޮނު ބުއި ހުރާ" އަކީ ހަސަނު ކިޔާ ދެ މީހަކު ގެނބުނު ހާދިސާއާ ގުޅުވައިގެން ދީފައިވާ ނަމެއް ކަމަށް ބެލެވެ އެވެ.\n"ހައްވާ ދިޔެގެ ކުއްޖާ ކީ ރަނަށް ދިން ފަރު" ކިޔާ ފަރެއް، ގއ. އަތޮޅުގައި އޮންނައިރު މިއީ ވެސް އަގުބޮޑު އެއްޗަކަށް ރަން ކިޔުމުގެ ގޮތުން އޭރު ފައިސާގެ ގޮތުގައި ބޭނުންކުރި ބޮލި ގިނަ ފަރަކަށް ރަންކީ ކަން އަންގައިދޭ ނަމެކެވެ.\nފީވަކަކީ ރާއްޖޭގައި އެންމެ ގިނައިން ދޮންކެޔޮ ހައްދާ އެއް ރަށަށް ވެފައި، އެ ރަށަށް ނަން ދިނުމުގައި ވެސް ދޮންކޭލާ ގުޅުން ހުރި ހާދިސާއެއް ހިނގާފައިވުން އެކަށީގެންވެ އެވެ.\nރާއްޖޭގައި ކިޔާ އުޅޭ ހިޔާލީ ވާހަކަތަކާއި ފޯކްލޯރާ ގުޅުވައިގެން ވެސް ނަން ދީފައި ހުރެ އެވެ.\nއެގޮތުން ގައިން ގަޔަށް އަރާ ނުރައްކާތެރި ބަލިތައް ފަތުރާ "ދަރާ ފުރޭތަ"އާ ގުޅުވައިގެން ދަރަނބޫދުއަށް ނަން ކިޔާފައިވާއިރު ދަރަވަންދޫގެ ނަން ދީފައި އޮންނަނީ އެ ފުރޭތަ އުޅޭ ޖަންގަލި ހުންނަ ރަށުގެ ގޮތުގަ އެވެ.\nދިވެހި ތާރީހާ ބެހޭ ގޮތުން ތައްޔާރުކޮށްފައިވާ މި ފޮތުގައި ބުނެފައިވާ ގޮތުގައި މިއިން ކޮންމެ ނަމަކުން ވެސް، އޭރުގެ މީހުންގެ ދިރިއުޅުމާއި ދިވެހިންގެ ބަހުރުވަ އާއި ސަގާފަތް ކިޔައިދެ އެވެ. އަދި ފަހަކަށް އައިސް އާ ނަންތައް ރަށްރަށަށް ކިޔާއިރު ކުރީގެ ނަންތަކުގެ މާ ބޮޑު ބޭނުމެއް ނުހިފެ އެވެ.\nތާރީހް ރާއްޖޭގެ ރަށްތައް އާކިއޮލޮޖިސްޓް ފަޅުރަށްތައް\n144 ކޮމެންޓް, 127 ރިއެކްޝަންސް\nއަހަރެންނަށް ކުރިން އެންގިފައިވާ ގޮތުން ރާއްޖެއިން އެންމެ ބޮޑު އެއް ކުޅި އެންމެ ފުރަތަމަ ފެނުނީ ކުޅުދުއްފުށިން، އެކަމާއި ގުޅިގެން ފުރަތަމަ ދެވުނު ނަމަކީ ކުޅިދުއްފުށި އަދި ފަހުން ނަން ކުޅުދުއްފުށި އަށް ބަދަލު ކުރެވުނީ\nހުޅުދޫގެ ހުޅަނގު ފަރާތު އޮންނާނެ އިިޓާލިއަން ވައްތަރު ނަމެއް ކިޔާ ރަށެއް(ކޮލެންޓާ)މީ ކިިހިނެއް އަައި ނަމެއްބާ!!\nރަގުޕަތީ އަކީ އިންޑިއާމީހެއް އޭނަޔަކައް ރާއްޖޭގެ ރައްތަކުގެނަން ފުރިހަމަކޮއްނުކިޔޭނެ މިއަދު ރާއްޖެއަންނަ އިންޑިއާމީހުން ކިޔަނީ ކުރުނބާވިލެޖް އައް "ކުރުންބަވިލެޖް" ހިންމަފުށި އައް "ހިމަފޫއި" ބޮޑުހުރާ އައް "ބުދޮހޮރާ"ނަސީމާ މުހަންމަދު ކަލޭފާނު ވާހަކައިގެތެރެއައް ދެބަހުން އެއްބަހައް އިނގިރޭސި ބަސްލާހެން ރާއްޖޭގެރައްތަކުނަން ތިކިޔަނީ ރަގުޕަތީއޭ ކިޔަފަ.\nކީއްވެބާ މަޑަވެލި ކިޔުނީ\nދެން ތިމަރަފުށި ކިޔަނީ ކީއްވެތަ\nކުޅުދުއްފުށި މީ ބޮޑު ރަށެއް ، އެހެން ވީމަ ފުށި ކިޔުނު ގޮތޭ ތިބުނާ އިބާރާތް ގަބޫލް ނުކުރެވޭ..\nކުޅުދުއްފުއްޓަށް ކުޅުދުއްފުއްޓޭ ކިއުނީ ކާރީގަ އޮތް ފުށި ގުޅުނީމަ! ރަނގަޅަށް އާޓިކަލް ކިއުމަށް ފަހު ކޮމެންޓު ކުރެއްވުން އެދެން...\nމަކުނުދޫ ކިޔުނީ ކީއްވެތޯ؟ މަކުނު އުޅޭތީ ބާ؟\nރަނގަޅަށް ކިޔާފަ ކޮމެންޓް ކޮއްބަލަ\nދޮންފަން އައް ދޮންފަން ކިޔުނީ ކީއްވެ އޯ ؟\nދޮން ފަންވަތް ގިނަ ކަމުން\nގަން ކިޔުނީ ކީތްވެކަމެއް ނޭގުނު... ދިވެހިބަހުގަ ގަން މިއިން ދޭހަވާ މާނައެއްވެސް ނުވިސްނޭ\nAssistant Officer: Male' Branch, System Administrator: Technology Dept. and Clerk\nAccounting Solution Specialist


ނޫނު ޑެއިލީ 17 ޑިސެމްބަރ 20190ކޮމެންޓް ހަބަރު، ކުޅިވަރު، އަތޮޅު ހަބަރު،\nނޫނު ޑެއިލީ 18 ނޮވެމްބަރ 20190ކޮމެންޓް ހަބަރު، އަތޮޅު ހަބަރު،\nނ.އަތޮޅުގެ ރިސޯޓްތަކާއި ރަށު ކައުންސިލްތަކާ އެކު މަހާސިންތާއެއް ބޭއްވުމަށް ޓޫރިޒަމް މިނިސްޓްރީން ނިންމައިފި އެވެ. ރައްޔިތުން މަޖިލީހުގެ ވެލިދޫ ދާއިރާގެ މެމްބަރު މުހައްމަދު އަބްދުﷲ ޝަފީގުގެ ރަސްމީ ފޭސްބުކް ޕޭޖްގައި، މެމްބަރު ވިދާޅުވީ މިފަދަ މަހާސިންތާއެއް ބޭއްވުމަށް މިނިސްޓްރީން ނިންމުމަކީ މައްސަލަތައް ހައްލުކުރަން ލިބޭނެ ފުރުސަތެއް ކަމުގައި ގަބޫލު ކުރައްވާ ކަމަށެވެ. ވެލިދޫ ދާއިރާ މެމްބަރު އިތުރަށް ވިދާޅުވީ ނ. އަތޮޅުގެ ޓޫރިޒަމް...\nއަމްޖަދު ހުސެއިން 17 ނޮވެމްބަރ 20190ކޮމެންޓް ހަބަރު، އަތޮޅު ހަބަރު،\nދެހާސްތޭރަ ވަނަ އަހަރުން ފެށިގެން ރާއްޖެ އައީ ގިނަގުނަ ފިއްތުން ތަކެއްގެ ތެރޭގައެވެ. އޭރުގެ ސަރުކާރުން ސީދާ ސިޔާސީ ހަރަކާތްތަކަށް ހުރަސް އެޅިއެވެ. ރައްޔިތުންގެ އެތައް މިނިވަންކަމެއް ނިގުޅައިގަތެވެ. ހިޔާލުފާޅުކުރުމާއި އެއްވެ އުޅުމުގެ މިނިވަންކަމަށް ހުރަސް އެޅިއެވެ. މިފަދަ ހާލަތެއްގައި ދިވެހި ރާއްޖެ ވަނިކޮށް 2018 ވަނަ އަހަރު ބޭއްވި ރިޔާސީ އިންތިހާބު ކާމިޔާބުކުރައްވާ ރާއްޖޭގެ ވެރިކަމާ ހަވާލުވެވަޑައިގެންނެވި ރައީސް އިބްރާހިމް މުޙައްމަދު...\nނޫނު ޑެއިލީ 17 ނޮވެމްބަރ 20190ކޮމެންޓް ރިޕޯޓް، އަތޮޅު ހަބަރު، ސިޔާސީ،\nނ.މާފަރު އިންޓަރނޭޝަނަލް އެއާޕޯޓް އަންނަ މަހު އެއް ވަނަ ދުވަހު ހުޅުވަން މަސައްކަތް ކުރަމުން އަންނަ ކަމަށް ރައްޔިތުން މަޖިލީހުގެ ވެލިދޫ ދާއިރާގެ މެމްބަރު މުހައްމަދު އަބްދުﷲ ޝަފީގު އިއްޔެ ވިދާޅުވެއްޖެ އެވެ. ވެލިދޫ ދާއިރާ މެމްބަރު ފޭސްބުކް އޮފިޝަލް ޕޭޖްގައި ވިދާޅުވެފައި ވަނީ މާފަރު އެއާޕޯޓް ހުޅުވުމަށް ސަރުކާރުގެ...


“އެމްޕީއެލް އިން ނަގާ އަގު ބޮޑުވުމާއި އައްޑޫ ބަނދަރުން ލިބޭ ހިދުމަތުގެ ފެންވަރު ދަށްވުމުގެ ސަބަބުން، ކާގޯ އުފުލުމަށް ނަގާ އަގު އެތައް ފަހަރަކު ބޮޑުކުރަން ޖެހުނު. ނަމަވެސް މިއީ ބޮޑު އަގެއް ނޫން. ޓުޓިކޮރިން އިން މާލެއަށް ދަތުރުކުރާ ލަކުޑި ބޯޓްތަކުގައި ވެސް މުދާ ގެނެވެނީ އެ އަގަށް. އެހެންވީމަ މިހާރު ވެސް އައްޑޫ ބޭފުޅުންނަށް ކާގޯ ލިބެނީ ޑިސްކައުންޓެޑް ރޭޓެއްގައި،” ސައީދު ވިދާޅުވި އެެވެ.\n“އެމްޕީއެލް އިން ބުނީ ބަނދަރުގައި ބޯޓް ރޯލު ކުރާލެއް ބޮޑުކަމުން ކްރޭން އޮޕަރޭޓްކުރަން އުނދަގޫވާތީ މުދާ ހުސްކުރަން ގިނަ ދުވަސް ނަގަނީ ކަމަށް” ސައީދު ވިދާޅުވި އެވެ. އެހެންވެ އެސްޓީއޯގެ ކްރޭނެއް ގެންގޮސްގެން ކިތަންމެ ދަތުރެއްގައި އަމިއްލައަށް މުދާ ބާލާފައި ހުންނާނެ ކަމަށްވެސް ވިދާޅުވި އެވެ.


India Match in Mohuvehje Nama Silsila Music Show Thakeh Baavvan Youth Ministry In Ninmaifi! އިންޑިއާ މެޗުން މޮޅުވެއްޖެނަމަ ސިލްސިލާ މިއުޒިކް ޝޯވްތަކެއް ބާއްވަން ޔޫތު މިނިސްޓްރީން ނިންމައިފި! – Huvadhoo News India Match in Mohuvehje Nama Silsila Music Show Thakeh Baavvan Youth Ministry In Ninmaifi! Huvadhoo News\nއިންޑިއާ މެޗުން މޮޅުވެއްޖެނަމަ ސިލްސިލާ މިއުޒިކް ޝޯވްތަކެއް ބާއްވަން ޔޫތު މިނިސްޓްރީން ނިންމައިފި!\nޔޫތު މިނިސްޓަރ މަޚްލޫފް- ފޮޓޯ: ޕީއެސްއެމް\nއުރީދޫ ސާފް ޗެމްޕިއަންޝިޕްގައި ރާއްޖެއާއި އިންޑިއާ ވާދަކުރާ މެޗުން ރާއްޖެ މޮޅުވެއްޖެނަމަ، ސިލްސިލާ މިޔުޒިކް ޝޯވް ތަކެއް ބޭއްވުމަށް މިނިސްޓްރީ އޮފް ޔޫތް އެންޑް ސްޕޯރޓްސް އިން ނިންމައިފިއެވެ. ދިވެހި ޤައުމީ މިމެޗުން މޮޅުވެއްޖެ ނަމަ ސިލްސިލާކޮށް މިޔުޒިކް ޝޯވްތައް ފައިނަލް މެޗާއި ހަމަޔަށް ބޭއްވުމަށް ވަނީ އެމިނިސްޓްރީ އިން ނިންމާފައެވެ.\nޔޫތު މިނިސްޓަރު އަހްމަދު މަހުލޫފް މައުލޫމާތު ދެއްވާފައިވާ ގޮތުގައި، ގިނަ ބަޔަކު ބައިވެރިކޮށްގެން މާދަމާގެ މެޗުގައި ފޯރި ގަދަކުރުމަށް ގިނަ ހަރަކާތްތަކެއް ކުރިޔަށް ގެންދިޔުމަށް ވަނީ ނިންމާފައެވެ.\nޔޫތު މިނިސްޓްރީއާއި އުރީދޫގެ އިތުރުން އެފްއޭއެމް ގުޅިގެން ކުރިއަށް ގެންދާ މި ހަރަކާތްތަކުގެ ތެރެއިން މާދަމާ ހަވީރުން ފެށިގެން ކާނިވާ ސަރަހައްދުގައި މެޗު ބެލުމާއެކު މިއުޒިކް ޝޯތަކެއް ކުރިއަށްގެންދަން ވަނީ ރާވާފައެވެ. މަހުލޫފް ވިދާޅުވީ މާދަމާ ރޭގެ މެޗުން ރާއްޖެ މޮޅުވެއްޖެނަމަ ފައިނަލް މެޗާ ހަމައަށް ސިލްސިލާކޮށް ކޮންމެ ރެއަކު ވެސް މި ޝޯ ކުރިއަށް ގެންދާނެ ކަމަށެވެ.\nމާދަމާ ރޭ ރާއްޖެއާއި އިންޑިއާ ބައްދަލުކުރާ މެޗަށް ވިއްކަން ހަމަޖެއްސި 3000 ޓިކެޓު މިހާރު ވަނީ ވިކި ހުސްވެފައެވެ. ޓިކެޓު ހޯދަން ކިޔޫ ހެދި އެންމެނަށް ޓިކެޓު ނުލިބުމުން ބައެއް ފަރާތްތަކުން ނުރުހުން ވެސް ފާޅުކޮށްފައިވެއެވެ.\nމިފަހަރުގެ މުބާރާތް ރާއްޖޭގައި ބާއްވަމުން އަންނައިރު، މެޗަކަށް ވުރެ މެޗެއްގެ ފޯރި އަންނަނީ ގަދަވަމުންނެވެ.\nކާނިވާ ސަރަހައްދުގެ އިތުރުން ސާފް ޗެމްޕިއަންޝިޕްގައި ރާއްޖެ ކުޅޭ ހުރިހާ މެޗެއް ސްޓެލްކޯ ބޮޑު ސްކްރީނުން ވެސް އަންނަނީ ވަގުތުން ދައްކަމުންނެވެ.\nސްޓެލްކޯއިން ބުނެފައިވާ ގޮތުން މެޗުތައް ބޮޑު ސްކްރީނުގައި ވަގުތުން ދައްކަން ނިންމީ، ގައުމީ ރޫހު އިތުރަށް އާލާކޮށް ވީހާވެސް ގިނަ ބަޔަކަށް ރާއްޖެ ކުޅޭ މެޗުތައް ބެލޭނެ އިންތިޒާމު ހަމަޖެއްސުމަށްޓަކައި ކަމަށެވެ.\nއުރީދޫ ސާފް ޗެމްޕިއަންޝިޕް ޔޫތް މިނިސްޓަރ\nމީ މިކަހަލަ މީހުން މަގާމށް ގެނައިމަ ވާނެގޮތް. ޒުވާނުން ހަލާކު ކުރުމަށް ކުރެވޭ ނެ ހުރިހާކަމެެ ކުރާނެ. އިސްލާމިކް މިނިސްޓްރީ ވެސް މިކަހަލަ ކަންތަކާ ފާޑުނުކިޔާނެ


ހުޅުމާލޭ ކޯޓުގައި ރައީސް ނަޝީދުގެ މައްޗަށް ކުރާ ދައުވާ ވަގުތީގޮތުން ހުއްޓާލުމަށް ހައިކޯޓުން އަމުރުކޮށްފި - MV Times\nހުޅުމާލޭ ކޯޓުގައި ރައީސް ނަޝީދުގެ މައްޗަށް ކުރާ ދައުވާ ވަގުތީގޮތުން ހުއްޓާލުމަށް ހައިކޯޓުން އަމުރުކޮށްފި\n0 November 4th, 2012 - 4:53 PM\nރައީސް މުހައްމަދު ނަޝީދުގެ މައްޗަށް ހުޅުމާލޭ ކޯޓުގައި ކުރާ ދައުވާ ހުއްޓާލުމަށް ހައި ކޯޓުން ވަގުތީ އަމުރެއް ނެރެފި އެވެ.\nހައި ކޯޓުން މިއަދު އަމުރުކޮށްފައި ވަނީ ނަޝީދުގެ މައްޗަށް ހުޅުމާލޭ ކޯޓުގައި ކުރާ ދައުވާގައި ނަޝީދުގެ ފަރާތުން ހުޅުމާލޭ ކޯޓުގައި ނެގި އިޖްރާއީ ނުކުތާތަކާ މެދު އެ ކޯޓުން ނިންމިގޮތް ނަޝީދުގެ ފަރާތުން ހައި ކޯޓުގައި އިސްތިއުނާފް ކުރުމުން ނެވެ. އަދި އެ މައްސަލަ ނިމެންދެން، ހުޅުމާލޭ ކޯޓުގައި ހިނގާ މައްސަލަ ކުރިއަށް ނުގެންދިއުމުގެ އަމުރަކަށް ނަޝީދުގެ ފަރާތުން އެދިފައިވާތީ އެވެ.\nހުޅުމާލޭ ކޯޓުގެ ގާނޫނީ ހައިސިއްޔަތުގެ މައްސަލައާ މެދު ހުށަހެޅި ނުކުތާއާމެދު ވާހަކަ ދެއްކުމަށް އެޓާނީ ޖެނެރަލްގެ އޮފީހަށާއި ޖުޑީޝަލް ސާވިސް ކޮމިޝަނަށް ފުރުސަތު ދީފައިވެ އެވެ.\nއެޓާނީ ޖެނެރަލްގެ އޮފީހުން އެ މައްލައާއި މެދު ބުނެފައިވަނީ ހުޅުމާލޭ ކޯޓުގެ ގާނޫނީ ހައިސިއްޔަތާމެދު ސުވާލު އުފެދޭ ނަމަ އެ މައްސަލައެއް ބެލެންޖެހޭނެ ކަމަށާއި ނަމަވެސް އެކަމަކީ ވަކި މައްސަލައެއްގެ ގޮތުގައި ބަލަންޖެހޭ މައްސަލައެއް ކަމަށް ދެކޭކަމަށެވެ. އަދި އަދި ރައީސް ނަޝީދުގެ ޝަރީއަތް ހުއްޓާލުމުގެ އަމުރު ނެރުނުގޮތަށް ހުޅުމާލޭ ކޯޓުގައި ހުރި އެހެން މައްސަލަތައް ވެސް ކުރިއަށް ކުރިއަށް ނުގެންދިއުމުގެ އަމުރެއް ނެރުނު އެޖީ އޮފީހުންވަނީ އެދިފަ އެވެ.\nޖޭއެސްސީން ބުނެފައިވަނީ ހުޅުމާލޭ ކޯޓަކީ ގާނޫނާއި ހިލާފަށް އުފެދިފައިވާ ކޯޓެއް ނޫން ކަމަށާއި، ވިލިމާލޭގައި ވެސް ކޯޓެއް ގާއިމްވާންޖެހޭ ކަމަށް ޖޭއެސްސީން ދެކޭ ކަމަށެވެ. މީހުން ދިރިއުޅޭ ކޮންމެ ރަށެއްގައި ކޯޓެއް ހުންނަންޖެހޭ ކަމަށް ގާނޫނުގައި ބަޔާންކޮށްފައި ވާ ކަމަށް އެ ކޮމިޝަނުން ބުނެ އެވެ.


Link Road: Dhuvvaa meehunge rakkatheri kamah avas fiyavalhu thakeh muhimmu! – adduLIVE\nލިންކް ރޯޑް: ރައްކާތެރި ކަމަށް އަވަސް ފިޔަވަޅުތަކެއް މުހިއްމު!\n0 Mar 12, 2018, 11:24 ލިޔުނީ ހަސަން އަޝްރަފް\nއައްޑޫ ލިންކް ރޯޑް. ފޮޓޯ: ނަޖް\nއައްޑޫގައި ތާރު އަޅައިގެން 13 ކިލޯމީޓަރުގެ ދިގު މަގެއް 2001 ވަނަ އަހަރު ޤާއިމްކުރަން ނިންމުން ވެގެން ދިޔައީ އައްޑޫގެ ރައްޔިތުންނަށް ލިބުނު އުފާވެރި ކަމަކަށެވެ.\nގާތްގަނޑަކަށް 7.9 މިލިއަން އެމެރިކާ ޑޮލަރު ލޯނަކުން ހިތަދޫ އާއި ގަމާ ދެމެދު އައްޑޫ ބޮޑުމަގުގެ ގޮތުގައި ތަރައްގީކުރި 13 ކިލޯމީޓަރުގެ މި ލިންކް ރޯޑް ރަސްމީކޮށް ހުޅުވީ 2003 ގެ ޖުލައި މަހު އެވެ. އެ މަގު ޑިޒައިންކުރުމާއި މަގު ހެދުމުގެ ކަންކަން ދިޔަ އުޞޫލާއި ސަރުކާރުގެ މަތީ ފަޑިއަށް ބައެއް އެޅުމަށްފަހު "ޚަރަދުކުޑަ" ގޮތެއް ބަލައިގެންނެވެ.\nލިންކް ރޯޑަށް 15 އަހަރުވެގެން ދާއިރު އެމަގުން އައްޑޫގެ ރައްޔިތުންނަށް ލިބޭ ފަސޭހަ އާއި އެއްވަރަށް ހިތާމައާއި ހިތްދަތިކަން ވެސް ވަނީ ގެނެސްފައެވެ. ލިންކް ރޯޑްގައި ހިނގި އެކްސިޑެންޓްތަކުގައި ނިޔާވި މީހުންގެ ސީދާ އަދަދު އެއްވެސް މުއައްސަސާއެއްގައި ރިކޯޑް ކުރެވިފައި ނެތް ނަމަވެސް އެ އަދަދު 70 އާއި ގާތްކުރާނެއެވެ.\nއައްޑޫ ލިންކްރޯޑަށް 15 އަހަރުވާން ކައިރިވެފައި ވާއިރު އެ މަގު ބެލެހެއްޓުމަށާއި މަގުން ދުއްވާ މީހުންގެ ރައްކާތެރިކަމަށްޓަކައި ދައުލަތުގެ މުއައްސަސާތަކުން މިހާތަނަށް އަޅާފައިވަނީ ކޮން ފިޔަވަޅުތަކެއް ހެއްޔެވެ؟\n2003 ވަނަ އަހަރު އައްޑޫގެ ގުޅިފައިވާ5އަވަށް ގުޅުވާލަދޭ ލިންކްރޯޑް ހުޅުވިއިރު އައްޑޫގެ ގިނަ ބަޔަކު ދުއްވަމުން ގެންދިޔައީ ބައިސްކަލެވެ. ސައިކަލުތައް ހުރި މިންވަރު މަދުއިރު، ކާރު ގެންގުޅުނީ ނިސްބަތުން ވަރަށް މަދު ބައެކެވެ. އޭގެ ތެރޭގައި ވެސް ގިނައީ ޓެކްސީތަކެވެ. ދެން ހުރީ ސަރުކާރުގެ އެކި ވުޒާރާތަކުގެ ވެހިކަލްތަކެވެ.\nއެހެން ނަމަވެސް ފާއިތުވި 14 ވަރަކަށް އަހަރުގެ ތެރޭގައި މަންޒަރު ބަދަލުވެއްޖެއެވެ. އެވްރެޖް ގޮތެއްގައި އައްޑޫގެ ކޮންމެ ގޭ ބިސީއެއްގައި2ސައިކަލް އެބަހުއްޓެވެ. ކާރެއް ނެތް ގެއެއް ނެތޭ ބުނެވޭ މިންވަރަށް އައްޑޫއަށް ކާރު އެތެރެކޮށްފިއެވެ.\nހިިފެހެއްޓުމެއްނެތި އައްޑޫއަށް ސައިކަލާއި ކާރުތައް އެތެރެވަމުން އައި ވަރަކަށް ލިންކް ރޯޑްގައި ހިނގަމުންދާ ނުރައްކާތެރި އެކްސިޑެންޓްތައް ވެސް އިތުރުވިއެވެ. އެކްސިޑެންޓްތައް އިތުރުވާ ކޮންމެ ފަހަރަކު، ފުލުހުން ނިކުމެ މަގު ބަލަހައްޓަން ފެށިައެވެ އެހެން ނަމަވެސް ޤަވާއިދާއި ޚިލާފަށް ބާރު ސްޕީޑްގައި ދުއްވާ މީހުންނާއި ދެކޮޅަށް އެކަށީގެންވާ ފިޔަވަޅުތައް އެޅޭ ގޮތެއް ނުވެއެވެ.\nރޭސް ޖެހުން ވަރަށް އާއްމު ކަމެއް!\nއައްޑޫ ލިންކް ރޯޑުގައި ރޭސް ޖެހުމަކީ ފަހަކަށް އައިސް ވަރަށް އާއްމު ވެފައިވާ ކަމެކެވެ. އެކަން ހުއްޓުވުމަށް ފުލުހުންގެ ފަރާތުން އެކަށީގެންވާ މަސައްކަތެއް ނުކުރެވެއެވެ.\nދެފަހަރެއްގެ މަތިން ޓްރެފިކް ފުލުހުންގެ ޚިދުމަތް އައްޑޫގައި އިފްތިތާޚު ކުރިއަސް ޓްރެފިކް ބަލަހައްޓަން ޚާއްސަ ފުލުހުންނެއް އައްޑޫގައި ނެތެވެ. ޓްރެފިކް އޮޕަރޭޝަންތައް ހިންގަނީ ވެސް ފުލުހުންގެ އެހެން ޑިއުޓީތައް އަދާކުރާ ފުލުހުން ނެރެގެންނެވެ.\nލިންކް ރޯޑުގައި ފުލުހުން އާއްމު ގޮތެއްގައި ޓްރެފިކް އޮޕަރޭޝަންތައް ހިންގަނީ ހަވީރު ގަޑީގައެވެ. އެހެންވެ ރޭސްޖަހާ މީހުން ނިކުންނަނީ ފުލުހުންގެ އޮޕަރޭޝަންތައް ނިންމާލާ ގަޑި ބެލުމަށް ފަހުއެވެ. އާއްމު ގޮތެއްގައި ފުލުހުންގެ ޓްރެފިކް އޮޕަރޭޝަންތައް ހަވީރު6ޖަހާއިރަށް ނިންމާލައެވެ.\nއައްޑޫ އަކީ ބިމުގެ ގޮތުން ބޮޑު ތަނަކަށް ވިޔަސް، ރޭސް ޖަހައި އުޅޭ މީހުންނަކީ ކޮންބައެއް ކަަން އެއީ ހުރިހާ އެންމެންނަށް އެނގޭ ބޮޑު ސިއްރެކެވެ. ފުލުހުންގެ ވެހިކަލްތައް ކުރިމަތިން ރޭސް ޖަހާ ތަން ލިންކް ރޯޑުން އާއްމުކޮށް ދަތުރުކުރާ މީހަކަށް ވެއްޖެއްޔާ ހުންނާނީ ފެނިފައެވެ.\nއައްޑޫގައި މޮޓޯ ސްޕޯޓްސް އަށް ލޯބިކުރާ އެތައް ބަޔަކު ތިބިއިރު އެމީހުން ވަނީ އެކަމަށް ޚާއްސަ ގްރޫޕެއް އެކުލަވާލާފައެވެ. އެގޮތުން އެކުލަވާލާފައިވާ 'އައްޑޫ މޮޓޯ ސްޕޯޓްސް ކްލަބް' އިން ވާހަކަ ދެއްކި މީހަކު ބުނި ގޮތުގައި އެ ފަރާތުން ހަރަކާތެއް ބޭއްވިޔަސް ބާއްވަނީ ހަމައެކަނި ބުރާސްފަތި ވިލޭރޭ ކަމަށާއި، އެއީ ވެސް ހަމައެކަނި އީސީސީ ހިމެނޭ ސަރަހައްދުގައި ކުރިއަށް ގެންދާ އިވެންޓްތައް ކަމަށް އޭނާ ބުންޏެވެ.\n"އައްޑޫ މޮޓޯ ސްޕޯޓްސް އަކުން ލިންކް ރޯޑުގައި ރޭހެއް ނުބާއްވާނެ. އަދި އެކަން ކުރިއަސް ކުރާނީ ފުލުހުންނާއި މުއައްސަސާތަކުގެ އެހީ ހޯދައިގެން." 'އައްޑޫ މޮޓޯ ސްޕޯޓްސް' ކްލަބުން ވާހަކަ ދެއްކި ޒުވާނަކު ބުންޏެވެ.\nވެރިރަށް މާލޭގައި ރޭސްޖެހުން އާއްމުވެ ނުރައްކާތެރި އެކްސިޑެންޓްތައް ހިނގަން ފެށުމުން އެކަން ހުއްޓުވުމަށް ސަރުކާރުން ހުޅުމާލޭގައި ރޭސްޖަހަން ވަކި ސަރަހައްދެއް ހަމަޖައްސައި ދިނެވެ. އެފަދަ ސަރަހައްދެއް އައްޑޫގައި ޤާއިމް ނުކުރެވުނު ނަމަވެސް ވަކި ވަގުތުތަކެއްގައި އެފަދަ އިންތިޒާމްތަކެއް ހަމަޖެއްސި ދާނެއެވެ.\nދެން އޮތީ ލިންކް ރޯޑުގައި ހަވީރު ފިންޏަށް ކަސްރަތު ކުރުމުގެ ގޮތުން ހިނގާލަން ދާ މީހުންނާއި ދުވާ މީހުންގެ ވާހަކައެވެ. ލިންކް ރޯޑުގެ ދެފަރާތުން ވެސް ދުވުން ނުރައްކާތެރި ކަމަކަށް ވެފައި ވާއިރު އެމީހުންގެ ސަލާމަތަށް ޓަކައި ފެންސެއް ޖެހުމަކީ ވެސް ކުރިވިދާނެ ކަމެކެވެ.


Ranbir Kapoor covid ah fassi vejje - Hali News\nރަންބީރު ކަޕޫރު ކޮވިޑަށް ފައްސިވެއްޖެ\n09 March 2021, 15:09\nބޮލީވުޑްގެ ތަރި ރަންބީރު ކަޕޫރު ކޮވިޑް 19 އަށް ފައްސިވެއްޖެއެވެ. ރަނބީރުގެ މަންމަ ނީތޫ ސިންގ ވަނީ މިކަން ސޯޝަލް މީޑިއާއަށް ޔަޤީން ކޮށްދީފިއެވެ.\nރަންބީރު ކޮވިޑަށް ފައްސިވިކަން ހާމަކުރަމުން ނީތޫ ބުނެފައިވަނީ މިކަމާ ކަންބޮޑުވުން ފާޅުކޮށް ހެޔޮއެދުންތައް ފާޅުކުރި ހުރިހާ ފަރާތްތަކަށް ޝުކުރު އަދާކުރާ ކަމަށެވެ.\nރަންބީރުގެ މަންމަ ބުނެފައިވަނީ ކޮވިޑަށް ފައްސިވިޔަސް އޭނާގެ ހާލު ރަނގަޅު ކަމަށެވެ. ރަންބީރު މިހާރު ހުރީ އުސޫލުގެ ތެރެއިން ހޯމް ކަރަންޓީނުގައެވެ. މަޑުމަޑުން ބަލި ފަސޭހަވަމުން އަންނަ ކަމަށް ވެސް ނީތޫ ބުނެފައިވެއެވެ.\nރަންބީރު ކަޕޫރުގެ ކުރިއަށް ހުރި ފިލްމު ތަކުގެ ތެރޭގައި ފިލްމު "ބްރަހަމްސްޓަރ" ހިމެނެއެވެ. މި ފިލްމުގައި އަމީތާ ބަޗަން، އާލިޔާ ބަޓް އަދި މޯނީ ރޯއީ މުހިއްމު ރޯލުތަކުން ފެނިގެން ދާނެއެވެ. މީގެ އިތުރަށް ސަންޖޭދަތާއި ވާނީ ކަޕޫރާއެކު "ޝަމްސޭރާ" ގައިވެސް ރަންބީރު މަސައްކަތް ކުރަމުން ގެންދެއެވެ.\nއަދި ފިލް މުގެ ނަން ހާމަކޮށްފައި ނުވާ "ލަވް ރާޖަން" ގެ ފިލްމެއްގައި ޝަރުދާ ކަޕޫރާ އެކު ފެނިގެން ދާނެއެވެ. މި ފިލްމުވެސް ވަނީ މިހާރު ބެލުންތެރިންނާ ހަމައަށް އަންނަން މަގުމަތީގައެވެ. މި އީ ރަންބީރާއި ޝަރުދާ ކަޕޫރު އެކުގައި ބެލުންތެރިންނަށް ފެންނާނޭ ފުރަތަމަ ފިލްމެވެ.


Bollwyood ge khabaruthah kurukoh | Mihaaru\n06 ނޮވެމްބަރ 2019 - 07:27\nޓީ ސީރީޒާއި ބީއާރް ފިލްމްސް ގުޅިގެން ގެނެސްދޭ މި ފިލްމަކީ 1978 ގައި ބީއާރް ފިލްމްސްގެ ވެރިޔާ ބަލްދޭވް ރާޖް ޗޯޕްޅާ ހަމަ އެ ނަމުގައި ގެނެސްދިން ފިލްމުގެ ރިމެކެކެވެ.\nމި ފަހަރުގެ ފިލްމު މުދައްސަރު އަޒީޒް ޑައިރެކްޓްކޮށްފައިވާ އިރު، މީގެ ކާސްޓްގައި ހިމެނެނީ ކާތިކް އާރިޔަން އާއި ބޫމީ ޕެޑްނޭކަރާއި އަނަންޔާ ޕާންޑޭ އެވެ. ކުރީގެ ފިލްމުގެ ތަރިންނަކީ ސަންޖީވް ކަޕޫރާއި ވިދިޔާ ސިންހާގެ އިތުރުން ރަންޖީތާ ކޯރެވެ.\n"ޕަތީ ޕަތުނީ އޯރް ވޯ" ގައި ކިޔައިދެނީ ކައިވެނީގެ ބޭރުން ފިރިއަކު އޮފީސް ސެކްރެޓަރީއަކާ އެކު ހިންގާ ލޯބީގެ ގުޅުމެއްގެ ސަބަބުން ދިމާވާ ހާދިސާތަކެކެވެ.\nގިނަ ބަޔަކު ވަރަށް ބޮޑަށް އިންތިޒާރުކުރަމުން އަންނަ މި ފިލްމުގައި ގޯވިންދާ ވަރަށް މަގުބޫލު ލަވައެއް ކަމަށްވާ "އަކިޔޯން ސޭ ގޯލީ މާރޭ" އާ ވޭޝަނެއް ވެސް ހިމެނެ އެވެ. އެ ލަވައަކީ 1998 ގައި ރިލީޒްކުރި ފިލްމު "ދުލްހޭ ރާޖާ" ގައި ހިމެނޭ ލަވައެކެވެ.\n"ޕާނިޕަޓް" ގެ ޓްރެއިލާ ދައްކާލައިފި\nތާރީހީ ހާދިސާތަކަށް ފިލްމު ހަދަން ކުޅަދާނަ ބޮލީވުޑްގެ ޑައިރެކްޓަރު އަޝުތޯޝް ގޮވަރިކާގެ އާ ފިލްމު "ޕާނިޕަޓް" ގެ ޓްރެއިލާ ދައްކާލައިފި އެވެ.\nއަންނަ މަހުގެ6ގައި ރިލީޒްކުރާ މި ފިލްމަކީ ކުރީގެ ހަނގުރާމައަކަށް ބިނާކޮށް ހަދާފައިވާ ފިލްމެކެވެ. "ޕާނިޕަޓް" ގެ މުހިއްމު ތަރިންނަކީ އަރުޖުން ކަޕޫރާއި ކްރިތީ ސެނަންގެ އިތުރުން ސަންޖޭ ދަތެވެ.\nފިލްމުގެ އިތުރު ކާސްޓުންގެ ތެރޭގައި ޒީނަތު އަމަން، ޕަދުމިނީ ކޯލަޕޫރީ، މޯނިޝް ބޭލް، ކުނާލް ކަޕޫރް އަދި ނަވާބް ޝާހް ހިމެނެ އެވެ.\n"ލަގާން" އާއި "ސްވަދޭސް" އަދި "ޖޯދާ-އަކްބަރު" ވެސް ގެނެސްދިން އަޝުތޯޝް އެންމެ ފަހުން ގެނެސްދިން ފިލްމަކީ 2016 ގައި ރިލީޒްކޮށް، ފިނި ތަރުހީބެއް ލިބުނު "މޮހެންޖޮ ދާރޯ" އެވެ.\n"ބާގީ 3" ގެ ކާސްޓާ ވިޖޭ ގުޅިއްޖެ\nމި މަހުގެ 8 ގައި ސާބިއާ އަށް ޝޫޓިން އަށް ފުރާ ޓައިގާ ޝްރޮފްގެ "ބާގީ" ފްރެންޗައިޒްގެ ތިން ވަނަ ފިލްމުގެ ކާސްޓާ އެކްޓަރު ވިޖޭ ވަރުމާ ވެސް ގުޅިއްޖެ އެވެ.\nVijay Varma at the #JioMAMIwithStar2019 red carpet! pic.twitter.com/PbMeA9sRjE\nއަހުމަދު ޚާން ޑައިރެކްޓްކުރާ މި ފިލްމުގެ ކާސްޓުންގެ ތެރޭގައި ޝްރަދާ ކަޕޫރާއި ރިތޭޝް ދޭޝްމުކާއި އަންކިތާ ލޯކަންދޭ ވެސް ހިމެނެ އެވެ.\n"ގަލީ ބޯއި" އާއި "ޕިންކް" ގެ އިތުރުން "ސުޕަ 30" ފަދަ ފިލްމުތަކުގައި ސަޕޯޓިން ރޯލްތަކެއް ކުޅެފައިވާ ވިޖޭގެ ކުރިއަށް ހުރި ފިލްމުތަކުގެ ތެރޭގައި ނެޓްފްލިކްސްގެ އެންތޮލޮޖީ ފިލްމު "ގޯސްޓް ސްޓޯރީޒް" ހިމެނެ އެވެ. ހަތަރު ޑައިރެކްޓަރެއްގެ ހަތަރު ސެގްމަންޓް ހިމެނޭ ފިލްމުގައި ވިޖޭ ފެނިގެންދާނީ ޑައިރެކްޓަރު ޒޯޔާ އަޚްތަރުގެ ސެގްމަންޓުން، ޖާންވީ ކަޕޫރާ އެކީގަ އެވެ.\n"ބާގީ 3" ސިނަމާތަކަށް އަންނާނީ އަންނަ އަހަރުގެ މާޗް6ގަ އެވެ.\n"ޑާންސް ޕްލަސް" ފަށާނީ މި މަހުގެ9ގައި\nސްޓާ ޕްލަސް އިން މިހާރު ދައްކަން ތައްޔާރުވަމުން އަންނަ ޑާންސް ޝޯ "ޑާންސް ޕްލަސް" ގެ ފަސް ވަނަ ސީޒަން އަންނަ ހޮނިހިރު ދުވަހުގެ ރޭ ފަށަން ނިންމައިފި އެވެ.\nWait. whattt? Deepika and Rupesh's performance made Judge Remo do something that's never been done before?#DancePlus5 Starts 9th Nov, Sat-Sun at 8pm only on StarPlus and Hotstar@remodsouza @dthevirus31 @punitjpathak @TheRaghav_Juyal pic.twitter.com/czEzrXijhO\n— StarPlus (@StarPlus) November 4, 2019\nޝޯ ފަށާ ތާރީހާ އެކު، އޭގެ އާ ޕްރޮމޯއެއް ވެސް މިހާރު އަންނަނީ ދައްކަމުންނެވެ.\n"ޑާންސް ޕްލަސް" ގެ ސުޕަ ޖަޖަކީ މަޝްހޫރު ކޮރިއޯގްރާފަރު ރެމޯ ޑި ސޫޒާ އެވެ. އޭނާއާ އެކު ޝޯ އިން ކޯޗުން ނުވަތަ އިތުރު ޖަޖުންގެ ގޮތުގައި މި ފަހަރު ވެސް ޕުނިތު ޕަތަކް އާއި ދަރުމޭޝް ޔެލަންޑޭ ފެންނާނެ އެވެ. މީގެ އިތުރުން ޖަޖުންގެ ގޮތުގައި ކަރިޝްމާ ޗަވަން އާއި ސުރޭޝް މުކުންދު ހިމެނެ އެވެ.\nޝޯ ހޯސްޓްކުރާނީ ނެށުންތެރިޔާ/އެކްޓަރު ރާގަވް އެވެ.\n"ޑާންސް ޕްލަސް" އަކީ ސްޓާ ޕްލަސް އިން 2015 ގައި ގެނެސްދޭން ފެށި ޝޯއެކެވެ.\nއިތުރު ލިޔުންތައް ބޮލީވުޑް ޓްރެއިލާ ޓީވީ ޝޯ ސަންޖޭ ދަތު ޓައިގާ ޝްރޮފް


Maumoonaa eku massakkai kurun mi vaguthu varah muhimmu: Nasheed | Mihaaru\nކުރީގެ ރައީސް ނަޝީދު (ކ) އާއި މައުމޫން ޖަލްސާއެއްގައި ބައިވެރިވެވަޑައިގަންނަވަނީ. -- ފޮޓޯ: ވީ ނިއުސް\nމައުމޫނާ އެކު މަސައްކަތް ކުރުން މިވަގުތު ވަރަށް މުހިއްމު: ނަޝީދު\n05 ނޮވެމްބަރ 2016 - 19:00 35 comments\nރައީސް އަބްދުﷲ ޔާމީންގެ ސަރުކާރުން ރައްޔިތުންނަށް ދެމުންދާ "އަނިޔާ" އާ ދެކޮޅަށް ނުކުންނަވައި އެމަނިކުފާނުގެ ބޭބޭފުޅު، ކުރީގެ ރައީސް މައުމޫން އަބްދުލްގައްޔޫމް ފައްޓަވާފައިވާ މަސައްކަތްޕުޅަށް ސިޔާސީ ހުރިހާ ފަރާތްތަކާއި ޖަމިއްޔާ ޖަމާއަތްތައް އަދި ގައުމުގެ ހެވަށް އެދޭ އެންމެން މިވަގުތު ބައިވެރިވުން ވަރަށް މުހިއްމު ކަމަށް ކުރީގެ ރައީސް މުހައްމަދު ނަޝީދު މިއަދު ވިދާޅުވެއްޖެ އެވެ.\nބޭސްފަރުވާ އަށް އިނގިރޭސި ވިލާތަށް ވަޑައިގެން، އެ ގައުމުގެ ހިމާޔަތް ހޯއްދަވައިގެން ހުންނެވި ނަޝީދު "97 މިނިވަން" އަށް އަށް ދެއްވި އިންޓަވިއުއެއްގައި ވިދާޅުވީ ވެރިކަމަށް ވަޑައިގަތުމާއެކު ވާދަވެރި ސިޔާސީ ނިޒާމް ނައްތާލަން ރައީސް ޔާމީން އެޅުއްވި ފިޔަވަޅުތަކުން އެމަނިކުފާނު މިހާރު ހުންނެވީ ވަރަށް އެކަނިވެރިވެފައި ކަމަށެވެ. މައުމޫނާ އެކު މަސައްކަތް ކުރަން ޖެހެނީ ވީހާވެސް އަވަހަކަށް، ގައުމަށް ހަމަޖެހުމެއް ހޯދަން ކަމަށް ވިދާޅުވި އެވެ.\nއެމްޑީޕީ އާއި އަދާލަތާއި ޖުމްހޫރީ ޕާޓީގެ އިތުރުން އެހެން ފަރާތްތައް ގުޅިގެން އެއީ ކުރަން ޖެހޭ ކަމެއް ކަމަށް ނަޝީދު ވިދާޅުވި އެވެ.\nމޯލްޑިވްސް ޔުނައިޓެޑް އޮޕޮޒިޝަން (އެމްޔޫއޯ) އިން ވެސް ކުރަމުން އަންނަނީ، ނަޝީދު ވިދާޅުވި ގޮތުގައި، އެ މަސައްކަތެވެ. އަދި އެންމެން ގުޅިގެން ކުރާ މަސައްކަތް ކާމިޔާބުވާނެ ކަމަށް އެމަނިކުފާނު ވިދާޅުވި އެވެ.\nނަޝީދު ވިދާޅުވީ އެމްޔޫއޯ އިން އަބަދުވެސް ބުނަމުންދާ ގޮތަށް، ދުވަސްކޮޅެއް ވަންދެން ގުޅިފައިވާ ސަރުކާރެއް ރާއްޖޭގައި އޮތުން ވަރަށް މުހިއްމު ކަމަށެވެ. ރިޔާސީ އިންތިހާބަކާ ހަމައަށް ދާން ޖެހޭނީ އޭގެ ފަހުން ކަމަށް އެމަނިކުފާނު ވިދާޅުވި އެވެ.\n"އަޅުގަނޑުމެން އެންމެންގެ ސަލާމަތް އޮތީ އެކަކު އަނެކަކުގެ ގެއްލުމަށް މަސައްކަތް ނުކުރުމުން. ހަސަދަވެރިކަމާއި ރުޅިވެރިކަމާ، މި މަގަށް އަޅުގަނޑުމެން ނުގޮސް ރިވެތި ގޮތުގައި އަޅުގަނޑުމެންނަށް މަސައްކަތް ކުރެވޭތޯ ބެލުން. އަޅުގަނޑު ދަންނަވާނީ އަޅުގަނޑުމެންނަށް އެކަން ވާނެއޭ،" ނަޝީދު ވިދާޅވި އެވެ.\nސިޔާސީ ލީޑަރުންތަކަކަށް ނުހައްގުން ޖަލު ހުކުމްތަކެއް އިއްވާފައިވާ ކަން ފާހަގަކުރައްވައި ނަޝީދު ވިދާޅުވީ ތަހުގީގުތައް ރަނގަޅަށް ކުރިއަށް ގެންގޮސް ޝަރީއަތްތައް ހިންގަން ޖެހޭނީ އިންސާފުވެރިކޮށް ކަމަށެވެ. އެކަމަކު ރާއްޖޭގައި ކަން ހިނގަނީ އެ އުސޫލުން ކަމަށް ވިދާޅުވެވެން ނެތް ކަމަށް ނަޝީދު ވިދާޅުވި އެވެ.\nއެމަނިކުފާނު ވިދާޅުވި ގޮތުގައި ނުހައްގުން އަދަބު ދީފައިވާ އަދާލަތު ޕާޓީގެ ރައީސް އިމްރާން އަބްދުﷲ އާއި ކުރީގެ ޑިފެންސް މިނިސްޓަރު މުހައްމަދު ނާޒިމާއި ގަލޮޅު ދެކުނު ދާއިރާގެ މެމްބަރު އަހްމަދު މަހްފޫލް ފަދަ ބޭފުޅުން މިނިވަންކުރަން ޖެެހެ އެވެ. އަދި މިދިޔަ އަހަރުގެ މޭ 1 ގައި މާލޭގައި ބޭއްވި މުޒާހަރާގައި ހައްޔަރުކޮށްފައިވާ އެންމެން ވެސް ދޫކޮށްލަން ޖެހޭ ކަމަށް ނަޝީދު ވިދާޅުވި އެވެ.\n"އެމްޑީޕީން ދެކޭ ގޮތުގައި ހައްޔަރުން ނެއްޓިގެން ނޫނީ ތަރައްގީ ހޯދޭކަށް ނެތް. އަޅުގަނޑުމެންގެ ދިރިއުޅުން ރަނގަޅު ކުރަން އެދޭނަމަ، އެންމެ ފުރަތަމަ ކުރަން ޖެހޭ ކަމަކީ އަޅުގަނޑުމެން މިނިވަންކުރުން،" ނަޝީދު ވިދާޅުވި އެވެ.\n"އަޅުގަނޑު އަބަދުވެސް ދަންނަވަން އޮބަހައްޓައި ފިއްތައިގެނެއް ކުރިއެރުމެއް ނުލިބޭނެއޭ."\nސަރުކާރުން އަނިޔާ ދޭ އެންމެން ދޫކޮށްލައި، ސިޔާސީ ޕާޓީތަކުން މަޝްވަރާކޮށްގެން ހައްލަކަށް ދިއުމަށް ނަޝީދު ގޮވާލެއްވި އެވެ.\nއެމަނިކުފާނު ވިދާޅުވި ގޮތުގައި ގައުމު ހަމަ މަގަށް އަޅުވަން، ގުޅިގެން ކުރާ މަސައްކަތުގައި ރައީސް ޔާމީނަށް ވެސް ދެރައެއް ދޭން ވިސްނައިގެން ނުވާނެ އެވެ. މަސައްކަތް ކުރަންވީ މަގްސަދަކީ، އިންސާފާއި ހަމަހަމަކަން ރާއްޖޭގައި ގާއިމްކުރަން ކަމަށް ނަޝީދު ވިދާޅުވި އެވެ.\nއިނގިރޭސި ވިލާތުގައި، ދިރިއުޅުއްވުމަކީ "ވަރަށް ބޮޑު ހިތާމާއެއް" ކަމަށާއި "މިގޮތަށް އަބަދަކު އަޅުގަނޑު ނުހުންނާނަން" ކަމަށް ނަޝީދު ވިދާޅުވި އެވެ. އެނބުރި ރާއްޖެ ވަޑައިގަންނަވާނެ ކަމަށް ވިދާޅުވާ ވިދާޅުވުން ތަކުރާރު ކުރެއްވިއަސް ތާރީހެއް ވިދާޅެއް ނުވެ އެވެ.\nއެމަނިކުފާނު ވިދާޅުވި ގޮތުގައި 2013 ގެ ރިޔާސީ އިންތިހާބުގެ ނަތީޖާ އޮޅުވާލާފައިވާއިރު ވެސް ރައީސް ޔާމީނަށް ވެރިކަން ކުރެއްވުމުގެ ފުރުސަތު އެމްޑީޕީން ދިނެވެ. އެކަމަކު 2014 ނުނިމެނީސް، ރައީސް ޔާމީންގެ އަމާޒު ސިޔާސީ ލީޑަރުން ހިފައި ހައްޔަރުކުރުމަށް މިސްރާބު ޖައްސަވައި ނުހައްގުން އެތައް ބަޔަކަށް އަދަބު ދޭން ފައްޓާވާފައިވާ ކަމަށާއި އެމްޑީޕީން ސަރުކާރާ ދެކޮޅަށް ބަސްބުނަން ފެށީ އެހެންވެ ކަމަށް ނަޝީދު ވިދާޅުވި އެވެ.\n"ވާދަވެރި ސިޔާސީ ނިޒާމް ނައްތާލަން މަސައްކަތް ފެއްޓެވި ހިސާބުން އަޅުގަނޑުމެންނަށް މަޖުބޫރުވީ، އަޅުގަނޑުމެންގެ ހަރަކާތްތައް ކުރިއަށް ގެންދިއުން އިތުރު ކުރަން،" ނަޝީދު ވިދާޅުވި އެވެ.\nގައުމާއި ރައްޔިތުންގެ ހައްގުގައި ކުރެއްވެން އޮތް މަސައްކަތްޕުޅެއް ކުރިއަށް އޮތް ތަނުގައި ވެސް ކުރައްވާނެ ކަމަށް ވިދާޅުވި އެވެ.\nއިތުރު ލިޔުންތައް ރައީސް މައުމޫން އަބްދުލްގައްޔޫމް ރައީސް މުހައްމަދު ނަޝީދު އެމްޑީޕީ ސިޔާސީ ޕާޓީ ރައީސް އަބްދުﷲ ޔާމީން އިދިކޮޅު ފަރާތްތައް މޯލްޑިވްސް ޔުނައިޓެޑް އޮޕޮޒިޝަން


Green climate fund in Turkey ah 3.15 billion dollar\nތުރުކިއަށް ގްރީން ކްލައިމެޓް ފަންޑުން 3.15 ބިލިއަން ޑޮލަރު\nރަޖަބް ތައްޔިބު އުރުދުޣާން: ލިބޭ ފައިސާއިން ބޮޑު ބައެއް ހިލޭ އެހީގެ ގޮތުގައި ބަހާނެ\nގްރީން ކްލައިމެޓް ފަންޑުން 3.15 ބިލިއަން ޑޮލަރު ތުރުކީއަށް ދޭން ނިންމައިފި އެވެ. ތުރުކީގެ ރައީސް ރަޖަބް ތައްޔިބު އުރުދުޣާން ވިދާޅުވާ ގޮތުގައި މި ފައިސާ ފޯރުކޮށް ދެނީ ޔުނައިޓެޑް ނޭޝަން ފްރޭމްފޯކް ކޮންމެންޝަން އޮން ކްލައިމެޓް ޗޭންޖުންނެވެ.\nގްރީން ކްލައިމެޓް ފަންޑުން ހޭދަކުރަނީ މޫސުމަށް އަންނަ ބަދަލުތަކުން އަރައިގަތުމަށް އެކަށީގެންވާ މަސައްކަތްތަކެއްކުރާ އަދި ކުރިއަރަމުން އަންނަ ގައުމުތަކަށް ކަމަށެވެ.\nތުރުކީއަށް ލިބޭ ފައިސާއިން އެންމެ ބޮޑު އަމާޒެއް ހިފާނީ ކާބަން ނިއުޓްރަލް ގައުމަކަށް ވުމަށެވެ. އާންމު ރައްޔިތުންގެ ދިރިއުޅުން ތިމާވެއްޓާ ރައްޓެހި ނިޒާމަކަށް ހޭވެރި ކުރުވުމާއި އާންމު ވަސީލަތްތަކަކީ ވެސް ތިމާވެއްޓާ ރައްޓެހި ބާވަތްތްކަކަށް ހައްދަވާނެ ކަމަށް ވެސް އުރުދުޣާން ވިދާޅުވި އެވެ.\nއުރުދުޣާން ވިދާޅުވީ އދ. ގެ ކުޑައިގެ ދަށުން ހިންގާ އޭޖެންސީތަކުން ތުރުކީގެ ސަރުކާރަށާއި އަމިއްލަ ކުންފުނިތަކަށް ވެސް އެހީތެރިވާނެ ކަމަށެވެ. އޭނާ ވިދާޅުވި އަމިއްލަ ކުންފުނިތަކުން ހިންގަން ހުށަހަޅާ ޕްރޮޖެކްތައް ޑިޒައިންކުރަން ވާނީ ތިމާވެއްޓަށް ފައިދާކުރާ ނިޒާމަކުން ކަމަށެވެ.\nގްރީން ފަނޑުން ރޯރުކޮށްދޭ އެހިގެ ބޮޑޮބައެއް، 12.5 އާއި 66.5 މިލިއަން ޑޮލަރާ ދެމެދުގެ އަދަދެއް ހިލޭއެހީގެ ގޮތުގައި ޕްރޮޖެކްޓްތަކަށް ދޫކޮށްލާނެ ކަމަށެވެ.\nޔުނައިޓެޑް ނޭޝަން ފްރޭމްފޯކް ކޮންމެންޝަން އޮން ކްލައިމެޓް ޗޭންޖުން ލިއްބައިދޭ އެއްވެސް ފައިސާއެއް އެހެން މަސައްކަތެއްގައި ބޭނުމެއް ނުކުރެވޭނެ އެވެ. މިފައިސާ ހޭދަކުރާ ތަފްސީލީ ހިސާބުކިތާބު އދ. ގެ ގުޅުން ހުރި އޭޖެންސިތަކަށް ހުށަހަޅަން ޖެހެ އެވެ.\nޔޫއެން ތުރުކީ ޕޮލިޓިކްސް


Male'ah Electric Mini Bus Thakeh Gennanee - Vaguthu\nހިލޭ އެހީގެ ދަށުން، މާލޭ ސަރަހައްދުގައި ބޭނުންކުރަން އިލެކްޓްރިކް ދެ ބަސް ގެނައުމަށް ހަމަޖެހިފައިވާ ކަމަށް ސަރުކާރުން ހާމަކޮށްފިއެވެ.\nރާއްޖެއަށް ތިމާވެއްޓާ ރައްޓެހި އުޅަނދުތަކެއް ތައާރަފްކޮށް ރާއްޖޭގައި އިލެކްޓްރިކް މޮބިލިޓީ ކުރިއެރުވުމުގެ މަސައްކަތް ކުރުމަށްޓަކައި، ދެމެހެއްޓިނިވި ދަތުރުފަތުރުގެ ނިޒާމެއް ގާއިމްކުރަން ކުރިއަށްގެންދާ މަޝްރޫއުގެ ދަށުން، ފަހުމުނާމާއެއްގައި ޓްރާންސްޕޯޓާ އެންވަޔަރަމެންޓާ ދެމެދު އިއްޔެ ވަނީ ސޮއިކޮށްފައެވެ.\nޓްރާންސްޕޯޓް މިނިސްޓްރީގެ ފަރާތުން ސޮއިކުރެއްވީ މިނިސްޓަރު އައިޝަތު ނަހުލާއެވެ. އެންވަޔަރަމެންޓް މިނިސްޓްރީގެ ފަރާތުން ސޮއިކުރެއްވީ މިނިސްޓަރު އައިމިނަތު ޝައުނާއެވެ. އެ ފަހުމްނާމާގެ ދަށުން މާލެ ސަރަހައްދުގައި ދެ މިނީ ބަސް ގަތުމަށާއި އެއް ޗާޖަން ސްޓޭޝަން ގަތުމަށް ވަނީ ހަމަޖެހިފައެވެ. އަދި މާލެ ސަރަހައްދަށް ބޭނުންވާ އިންޓަގްރޭޓެޑް މާސްޓަ ޕްލޭން ތައްޔާރުކުރުމުގެ މަސައްކަތްވެސް ވަނީ ހަމަޖެހިފައެވެ. އެކަމުގެ ސަބަބުން ޑީސަލްއަށް ބަރޯސާވާވަރު ކުޑަކުރެވި ޖައްވަށް ބޭރުވާ ވިހަގޭސްތަކުގެ މިންވަރު ދަށްކުރަން މަގުފަހިވެގެންދާނެ ކަމަށް އެންވަޔަރަމެންޓް މިނިސްޓްރީން މައުލޫމާތު ދެއްވައެވެ.\nފަހުމްނަމާގައި ސޮއިކުރެއްވުމަށް ފަހު ވާހަކަ ދައްކަވަމުން ޝައުނާ ވިދާޅުވީ 2030 ވަނަ އަހަރު ނެޓްޒީރޯ ޓާގެޓު ގައުމަކަށް ރާއްޖެ ހެދުމަށް މަސައްކަތްކުރާއިރުގައި އެންމެ ބޮޑު އެއް ކަމަކީ އެ އަމާޒަށް ވާސިލްވުމަށް ދަތުރުފަތުރު ކުރުމުގެ ނިޒާމު ގުޅުންހުރި ކަންކަމުގައި މަސައްކަތްކުރުން ކަމަށެވެ. މިނިސްޓަރު ވިދާޅުވި ގޮތުގައި ދެ ބަސް ހަދިޔާކުރަނީ ގްލޯބަލް އެންވާރަމެންޓް ފެސިލިޓީ (ޖެފް) ގެ ހިލޭއެހީގެ ދަށުންނެވެ. އެ ދެބަހާ އެކު ޗާޖިން ސްޓޭޝަނެއް ގާއިމްކުރުމަށްވެސް އެހީ ލިބޭނެއެވެ.\nޝައުނާ ވިދާޅުވީ އެ މަޝްރޫއުގެ ދަށުގެ ހުޅުމާލޭގައި "ޝެއަރިން" ބައިސްކަލް ސްކީމެއް ގާއިމްކުރެވިގެންދާނެ ކަމަށެވެ. "ބައިސްކަލް ސްކީމުގެ ދަށުން 200 ބައިސަލްގާއިމް ކުރެވޭނެ" އޭނާ ވިދާޅުވިއެވެ. އެއާއެކު ދެމެހެއްޓެނިވި ގޮތެއްގައި ފަރުދީ ލެވެލްއެއްގައި އެމިޝަންސް ރެޑިއުސްކުރުމަށް ވަރަށް ބޮޑު ބާރަކަށް އެކަންވެގެންދާނެ ކަމަށް ވިދާޅުވިއެވެ.\nޝައުނާ ވިދާޅުވީ ތިމާވެއްޓާ ދެމެހެއްޓިނިވި ގޮތެއްގައި މެރިޓައިމް ޓްރާންސްޕޯޓު މަސައްކަތް ކުރިއަށް ގެންދިޔުމަށް ޓްރާންސްޕޯޓް މިނިސްޓްރީއާއެކު މަސައްކަތްތަކެއް ކުރެވެމުންދާ ކަމަށެވެ.\nމިނިސްޓަރު ނަހުލާ ވިދާޅުވީ ކުރިއަށް އޮތްތާ އިލެކްޓްރިކް ބަސްތައް ގެންނާނީ ފޭސްތަކަށް ބަހާލައިގެން ކަމަށެވެ. އެކަންތައް ވަރަށް އަވަހަށް ފެށިގެންދާނެ ކަމަށް ވިދާޅުވިއެވެ.\nމަޑުއްވަރީ ފެނުގެ ނިޒާމް އިފްތިތާހްކޮށްފި\nއައްޑޫގެ ބިން ހިއްކަން ފަށާނީ ގެއްލުން ކުޑަ ގޮތެއް ހޯދާފައި: މިނިސްޓަރު\nޑިސެމްބަރު 1, 2021 10:03\nލާރިކޮޅެއް ދިރުވާލަން ކުރާކަމެއް\nޑިސެމްބަރު 1, 2021 12:42\nބަހުގެ ދިގުމިނައް ވާންޖެހޭނީ ސޯސަން މަގުން ފެށިގެން ގޮސް މާފަންނު ސަހަރާ ހަމަޔައް އޭރުން ދުއްވަން ނުޖެހި ހަރަދު ކުޑަ ވާނެ\nޑިސެމްބަރު 1, 2021 14:42\nތިޔަ ގެނެބަލަ ގެންނަނީއޭ ނުކިޔާ.


ތަޅުމުގައި ޖަލްސާ ބާއްވަން ލޮކްޑައުން ނިމެންދެން މަޑުކުރެވޭކަށް ނެތް: ނަޝީދު – Dhen.mv\nތަޅުމުގައި ޖަލްސާ ބާއްވަން ލޮކްޑައުން ނިމެންދެން މަޑުކުރެވޭކަށް ނެތް: ނަޝީދު\nMay 25, 2020 - 10:07 pm\nމި މަހުގެ 28 ވާ ބުރާސްފަތި ދުވަހުގެ ކުރިން މަޖިލީހަށް މެންބަރުން ހާޒިރުކޮށްގެން ޖަލްސާއެއް ބާއްވަން ޖެހިވަޑައިގަންނަވާތީ މަޑުކުރެވެން ނެތް ކަމަށް ޑިރެކްޓާ ޖެނެރަލް އޮފް ޕަބްލިކް ހެލްތު މައުމޫނާ އަބޫބަކުރަށް ރައީސް މުހައްމަދު ނަޝީދު އަންގަވައިފިއެވެ.\nކޮވިޑް އާއި ގުޅިގެން މަޖިލީހުގެ ޖަލްސާތައް މީގެކުރިން ބާއްވަމުން ގެންގޮސްފައިވަނީ ވީޑިއޯ ކޮންފަރެންސިން މެދުވެރިކޮށެވެ.\nރައްޔިތުންގެ މަޖިލީހުގެ މެމްބަރުން ހިމެނޭ ވަޓްސްއެޕް ގްރޫޕެއްގައި ރައީސް ނަޝީދު ވިދާޅުވީ އެމަނިކުފާނު ބެލިއިރު، ގިނަ މެމްބަރުންނަށް ފެންނަނީ މަޖިލީހުގެ ތަޅުމުގައި ޖަލްސާތައް ބާއްވަން ކަމަށެވެ. އަދި ތަޅުމުގައި ޖަލްސާތައް ބާއްވާނެ ގޮތުގެ ގައިޑްލައިނެއް ވެސް މަޖިލީހުގެ އިދާރާ އިން ނެރޭނެ ކަމަށް ވެސް އެމަނިކުފާނު ވިދާޅުވިއެވެ.\n"އެޗްޕީއޭ އިން މިކަން ކުރާން އޮތީ 28 ގައި. އަޅުގަނޑުމެންނަށް މަޑުކުރަން ދަތި ވާހަކަ މައިމޫނާއަށް ވާނީ ދަންނަވާފައި. ދެން ގައިޑްލައިންސްއާ އެއްގޮތަށް ގެންދާނަން،" ރައީސް ނަޝީދު ވިދާޅުވިއެވެ.\nނަމަވެސް މާދަމާ މަޖިލީހުގެ ތަޅުމުގައި ޖަލްސާ ބާއްވަން ބައެއް މެންބަރުން ވަނީ ދެކޮޅު ހައްދަވާފައެވެ. އެ މެންބަރުން ވިދާޅުވަނީ ކޮވިޑް-19 އާ ގުޅިގެން މިހާރު މިއޮތް ހާލަތުގައި ގޭގައި ތިއްބަވައިގެން މަޖިލީހުގެ ބަހުސް ކުރިއަށް ގެންގޮސް ވޯޓު ދެވޭ އިރު ކޮންމެހެން މަޖިލީހަށް ހާޒިރު ވުން ރަނގަޅުނޫން ކަމަށެވެ.\nމާދަމާ މަޖިލީހުގެ ތަޅުމުގައި މެންބަރުންގެ ހާޒިރުގައި ޖަލްސާ ބޭއްވުމަށް ނިންމާފައިވާ އިރު، ޖަލްސާއެއްގައި ތިއްބަވާނީ ގިނަވެގެން 42 މެންބަރުން ކަމަށް ރައްޔިތުން މަޖިލީހުގެ ިއދާރާއިން ބުނެއެވެ. އަދި މެންބަރުން ތިއްބަވާނީ އެޗްޕީއޭއިން އަންގަވާފައިވާ ދުރުމިނުގައި ކަމަށް ވެސް އެފަރާތުން ބުނެއެވެ.\nރައްޔިތުންގެ މަޖިލީހުގެ އިދާރާއިން މިއަދު ވަނީ މަޖިލިސް ކުރާ ގޭގައި ބާއްވާ ޖަލްސާތަކުގެ އެތެރޭގެ އިންތިޒާމްތައް ހަމަޖެހިފައިވާ ގޮތް އާންމުކޮށްފައެވެ.\nއެގޮތުން ޖަލްސާ ކުރާ މާލަމުގައި އެއް ވަގުތެއްގައި އެންމެ ގިނަވެގެން ތިއްބަވާނީ 42 މެމްބަރުން ކަމަށާއި، މެމްބަރުން އިށީނދެވަޑައިގެން ތިއްބަވާނީ ހެލްތު ޕްރޮޓެކްޝަން އެޖެންސީ އެކަށައަޅައި އަންގާފައިވާ ދުރުމިނުގައި އަދި އެއް ވަގުތެއްގައި އެއް މޭޒެއްގައި ދެ މެމްބަރުން ނުތިއްބަވާ ގޮތަށް ކަމަށްވެސް މަޖިލީހުން ބުނެއެވެ.\nއަދި ވަކި އިންތިޒާމެއްގެ ދަށުން މެމްބަރުން ވަދެވަޑައިގެން ވޯޓުލުމުގަައި ބައިވެރިވެވަޑައިގަތުމަށް ފަހު މާލަމުން ނުކުމެވަޑައިގަތުމުން ބާކީ ތިއްބެވި މެމްބަރުން މާލަމަށް ވަދެވަޑައިގެން ވޯޓުގައި ބައިވެރިވެވޭނެ އިންތިޒާމު ވެސް ވަނީ ހަމަޖައްސާފައެވެ.\nމީގެއިތުރުން މަޖިލިސް ކުރާ ގޭގެ މާލަމުގައި ތިބޭނީ ޖަލްސާއެއް ކުރިއަށް ގެންދަން ބޭނުންވާ އެންމެ މަދު އަދަދެއްގެ މުވައްޒަފުން ކަމަށާއި ޖަލްސާތައް ކުރިއަށްދާއިރު، މެމްބަރުންނާއި މުވައްޒަފުން ތިބޭނީ މާސްކް އަޅައިގެން ކަމަށްވެސް ބުނެފައިވެއެވެ.\nރައްޓެހިން ދުނިޔޭގަ ހަތުރުންނަށް ބަދަލުވޭ ދަރިފުޅާ...\nރޯދައަށް ރަށަށް ނުދެވުން، ހިތް ނުތަނަވަސް ކުރުވާ ހިތާމަވެރި އިހްސާސެއް\nލޯކަލް ކައުންސިލް އިންތިޚާބުގެ ގިނަ ރަށްތަކުގެ ވަގުތީ ނަތީޖާ މިއަދު އިއުލާން ކުރާނެ: އީސީ


BREAKING NEWS: Covid-19 Jehunu Meehunge Adhadhu 2.6 Million Ah Araifi - Vaguthu\nކޮވިޑް-19 ޖެހުނު މީހުންގެ އަދަދު 2.6 މިލިއަނަށް އަރައިފި\nކޮވިޑް-19 ޖެހުނު މީހުންގެ އަދަދު 2.6 މިލިއަނަށް އަރައިފިއެވެ. ތަފާސް ހިސާބުތަކަށް ބަލާއިރު މިހާތަނަށް 2,604,359 މީހަކަށް ވަނީ ކޮވިޑް-19 ޖެހިފައެވެ. އޭގެ ތެރެއިން 181,380 މީހަކު މިހާތަނަށް ވަނީ މަރުވެފައެވެ.\nކޮވިޑް-19 ޖެހުނު މީހުންގެ ތެރެއިން އަދި ބަލިން ރަނގަޅުވީ 712,254 މީހުންނެވެ.\nތަފާސް ހިސާބުތަކަށް ބަލާއިރު ކޮވިޑް-19 އާއި ދެކޮޅަށް ގައުމުތަކުން ވަރުގަދަ ފިޔަވަޅުތަކެއް އަޅާފައި ވީނަމަވެސް އަދިވެސް ބަލި ޖެހޭ މީހުންގެ އަދަދާއި މަރުވާ މީހުންގެ އަދަދު މަދެއް ނުވެއެވެ. ބައެއް ގައުމުތަކުގެ ހާލަތު ކޮންމެވެސް ވަރަކަށް ރަނގަޅު ވަމުން ދިޔަ ނަމަވެސް އަނެއްބައި ގައުމުތަކުގެ ހާލަތު ދަނީ އިތުރަށް ގޯސް ވަމުންނެވެ. ފާއިތުވި ތިން ދުވަހު ވެސް ކޮންމެ ދުވަހަކު ހަތްދިހަ ހާހަށްވުރެ ގިނަ މީހުންނަށް ބަލި ޖެހިފައި ވެއެވެ.\nކޮވިޑް-19 ޖެހިފައިވާ މީހުންގެ ތެރެއިން 57000 އަށް ވުރެ ގިނަ މީހުންގެ ހާލު ސީރިއަސް ކަމަށް ތަފާސް ހިސާބުތަކުން ދައްކައެވެ.\nތަފާސް ހިސާބުތަކަށް ބަލާއިރު އަދިވެސް އެންމެ ހާލަތު ގޯސް ގައުމަކީ އެމެރިކާ އެވެ. ހުޅަނގުގެ ގައުމުތަކަށް ބަލާއިރު ވަރުގަދަ ފިޔަވަޅުތަކާއި އެކުވެސް ބަލި ކޮންޓްރޯލް ކުރުން އެންމެ ބޮޑަށް ދަތިވެފައިވާ އެއް ގައުމަކީ އިނގިރޭސިވިލާތެވެ. ރަޝިއާގައި ބަލި ޖެހޭ މީހުންގެ އަދަދު ވެސް ދުވަހުން ދުވަހަށް އަންނަނީ އިތުރު ވަމުންނެވެ. އެހެން ގައުމުތަކަށް ބަލާއިރު ކުރިން ބަލިން ކޮންޓްރޯލް ކުރި ސިންގަޕޫރުގައި ބަލި ޖެހޭ މީހުންގެ އަދަދު މިހަފްތާގައި ވަނީ ވަރަށް ބޮޑަށް އިތުރުވެފައެވެ.\nކޮވިޑް-19 އިން ސަލާމަތްވެ ދުނިޔެ އާއްމު ހާލަތަކަށް ރުޖޫއަ ވެވެން އޮތީ ވެކްސިނެއް އުފައްދައިގެން ކަމަށް ގިނަ ތަޖުރިބާކާރުން އެއްބަސްވެއެވެ. ކޮވިޑް-19 އަށް ވެކްސިނެއް އުފެއްދުމުގެ މަސައްކަތް ހުއްޓުމެއް ނެތި ކުރެވެމުން އައި ނަމަވެސް އަދި ވެކްސިނެއް އުފެއްދޭނެ ދުވަހެއް ބުނާކަށް ނޭނގެއެވެ.


ތިލަފުށީގައި ބޭސްފިހާރައަކާއި ކްލިނިކެއް ހުޅުވައި، 3،000 ވުރެ ގިނަ މީހުންގެ ހުވަފެން ހަޤީޤަތަކަށް!\nJuly 29, 2019 16:31:51\nގްރޭޓާރ މާލޭ އިންޑަސްޓްރިއަލް ޒޯން ލިމިޓެޑުން، އެފް އެންޑް ސީ ޕްރައިވެޓް ލިމިޓެޑާއި ހަވާލުކޮށްގެން ތިލަފުށީގައި ކްލިނިކެއްގެ އިތުރުން ބޭސްފިހާރައެއް ހުޅުވައިފިއެވެ.\nމިއަދު ތިލަފުށީގައި ބޭއްވި ހާއްސަ ރަސްމިއްޔާތެއްގައި އެ ކްލިނިކާއި ބޭސްފިހާރަ ހުޅުއްވައިދެއްވީ، ރާއްޖޭގެ ނައިބް ރައީސް ފައިޞަލް ނަސީމެވެ.\nކްލިނިކް އަދި ބޭސް ފިހާރަ ހުޅުވުމުގެ ރަސްމިއްޔާތުގައި ވާހަކަފުޅު ދައްކަވަމުން ގްރޭޓާރ މާލޭ އިންޑަސްޓްރިއަލް ޒޯން ލިމިޓެޑްގެ މެނޭޖިންގް ޑިރެކްޓަރ އިބްރާހިމް ރަޝީދު އަބޫބަކުރު ވިދާޅުވީ، އެބޭފުޅާ އެކުންފުނީގެ ހިންގުމާއި ހަވާލުވުމަށް ފަހު އެންމެ ފުރަތަމަވެސް ކުރަން ބޭނުންވި ކަމަކީ ތިލަފުށީގައި ކްލިނިކެއްގެ ހިދުމަތް ފެށުން ކަމަށެވެ.\n"އަޅުގަނޑު އެންމެ އިސްކަމެއްދީގެން ކުރަން ބޭނުންވި ކަމަކީ މިރަށުގައި ކްލިނިކެއްގެ މަސައްކަތް ފެށުން ހިމެނޭ. އެހެންނަމަވެސް ނިމިދިޔަ ސަރުކާރުން މި ފަދަ ހިދުމަތް ދޭން ހުރި ތަންތަން ހުރީ އެކި ފަރާތްތަކަށް އެކި ނަންނަމުގައި ދެވިފައި އޭގެ ސަބަބުން އަޅުގަނޑުމެންނަށް ޖެހުނީ ޤާނޫނުގެ ތެރެއިން އެކަން ނިމުމަކަށް ގެނެސް ދޭން ޖެހޭ ވަގުތުދީ އަޅުގަނޑުމެންނަށް ދައުލަތަށް އުނދަގޫ ނުވާ ފަދަ ބަދަލުތަކެއް ދީ އެ ކަމުން އަރައިގަނެވޭނެ ގޮތަކަށް މިކަަން ކުރުމަށް. އެމަގުން ގޮސް އެންމެ އަވަހަށް ކުރުކޮށް މިކަން ކުރެވެން އޮތް މުއްދަތަކީ މިއީ." އެމްޑީ އިބްރާހިމް ވިދާޅުވިއެވެ.\nރަސްމިއްޔާތު ޝަރަފުވެރިކުރައްވާ ވާހަކަފުޅު ދައްކަވަމުން ނައިބު ރައީސް ފައިޞަލް ނަސީމް ވިދާޅުވީ، މިސަރުކާރުގެ އެންމެ ބޮޑު އަމާޒަކީ ރާއްޖޭގެ ސިއްހީ ނިޒާމު ހަރުދަނާ ކުރުން ކަމަށެވެ.\n"މި ސަރުކާރުގެ އެންމެ ބޮޑު އަމާޒަކީ ރާއްޖޭގެ ސިއްހީ ނިޒާމު ހަރުދަނާކޮށް، ރާއްޖޭގެ ރައްޔިތުންނަކީ ދުޅަހެޔޮ ހަށިހެޔޮ ބަޔަކަށް ހެދުން" ނައިބު ރައީސް ވިދާޅުވިއެވެ.\nމީގެ އިތުރުން ނައިބު ރައީސް ވަނީ މަސައްކަތްތެރީންގެ ހައްޤުތައް ކަށަވަރުކޮށްދީ އެއްބާރުލުންދީ އެހީތެރިކަން ދިނުމަށް އިސްތިމާސްކުރައްވާފައެވެ.\nތިލަފުށީ އަދި ގުޅީފަޅުގައި 3،000 އަށް ވުރެ ގިނަ މީހުން މަސައްކަތް ކުރާއިރު، އެ މީހުންނަށް ފަސޭހައިން ބޭސްފަރުވާގެ ހިދުމަތް ލިބޭނެ މަގު ފަހިވެފައި ނެތުމަކީ ފަރާތްތަކުގެ ކަންބޮޑުވުމެވެ. ނަމަވެސް މިއަދު ތިލަފުށީގައި ހުޅިވިގެން ދިޔަ ކްލިނިކްގެ ސަބަބުން އެކަމަށް އެދެވޭ ހައްލެއް މިވަނީ ލިބިގެން ގޮސްފައެވެ.\nދެ ޑޮކްޓަރުންނާއި އެކު މިއަދު އެ ކްލިނިކް ހުޅުވިއިރު، ކްލިނިކްގައި ބަލިމީހުން ބަލާ ކޮޓަރިއަކާއި، ބަލިމީހުންނަށް ފަރުވާދޭ ކޮޓަރިއެއް( ބޭސް އަޅާ ކުދި ފަރުވާތައް ދެވޭނެ ފަދަ ކޮޓަރިއެއް)އަކާއި، އިންޖެކްޝަން ޖަހާދޭ ކޮޓަރިއަކާއި، ބޭސްފިހާރައަކާއި، ބޭސްރައްކާކުރާގެ ގުދަނެއްގެ އިތުރުން ފާހާނައެއް ހިމެނެއެވެ.\nގްރޭޓަރ މާލޭ އިންޑްސްޓްރިއަލް ޒޯން ލިމެޓެޑުގެ އަމާޒަކީ އަމާޒަކީ، މުސްތަގުބަލުގައި ސިއްހީ ހިދުމަތްތައް އިތުރަށް ފުޅާކުރެވި، ތިލަފުށްޓާއި، ގުޅީފަޅުގައި މަސައްކަތް ކުރާ އެންމެހާ ފަރާތްތަކަށް، ފަސޭހަވާނެ ގޮތެއްގެ މަތިން ހިދުމަތްތައް ފޯރުކޮށްދިނުމެވެ. އެގޮތުގެ މަތިން ކުރިއަށް އޮތް މުސްތަގުބަލުގައި މެޑިކަލް ޗެކަޕްގެ ހިދުމަތްތަކާއި، އާސަންދަ އަދި އިންސުއަރެންސް ފަދަ ހިދުމަތްތައް ފޯރުކޮށްދެވިގެންދާނެ ކަމަށް އެކުންފުނިން ބުނެއެވެ.\nތިލަފުށި ގްރޭޓަރ މާލެ އިންޑަސްޓްރިއަލް ޒޯން ލިމިޓެޑް\nSeptember 23, 2019 08:03:59\nOctober 06, 2019 14:47:24


Hanguraama fashaifi nama Israel nahthaalaanan: Hezbollah\nހަނގުރާމަ ފަށައިފިނަމަ އިޒްރޭލް ނައްތާލާނަން: ހިޒުބްﷲ\nލެބަނަންގައި ހަރަކާތެރިވާ ހިޒުބްﷲ ޖަމާއަތުގެ ލީޑަރު ސައީދު ހަސަން\nތެޔޮ ޓޭންކަރު ހިފެއްޓި މައްސަލައިގައި އެމެރިކާ އިރާނާއެކު ހަނގުރާމައަކަށް ހިނގަޖެއްނަމަ މުޅި އިޒްރޭލަށް ބޮން އަޅައި އިޒްރޭލު ފަނާކޮށް ނައްތާލާނެ ކަމަށް ހިޒުބުﷲ އިން ލުބުނާނަނށް ކަނޑައަޅައިފައިވާ ލީޑަރު، ހަސަން ނަސްރުﷲ ވިދާޅުވެއްޖެ އެވެ.\nލުބުނާނުގެ މީޑިއާއަށް މައުލޫމާތު ދެމުން ހަސަން ނަސްރުﷲ ވިދާޅުވީ އެމެރިކާއިން އިރާނާއެކު ހަނގުރާމައަށް ދާން ބޭނުންވާނަމަ، އެ ހަނގުރާމައިގެ ތެރެއިން އިޒްރޭލު ނެތި ފަނާވާނެކަން އެމެރިކާއަށް އެނގެން ޖެހޭނެ ކަމަށެވެ. އަދި ހިޒުބުﷲ އިން މަސައްކަތް ކުރަނީ އެމެރިކާއިން އިރާނާއެކު ކުރަން ބޭނުންވާ ހަނގުރާމަ ހުއްޓުވަން ކަމަށް ދުނިޔޭގެ ގައުމުތައް ގަބޫލު ކުރަން ޖެހޭ ކަމަށްވެސް އޭނާ ބުންޏެވެ. ހިޒުބުﷲ ޖަމާއަތަކީ އެމެރިކާއިން ޓެރަަރިސްޓް ޖަމާއަތެއްގެ ގޮތުގައި ކަނޑައަޅައިފައިވާ ޖަމާއަތެކެވެ.\nސައީދް ހަސަން ވިދާޅުވީ ހަނގުރާމައެއް ފަށައިފި ނަމަވެސް، އެ ހަނގުރާމައިގައި ސައުދީ އަރަބިއްޔާ އާއި ޔޫއޭއީން ބައިވެރިވުމުގެ އެއްވެސް ވިސްނުމެއް ނެތް ކަމަށެވެ.\nމިދިޔަ ހުކުރު ދުވަހު އެމެރިކާގެ ހައުސް އޮފް ރެޕްރެންޒެޓިވް އިން ވަނީ އިރާނަށް ހަމަލާ ދިނުމުގެ އަމުރު ޑޮނަލްޑް ޓްރަމްޕަށް ނުދެވޭ ގޮތަށް ވަނީ ހަދާފަ އެވެ. ހައުސް އޮފް ރެޕްރެންޒެޓިވް އިން ގަބޫލުކުރާ ގޮތުގައި އިރާނާ ހަނގުރާމަ ކުރުމަކީ ބޭކާރު ކަމަށެވެ.\nއެމެރިކާ އާއި އިރާނާއި ދެމެދު ހަނގުރާމައަކަށް ދާ ހިސާބަށް މަޝްރަހު ގޯސްވެފައި ވަނީ އަރަބި ކަނޑުގައި ދަތުރު ކުރަމުންދިޔަ އިރާންގެ ތެޔޮ ޓޭންކަރަކަށް ހަމަލާ ދިނުމާއި ގުޅިގެންނެވެ. މި ހަމަލާއަށްފަހު އެމެރިކާގެ ޕެންޓަގަން އިން ވަނީ އިރާންގެ ކަނޑުގެ ސަރަހައްދު ބެލެހެއްޓުމަށް އަސްކަރީ ކޯލިޝަނެއް ހަދަމުންދާ ކަމަށް ބުނެފަ އެވެ.\nއެމެރިކާ އިޒްރޭލް އީރާން\nއީރާން ސަފީރާ އިރާގުން ސުވާލުކޮށްފި


India ge ithuru 719 meehaku furaifi | Mihaaru\nމިއަދު ފުރި މަނަވަރުގައި އިންޑިއާ އަށް އަނބުރާ ދިޔަ ބައެއް މީހުން -- ފޮޓޯ: އިންޑިއަން ހައި ކޮމިޝަން\n05 ޖޫން 2020 - 18:515comments\nރާއްޖޭގައި ތިބި އިންޑިއާގެ މީހުން އަނބުރާ އެ ގައުމަށް ގެންދަނީ ދިޔަ މަހުގެ ކުރީކޮޅު ފެށި "ވަންދޭ ބާރަތު" އޮޕަރޭޝަންގެ ދަށުންނެވެ. ކޮވިޑް-19 އާ ގުޅިގެން އެކި ގައުމުތަކުގައި ތާށިވެފައި ތިބި އިންޑިއާގެ މީހުން ގައުމަށް ގެންދިއުމަށް އިންޑިއާގެ ސަރުކާރުން ވަނީ ޚާއްސަ އޮޕަރޭޝަނެއް ފަށައިފަ އެވެ.\nއިންޑިއާގެ މީހުން އަނބުރާ ގައުމަށް ގެންދާއިރު އިސްކަންދެނީ މާބަނޑު މީހުންނާއި މެޑިކަލް އިމަޖެންސީ ކުރިމަތިވެފައިވާ މީހުންގެ އިތުރުން ކޮވިޑް-19 އާ ގުޅިގެން ވަޒީފާ ގެއްލުނު މީހުންނަށެވެ. އިންޑިއާގެ އަސްކަރީ މަނަވަރުތަކުން މިހާތަނަށް 1،400 މީހުން ރާއްޖެ އިން ގެންގޮސްފައި ވާއިރު، ވައިގެ މަގުން 300 އަށް ވުރެ ގިނަ މީހުން ގެންދިޔަ އެވެ.\nThe first batch of passengers embark #INSJalashwa !@MEAIndia @indiannavy pic.twitter.com/QHLqIYYhrV\n— India in Maldives (@HCIMaldives) June 5, 2020\nރާއްޖޭގައި ހުންނަ އިންޑިއާ ހައި ކޮމިޝަނުގެ ޑެޕިއުޓީ ހައި ކޮމިޝަނަރު ޝްރީ ރޯހިތު ރަތޭޝް "މިހާރު" އަށް ވިދާޅުވީ، މިއަދު ފުރި މަނަވަރު ދަތުރުކުރާނީ ޓެމިލްނާޑޫ އަށް ކަމަށެވެ. މާލެ އިން މީގެ ކުރިން ފުރި އިންޑިއާގެ މަނަވަރުތައް ދަތުރުކޮށްފައި ވަނީ ކޮޗިންއަށެވެ. މި\nމިއަދު ފުރި މީހުންނަށް ވެސް އެ މީހުން ބޭނުން ތަނަކަށް ދިއުމުގެ ފުރުސަތު ދޭނީ އެހެން ފަހަރުތަކެކޭ އެއްގޮތަށް ކަރަންޓިން ފެސިލިޓީއެއްގައި 14 ދުވަހަށް ބޭތިއްބުމަށް ފަހު އެވެ.\n"މިއަދު ފުރި މަނަވަރުގައި ގިނައިން ދިޔައީ ޓެމިލްނާޑޫ މީހުން ކަމަށް ވުމުން އެ މަނަވަރު ދަތުރުކުރާނީ އެ ސްޓޭޓުގެ ތޫތުކޮޑީ އަށް،" ރޯހިތު ވިދާޅުވި އެވެ.\nމި މަހުގެ 16، 17 އަދި 18 ގައި ވައިގެ މަގުން ވެސް އިތުރު ބަޔަކު ގެންދާނެ ކަމަށް ރޯހިތު އިއްޔެ ވިދާޅުވި އެވެ. "ވަންދޭ ބާރަތު" އޮޕަރޭޝަންގެ އިތުރުން، ރާއްޖެގައި ހިންގާ ކުންފުނިތަކުގައި މަސައްކަތްކުރާ އިންޑިއާގެ މުވައްޒަފުން އެ ގައުމަށް ގެންދިއުމުގައި ޗާޓަރު ފްލައިޓުތައް ހަމަޖެއްސުމުގައި ވެސް ހައި ކޮމިޝަނުން އަންނަނީ އެހީވަމުންނެވެ. މިދިޔަ ދެ ދުވަހު 342 އިންޑިއާ މީހަކު ޗާޓަރު ފްލައިޓުގައި އެ ގައުމަށް އަނބުރާ ގޮސްފައި ވެ އެވެ.\nIthuru 342 India meehaku charter flight thakehgai furaifi\nއިންޑިއާގެ ގާތްގަނޑަކަށް 27،000 މީހުން އެކި ދާއިރާތަކުގައި ރާއްޖޭގައި މަސައްކަތްކުރަމުން އަންނަ ކަމަށް އިންޑިއަން ހައި ކޮމިޝަނުން ބުނެފައި ވެ އެވެ. އޭގެ ތެރޭގައި ޓީޗަރުންނާއި ސިއްހީ މަސައްކަތްތެރިންނާއި ލޭބަރުން ހިމެނެ އެވެ.\nކޮވިޑް-19 އަށް އިންޑިއާގެ 190 މީހަކު މިހާތަނަށް ރާއްޖެ އިން ޕޮޒިޓިވް ވެފައި ވެ އެވެ.


#Breakingnews: #HPL in vakikuri Hassan ah vazeefa anburaa dhinumah Tribunal in amurukoffi – adduLIVE\nހަސަންގެ ވަޒީފާ އިޔާދަކޮށް ދޭން ޓްރިބިއުނަލުން އަމުރުކޮށްފި\n7 Nov 14, 2017, 14:47 ލިޔުނީ ހަސަން އަޝްރަފް\nހިތަދޫ ޕޯޓް ލިމިޓެޑް(އެޗްޕީއެލް) ގައި ވަޒީފާ އަދާކުރަމުން ދަނިކޮށް ފާއިތުވި ޖޫން މަހުގެ 18 ވަނަ ދުވަހު، ވަޒީފާއިން ވަކިކުރި ޙަސަން އަހުމަދުގެ ވަޒީފާ އަނބުރާ ދިނުމަށް ވަޒީފާއާބެހޭ ޓްރައިބިއުނަލް އިން އަމުރުކޮށްފިއެވެ.\nޓްރައިބިއުނަލުން ކަނޑައަޅާފައި ވަނީ ހަސަން ވަޒީފާއިން ވަކިކުރުމުގައި މައުޟޫއީ ގޮތުންނާއި އިޖުރާއީ ގޮތުން ފުރިހަމަ ކުރަންޖެހޭ ކަންކަން ފުރިހަަމަ ކޮށްފައި ނުވާކަމަށެވެ.\nއެހެންކަމުން ވަޒީފާ އާ ބެހޭ ގާނޫނާ ޚިލާފަށް ހަސަން ވަޒީފާއިން ވަކިކޮށްފައި ވާތީ ކުރިން އަދާކުރަމުން ދިޔަ ވަޒީފާ އޭނާއަށް ދިނުމަށާއި އެއްވެސްހާލެއްގައި އޭނާ އަކީ ވަޒީފާއިން ވަކިވެފައިވާ މީހެއްކަމަށް ނުބެލެވޭނެ ކަމަށް ވެސް ޓްރައިބިއުނަލްގެ އަމުރުގައި ވެއެވެ.\nމީގެ އިތުރުން ހަސަން ވަޒީފާއިން ވަކިކުރި ދުވަހުން ފެށިގެން، ވަޒީފާ އަލުން ހަމަޖެހޭ ދުވަހާއި ހަމައަށް މުސާރައާ އިނާޔަތުގެ ގޮތުގައި އޭނާއަށް ލިބެންޖެހޭ ފައިސާ 20 ދުވަހުގެ ތެރޭގައި އޭނާއަށް ދީ ހަލާސްކުރުމަށް ވެސް ވަނީ އަމުރުކޮށްފަ އެވެ.\nހަސަން އަހުމަދު ހުށަހެޅި މައްސަލައިގައި އެދިފައިވަނީ އޭނާ އެޗްޕީއެލްގައި އަދާކުރި ވަޒީފާ އަނބުރާ ހޯދައިދިނުމަށާއި ވަޒީފާއިން ވަކިކުރުމުގެ ސަބަބުން ލިބުނު ގެއްލުމުގެ ބަަދަލާއި، ވަޒީފާއިން ވަކިކުރިފަހުން ފާއިތުވި މުއްދަތަށް ވާ މުސާރަ އާއި އިނާޔަތްތައް ހޯދުމަށެވެ.\nހަސަން އަހުމަދު ވަޒީފާއިން ވަކިކުރުމާއި ގުޅިގެން ސޯޝަލް މީޑިޔާގައި ގިނަ ބައެއްގެ ފާޑުކިޔުންތައް އެޗްޕީއެލްގެ އިސްވެރިންނަށް އަމާޒުވިއެވެ. އެފަރާތްތަކުން ބުނެފައި ވަނީ، އެޗްޕީއެލްގެ ވަޒީފާއިން ވަކިކުރީ ރޭވުމެއްގެ ތެރެއިން ދޮގު ތުހުމަތުތަކެއް ކުރުމަށް ފަހު ކަމަށެވެ.\nއެހެން ނަމަވެސް އެވާހަކަތައް އެޗްޕީއެލްގެ ޑެޕިއުޓީ މެނޭޖިން ޑިރެކްޓަރ މުހައްމަދު ރަޝީދު (މެޓްރިކްސްމޯޑް) މީގެ ކުރިން ވަނީ ދޮގުކޮށްފައެވެ.


ރައީސް މުޙައްމަދު ނަޝީދު އަރި އަތޮޅާއި ނިލަންދެ އަތޮޅުގެ ބަައެއް ރަށްތަކަށް ފުރާވަޑައިގަންނަވައިފި | President Mohamed Nasheed\n“Freedom of expression is the key to democratic good governance”\nރައީސް މުޙައްމަދު ނަޝީދު އަރި އަތޮޅާއި ނިލަންދެ އަތޮޅުގެ ބަައެއް ރަށްތަކަށް ފުރާވަޑައިގަންނަވައިފި\nދިވެހިރައްޔިތުންގެ ޑިމޮކްރަޓިކް ޕާޓީގެ ރިޔާސީ ކެންޑިޑޭޓް ރައީސް މުޙައްމދު ނަޝީދު އަރި އަތޮޅާއި ނިލަންދެ އަތޮޅުގެ ބަައެއް ރަށްތަކަށް މިއަދު ފުރާވަޑައިގަންނަވައިފިއެވެ.\nރައީސް ނަޝީދު އެންމެ ފުރަތަމަ މިއަދު ވަޑައިގެންނެވީ އއ. ބޮޑުފުޅަދޫއަށެވެ. ބޮޑުފޮޅުދޫއަށް ރައީސް ނަޝީދަށް ވަރަށް ހޫނު މަރުޙަބާއެއް ދެންނެވިއެވެ. ބޮޑުފުޅަދޫގައި އެމްޑީޕީގެ ޖަގަހައެއް ހުޅުއްވަވައިދެއްވުމަށްފަހު ރައީސް ނަޝީދު އެރަށުގެ ރައްޔިތުންނާ މުޙާތަބުކުރެއްވިއެވެ. ބޮޑުފޮޅުދޫ ސްކޫލަށް ޒިޔާރަތްކުރައްވައި މެހެމާނުން ސޮއިކުރައްވާ ފޮތުގައި ރައީސް ނަޝީދު ސޮއި ކުރެއްވެވިއެވެ.\nބޮޑުފޮޅުދޫއަށްފަހު ރައީސް ނަޝީދު ދެން ވަޑައިގެންނެވީ އއ.މަތިވެރިއަށެވެ. މަތިވެރިންވެސް ރައީސް ނަޝީދަށް ވަރަށް ހޫނު މަރުހަބާއެއް ދެންނެވިއެވެ. އަދި މަތިވެޜީ ރައްޔިތުންނާ ބައްދަލުކުރެއްވިއެވެ. އަދި އެމްޑީޕީން ކުރިއަށް އޮތް5އަހަރުގައި ކުރާން ނިންމާފައިވާ ކަންކަމާ ގުޅޭ ގޮތުން ވާހަކަފުޅު ދެއްކެވިއެވެ.\nމަތިވެރިއަށްފަހު ރައީސް ނަޝީދު ވަޑައިގެންނެވުމަށް ހަމަޖެހިފައިވަނީ އއ. ފެރިދޫއަށެވެ. އަދި މިއަދު މެންދުރުފަހު ނިލަންދެއަތޮޅު މާއެނބޫދޫއަށް ވަޑައިގަންނަވާނެއެވެ. އަދި މިރޭ ދ.ކުޑަހުވަދޫގައި ބޭއްވުމަށް ހަމަޖެހިފައިވާ އެމްޑީޕީގެ “އެއްބުރުން” ޖަލްސާގައި ރައީސް ނަޝީދު ބައިވެރިވެވަޑައިގަންނަވާނެއެވެ.\nAugust 20, 2013 / ހަބަރު


SunOnline: Uhthama Fandiyaaruge inaayaiythakaai security kandaeh nulan: DJA\nއުއްތަމަފަނޑިޔާރުގެ އިނާޔަތްތަކާއި ސެކިއުރިޓީ ކަނޑައެއް ނުލަން: ޑީޖޭއޭ\nއަހުމަދު ޖައިޝަން 14 Nov 2019, 22:51\nއުއްތަމަ ފަނޑިޔާރު ޑރ. އަހުމަދު އަބްދުﷲ ދީދީއަށް ދައުލަތުން ފޯރުކޮށްދެމުން ގެންދާ ސެކިއުރިޓީ އަދި އިނާޔަތްތައް މެދުކަނޑާލާފައި ނުވާނެކަމަށް ޑިޕާޓްމެންޓް އޮފް ޖުޑީޝަލް އެޑްމިނިސްޓްރޭޝަން (ޑީޖޭއޭ)އިން ބުނެފިއެވެ.\nއުއްތަމަފަނޑިޔާރަށް ފޯރުކޮށްދޭ ސެކިއުރިޓީއާއި އިނާޔަތްތައް ކަނޑާލާފައިވާކަމަށް ބުނެ ދާދި ފަހުން ވަނީ އަޑުތަކެއް ފެތުރިފައެވެ.\nމިރޭ ޑީޖޭއޭއިން ކުރި ޓްވީޓެއްގައި ބުނެފައިވަނީ އުއްތަމަފަނޑިޔާރަށް ދައުލަތުން ފޯރުކޮށްދެމުންދާ ސެކިއުރިޓ ީއަދި އިނާޔަތްތައް މެދުކަނޑާލާފައިވާ ކަމަށް ދެކެވެމުންދާ ވާހަކަތައް ހަގީގަތާ ހިލާފު ކަމަށެވެ.\n"އުއްތަމަފަނޑިޔާރުގެ ސެކިއުރިޓީ އަދި އެހެނިހެން ޢިނާޔަތްތައް ދައުލަތުން ފޯރުކޮށްދެމުންދާ ވާހަކަ ދަންނަވަން،" ޑީޖޭއޭއިން ބުންޏެވެ.\nއެމްއެންޑީއެފްއިންވެސް މިރޭ ކުރި ޓްވީޓެއްގައި ބުނެފައިވަނީ އެ މުއައްސަސާއިން އުއްތަމަފަނޑިޔާރަށް ފޯރުކޮށްދެމުންދާ ސެކިއުރިޓީއާއި އެހެނިހެން ހިދުމަތްތައް ކަނޑާލާފައި ނުވާ ކަމަށެވެ.\nއުއްތަމަ ފަނޑިޔާރު ޑރ. އަހުމަދު އަބްދުﷲ ދީދީ އަދި ސުޕްރީމް ކޯޓުގެ ފަނޑިޔާރު އާދަމް މުހައްމަދު އަބްދުﷲ 60 ދުވަހަށް ސަސްޕެންޑުކޮށް، ފަނޑިޔާރުކަމުން ވަކިކުރަން ޖުޑިޝަލް ސާވިސް ކޮމިޝަނުން އިއްޔެ ވަނީ ނިންމާފައެވެ. އަދި ރައްޔިތުންގެ މަޖިލީހުން ވަނީ އެ މައްސަލަ މިއަދު ރައްޔިތުންގެ މަޖިލީހުގެ ޖުޑީޝަރީ ކޮމިޓީއަށް ފޮނުވާފައެވެ.\nއެކަމާ ގުޅިގެން މިރޭ އުއްތަމަ ފަނޑިޔާރު ނެރުއްވި ބަޔާނެއްގައި ވިދާޅުވެފައިވަނީ ޖުޑިޝަލް ސާވިސް ކޮމިޝަނުން އެމަނިކުފާނާއި ފަނޑިޔާރު އާދަމް މުހައްމަދު އަބްދުﷲ ސަސްޕެންޑުކުރުމަށް ނިންމި ނިންމުން ގާނޫނާއި ހިލާފު ކަމަށާއި އެ ނިންމުން ބަލައިނުގަތުމަށް ނިންމާފައިވާ ކަމަށެވެ.\nޝަރުއީ ދާއިރާއަށް ފައިސާ ދެއްކުން އޮންލައިންކޮށް\nރޯދަ އަށް ހަނދުބެލުން ބުދަ ދުވަހު


Michelle Obamage gothuga Viola Davis!\nމިޝެލް އޮބާމާ އާއި ވަޔޯލާ ޑޭވިިސް\nޝޯޓައިމް އިން ގެނެސް ދޭން ނިންމާފައިވާ ސީރީޒްއެއްގައި އެމެރިކާގެ ކުރީގެ ފަސްޓް ލޭޑީ މިޝެލް އޮބާމާގެ ރޯލު ކުޅެން ހޮލީވުޑް ތަރި ވަޔޯލާ ޑޭވިސް ހަމަޖައްސަައިފި އެވެ.\nއޮސްކާ ކާމިޔާބު ކޮށްފަައިވާ މި ތަަރި ކުޅެން ހަމަޖެހިފައިވަނީ ޝޯޓައިމް އިން އަލަށް ފަށާ ސީރީޒް "ފަސްޓް ލޭޑީސް"ގައި މިޝެލް އޮބާމާގެ ރޯލެވެ.\nނޮވެލިސްޓް އޭރޮން ކޫލޭ ލިޔާ މި ސީރީޒްގައި، މިޝެލް އޮބާމާގެ އިތުރުން އެމެރިކާގެ ފަަސްޓް ލޭޑީންގެ ގޮތުގައި އުޅުނު އެލަނޯ ރޫސްވެލްޓް އަަދި ބެޓީ ފޯޑްގެ ރޯލު ވެސް ދަައްކުވައިދޭނެ އެވެ. މި ސީރީޒްގައި ފެންނާނީ އެމެރިކާގެ ރަައީސުންގެ އަަނބިކަނބަލުންްގެ ގޮތުގައި ތިބެ، އެމީހުންގެ ސިޔާސީ ދިރިއުޅުމާއި އަމިއްލަ ދިރިއުޅުމުގެ ކަންކަން ދިޔަ ގޮތެވެ.\nއެގޮތުން، ވައިޓް ހައުސްގެ އީސްޓު ވިންގުގައި ފަސްޓް ލޭޑީންނާއި ފަސްޓް ލޭޑީންގެ ސްޓާފުން އެކުގައި ނިންމި ސިޔާސީ ނިންމުންތަކާއި ވެރިކަމުގެ ދުވަސްވަރު ވައިޓް ހައުސްގައި އެމީހުންގެ ދައުރު މި ސީރީޒްގައި ދައްކުވައި ދޭނެ އެވެ. މިޝެލް އޮބާމާ ވަނީ ވައިޓް ހައުސްގައި 2008 ފަށައިގެން 2016 އަށް، އަށް އަހަރު ހޭދަކޮށްފަ އެވެ. އަދި އެ މުއްދަަތުގައި އޮބާމާއާއެކު ފަސްޓް ލޭޑީ ވެސް ވެގެންދިޔައީ ދުނިޔޭގައި ވެސް ބަލައިގަން ގްލޯބަލް އައިކަން އަކަށެވެ.\nސިރީޒް "ހައު ޓު ގެޓް އަވޭ ވިތު މާޑާ" ގެ މަންޒަރެއްގައި ވަޔޯލާ --\nމިޝެލް އޮބާމާގެ ރޯލަށް ވަޔޯލާ ހަމަޖައްސާފަައިވާއިރު، މީގެ ކުރިން އެކި ފަހަރު މަތިން މިޝެލް އޮބާމާ އާއި މި އެކްޓްރެސް ވަނީ ދިމާވެފަ އެވެ. އެގޮތުން 2017 ވަނަ އަހަރު ދިމާވެ އެކުގައި ނަގާފައިވާ ފޮޓޯ އެއްވެސް ސޯޝަަލް މީޑިއާގައި ވަނީ ހިއްސާކޮށްފަ އެވެ.\nވަޔޯލާއަށް އޮސްކާ ލިބުނީ، 2017 ވަނަ އަަހަރު "ފެންސަސް" އިންނެވެ. އޭނާ މި ފަހުން މަގުބޫލުވީ އޭބީސީ އިން 2014 ގައި ގެނެސްދޭން ފެށި ސިރީޒް "ހައު ޓު ގެޓް އަވޭ ވިތު މާޑާ" ގައި އޭނާ ދެއްކި ވަރުގަދަ ރޯލުންނެވެ. މީގެ އިތުރުން، "ސޫސައިޑް ސްކޮޑް"، "ދަ ހެލްޕް" އަަދި "ވިިޑޯސް" ފަދަ ފިލްމުތަކުގައި ވެސް ފާހަގަ ކޮށްލެވެ އެވެ.\nއެމެރިކާ ބަރަކް އޮބާމާ ޓީވީ ސީރީޒް\nއެންމެ މޮޅު ސީރީޒްއަކަށް، ގޭމް އޮފް ތުރޯންސް


Koulibaly baikolhah jehi goalun Napoli ge massahkaiy fenah! | Mihaaru\nބައިކޮޅަށް ވަން ގޯލާ އެކު ކޫލިބަލީ ދަނޑުމަތީ ބޯއަޅައިގެން. --ފޮޓޯ: އޭއެފްޕީ\nކޫލިބަލީ ބައިކޮޅަށް ޖެހި ގޯލުން ނަޕޯލީގެ މަސައްކަތް ފެނަށް!\n01 ސެޕްޓެމްބަރ 2019 - 08:507comments\nޓިއުރިން (ސެޕްޓެމްބަރު 1) - ޔުވެންޓަސް އިން ތިން ލަނޑު ޖަހާފައި އޮއްވާ ނަޕޯލީން ފަހަތުން އަރައި އެއްވަރުކުރި ނަމަވެސް އެ ޓީމުގެ ޑިފެންޑަރު ކަލިދޫ ކޫލިބަލީ އަތުން ފަހު ވަގުތު ބައިކޮޅަށް ވަން ގޯލާ އެކު، އިޓާލިއަން ލީގުގެ ތަށްޓަށް ވާދަކުރާ ދެ ޓީމުގެ ކުރިމަތިލުން 4-3 އިން ޔުވެންޓަސް ރޭ ކާމިޔާބުކޮށްފި އެވެ.\nނަޕޯލީގެ ކުރީގެ ކޯޗު މައުރީޒިއޯ ސާރީގެ ކޯޗުކަމުގައި ކުޅޭ ޔުވެންޓަސް އިން، ނިއުމޯނިއާ އަށް ފަރުވާ ހޯދަމުން އަންނާތީ އޭނާ ބެންޗުގައި ނެތީސް ފުރަތަމަ ދެ މެޗު ކާމިޔާބުކޮށް ހަ ޕޮއިންޓާ އެކު އޮތީ އެއް ވަނައިގަ އެވެ. ފުރަތަމަ މެޗުން ވާދަވެރި ކުޅުމަކަށް ފަހު ފިއޮރެންޓީނާ އަތުން 4-3 އިން މޮޅުވި ނަޕޯލީ ރޭ މަދުވެގެން ޕޮއިންޓެއް ހައްގުވާ ވަރަށް މަސައްކަތްކުރި ނަމަވެސް އޮތީ ތިން ޕޮއިންޓާ އެކު އެވެ. އެ ޓީމު ބަލިވުމަކީ، ލީގަށް ދެން އެންމެ ވާދަކުރާނެ ކަމަށް ބެލެވޭ އިންޓަ މިލާނަށް ލިބުނު ހިތްހަމަޖެހުމެކެވެ. ފުރަތަމަ މެޗުން ލެއްޗޭ އަތުން 4-0 އިން މޮޅުވި އިންޓަ މިރޭ ރަށުން ބޭރުގައި ނުކުންނާނީ ކަލިއާރީއާ ދެކޮޅަށެވެ.\nޔުވެންޓަސްގެ ސްޓޭޑިއަމުގައި ރޭ ކުޅުނު މެޗުގެ ފުރަތަމަ 20 މިނެޓުގެ ތެރޭ އެ ޓީމުން ދެ ލަނޑުގެ ލީޑެއް ނެގި އެވެ. ނަޕޯލީގެ އެޓޭކެއް ހުއްޓުވައި، ކައުންޓާ އެޓޭކެއްގައި ޔުވެންޓަސްގެ ޑަގްލަސް ކޮސްޓާ އުފެއްދި ފުރުސަތެއްގައި މި ގޯލް ޖެހީ، މަޓިއާ ޑި ސީލިއޯ އަށް އަނިޔާވުމުން ބަދަލުގައި ކުޅެން އެރިތާ މިނެޓެއް ވެސް ނުވަނީސް ފުލްބެކް ޑަނީލޯ އެވެ.\nއޭގެ ތިން މިނެޓު ފަހުން ދެ ވަނަ ލަނޑު ޖެހީ ނަޕޯލީގައި ކުރިން މޮޅު ކުޅުމެއް ދެއްކި ގޮންޒާލޯ ހިގައިން އެވެ. ލޯން އުސޫލުން މިދިޔަ ސީޒަނުގައި އޭސީ މިލާނާއި ޗެލްސީ އަށް ކުޅުނުއިރު ފޯމުން ކެޓުމުން މި ސީޒަނުގައި ފުރުސަތެއް ނުލިބިދާނެ ކަމަށް ބެލެވިފައި ހުރި ފޯވާޑް މި ގޯލް ޖެހީ ނަޕޯލީގެ ޑިފެންޑަރު ކޫލިބަލީ ކައިރިން ވަރަށް ރީއްޗަށް ނައްޓާލުމަށް ފަހު އެވެ. ޔުވެންޓަސް ދެން އަތުނުވާނެ ކަމަށް ބެލެވުނީ ކޮސްޓާ ދިން ފުރުސަތެއްގައި 62 ވަނަ މިނެޓުގައި ކްރިސްޓިއާނޯ ރޮނާލްޑޯ ގޯލް ޖެހުމުންނެވެ.\nހިގުއައިން ގޯލް ޖެހުމުން އޭނާ އަށް ކުޅުންތެރިން މަރުހަބާ ކިޔަނީ. --ފޮޓޯ: އޭއެފްޕީ\nއެކަމަކު އޭގެ ހަތަރު މިނެޓު ފަހުން ޑިފެންޑަރު ކޮސްޓަސް މަނޮލަސް އާއި ހާވިން ލޮޒާނޯ ފުލުފުލުގައި ވައްދާލި ލަނޑުތަކާ އެކު ނަޕޯލީން ޔުވެންޓަސް ހާސްކޮށްލި އެވެ. ނަތީޖާއަކަށްވީ މެޗު ނިމެން ނުވަ މިނެޓަށް ވެފައިވަނިކޮށް ޖިއޮވާނީ ޑި ލޮރެންޒޯގެ ގޯލުން ނަޕޯލީ އެއްވަރުކުރުމެވެ.\nއެގޮތުގައި މެޗު ނިމެން ދަނިކޮށް ހުރިހާ ކަމެއް ބަދަލުވީ އިތުރު ވަގުތުގެ ދެ ވަނަ މިނެޓުގަ އެވެ. ޔުވެންޓަސްގެ ޕައޮލޯ ޑީބަލާ އޭރިއާ ތެރެއަށް ހިލޭ ޖެހުމަކުން ހުރަސްކޮށްލި ބޯޅަ، ޕްރެޝަރެއް ވެސް ނެތީސް، ކޫލިބަލީ ސާފުކޮށްލަން ވެގެން ނުއަތަށް ޖެހުމުން ގޮސް ގޯލުގެ ތެރެއަށް ވަނީ އެވެ.\n"ބައިކޮޅަށް ވަން މި ގޯލަކީ އަހަންނަށް ވަރަށް އަސަރުކުރި ގޯލެއް. އެއީ އެ ގޯލް އެއައީ އާދަޔާހިލާފު ގޮތަކަށް އަހަރެމެން މެޗުގެ ތެރެއަށް އެނބުރި އައިސްފައިވަނިކޮށް ކަމަށްވާތީ. އަހަރެން މައާފަށް އެދެން،" ދުނިޔޭގައި މިވަގުތު ހުރި އެންމެ މޮޅު އެއް ޑިފެންޑަރު ބުންޏެވެ.\nމެޗަށް ފަހު ކޫލިބަލީ ވަރަށް ބޮޑަށް މާޔޫސްވެ ދަނޑުމަތީ އޮށޯވެގެން ވަރަށް ގިނައިރު އޮތެވެ. އޭނާ އަށް ހިތްވަރުދޭން އައި އެއް ކުޅުންތެރިޔަކީ އަނިޔާގެ ސަބަބުން ރޭގެ މެޗުގައި ނުކުޅޭ ޔުވެންޓަސްގެ ކެޕްޓަން އަދި ޑިފެންޑަރު ޖިއޯޖިއޯ ކިއެލީނީ އެވެ.\nއިތުރު ލިޔުންތައް ޔުވެންޓަސް އިޓާލިއަން ލީގު ނަޕޯލީ


Mi Sarukaaru Gai Maldive Gas In Usoolaai Hilaafah Gas Gaiy Mahsala Eh Balan Fashaifi - Vaguthu\nމިސަރުކާރުގައި މޯލްޑިވް ގޭސް އިން އުސޫލާއި ޚިލާފަށް ގޭސް ގަތް މައްސަލައެއް ބަލަން ފަށައިފި\nމޯލްޑިވް ގޭސް، ކ. ތިލަފުށި - ވަގުތު އިމޭޖެސް: އިބްރާހިމް ޝާބިލް\nރައީސުލްޖުމްހޫރިއްޔާގެ މަގާމާއި އިބްރާހިމް މުހައްމަދު ޞާލިހް ހަވާލުވެ ވަޑައިގެން މޯލްޑިވް ގޭސްގެ ބޯޑަށް ބަދަލު ގެނައި ފަހުން އެ ކުންފުނީގެ އުސޫލާއި ޚިލާފަށް އެލްޕީޖީ މިކްސްޗަރ (ގޭސް) ގަތް މައްސަލަ އެންޓިކަރަޕްޝަން ކޮމިޝަން (އޭސީސީ) އިން ބަލަން ފަށައިފިއެވެ.\nއޭސީސީގެ ރައީސް މުއައްވިޒު ރަޝީދު "ރާއްޖެއެމްވީ" އަށް ވިދާޅުވީ މޯލްޑިވް ގޭހުން ގޭސް ގަތުމުގައި އޭގެ އަސްލު އަގަށްވުރެ ބޮޑު އަގުގައި ތަކެތި ބޭރުން ގަންނަ ކަން ފާހަގަކޮށް އެކަން އެ ކޮމިޝަނަށް ހުށައެޅުމާއެކު އެމައްސަލަ ބަލަން ފަށާފައިވާ ކަމަށެވެ.\nމުއައްވިޒް ވިދާޅުވީ، އެމައްސަލާގައި މިހާތަނަށް ބެލިބެލުމުން އެނގުނުގޮތުގައި، ގޭސް ގަނެފައިވަނީ އެކުންފުނީގެ ޕްރޮކިއުމެންޓް އުސޫލާއި ޚިލާފަށް ކަމަށެވެ. އަދި އެހެންވެ އޭސީސީއިން އެކަން ތަހުގީގު ކުރަމުން އަންނަކަމަށް ވެސް މުއައްވިޒު ވިދާޅުވިއެވެ.\n"މޯލްޑިވް ގޭސްގެ މިހާރުގެ މެނޭޖްމެންޓުން ހިނގަމުންދާ ކަންތައްތައް އޭސީސީއަށް ހުށައެޅި އެޝަކުވާތަށް މިހާރު ބަލަމުން ދަނީ. ދެން މައިގަނޑު ގޮތެއްގައި ސޯޝަލް މީޑިއާގައި ވެސް ދައުރުވަމުން ދިޔަ ބައެއް ކަންތައްތައް އޭސީސީގެ ސަމާލުކަމަށްވެސް އައިސްފަ ހުރީމަ ޚާއްސަ ގޮތެއްގައި މޯލްޑިވް ގޭސްއިން ގޭސް ސިލިންޑަރ ގަތުމުގައި ބޮޑު އަގުގައި ތަކެތި ގަންނަ ވާހަކައާއި ހަމަ އެއާއެއްކޮށް ޕްރޮކިއުމެންޓް އުސޫލާއި ޚިލާފަށް ބައެއް އަގުބޮޑު ތަކެތި ގަންނަ ކަމަށް ފާހަގަ ކުރެވޭ ކަންތައްތަކެއް. އޭސީސީއިން މިހާތަނަށް ބެލި ބެލުމުގައި އޭގައި ތުހުމަތު ކުރެވޭ ކަންތައްތަކެއް ހުރުމާއި އުސޫލާއި ޚިލާފަށް ބައެއް ކަހަލަ ކަންތައްތަކެއް ހުރީމަ ތަހުގީގެއް މިހާރު ކުރިއަށް މި ގެންދަނީ." މުއައްވިޒް ވިދާޅުވިއެވެ.\nއެގޮތުން މިދިޔަ އަހަރުގެ ޑިސެމްބަރު މަހުގެ 11 ވަނަ ދުވަހު މޯލްޑިވް ގޭހުން ގަތް ގޭސް ޝިޕްމަންޓް ޔުނިޓަކަށް 630 ޑޮލަރަށް ގަނެފައިވާއިރު 1000 ޔުނިޓް އެކުންފުނިން ގަނެފައިވަނީ 630،000 ޑޮލަރަށެވެ.\nއޭގެ އެއްމަސް ފަހުން މިއަހަރުގެ ޖެނުއަރީ 22 ވަނަ ދުވަހު އެކުންފުނީގެ މެނޭޖިން ޑިރެކްޓަރ ޝަޒައިލް ސިޔާމާއި ޕްރޮކިއުމެންޓް މެނޭޖަރ ސޮއިކުރައްވާފައިވާ އެ ރަސީދުގައި ވަނީ ގޭސް ޝިޕްމަންޓް ޔުނިޓަކަށް 705 ޑޮލަރަށް 1000 ޔުނިޓް މަގުން 705،000 ޑޮލަރަށް ގަނެފައެވެ.\nއޭސީސީ އިން ބަލަމުންދާ މައްސަލަ އާއި ގުޅިގެން މޯލްޑިވް ގޭސްގެ މިހާރުގެ އެމްޑީ ޝަޒައިލް "ރާއްޖެއެމްވީ" އަށް މައުލޫމާތު ދެއްވަމުން ވިދާޅުވީ ގޭހަކީ އަބަދު އެއްއަގެއްގައި ލިބޭ އެއްޗެއް ނޫންކަމަށާއި އެތަކެތި ގަނެފައިވަނީ މާކެޓްގައި ލިބެން ހުރި ރޭޓުގައި ކަމަށެވެ.\nތީ ބޮޑު ވަގެއް! އަހަރެން ދަންނަން ވަރަށް ރަނގަޅަށް ތިޔަ ސޮރު...\nއޮގަސްޓް 14, 2019 12:10\nމީނާ ތިޔަތަނުން ވަގުތުން ބޭރުުުކުރޭ! މައުމޫނުު ގެެ ބޯޢީއެއް ތީ!\nއޮގަސްޓް 14, 2019 12:14\nސަރުކާރުން މަގާމުދިނީމަ ފުރަތަމަވެސް ދިން އިންޓަވިއުގައި ތިޔަތަނުން ކުރީ ސަރުކާރުގައި ހާވާފައި ހުރި ހަޑިޔޭ، ބިހޭ ކިޔާފައި އަނގަފޭކުރި އިރުވެސް މަށަށް އިނގޭ މީނާމީ ކާކުކަން! ކާކުގެ ދަރިއެއްކަން! ކިހިނެތް ބޮޑުވެފައި ހުރި މީހެއްކަން! މިކަހަލަ ނާގާބިލް މީހުން މިސަރުކާރުން ބޭރުކުރުމަށް އިބޫއަށް ގިވާލަން!\nއޮގަސްޓް 14, 2019 13:16\nމިހުރީ ވަގު ސަރުކާރުން ކުރާ ބޮޑަތި ވައްކަންތަކެވެ. ބައިމީހުންނަށް ހިތްވަރުދީ ދައުލަތުން ރުފިޔާ މަންޑަޅިތައް ހޯދުމަށް ޝަރީޢަތަށް ފޮނުވައި ޤާޟީންނަށާ ފަނޑިޔަރުންނަށް ވަޒީފާގެ ބިރުދައްކާ އެމީހަކު އެދުނު ޢަދަދަކަށް ފައިސާ ލައްވާ ޙުކުމްކޮށް އެ ފައިސާ ދައުލަތުގެ ޚަޒާނާއިން ލޫޓުވާ ބައިމީހުންނަށް ބައިލިބޭގޮތަށް މިހުރީ ރޯމާދުވާލު ކުރާ ވައްކަންތަކެވެ. އެކަމަކު އަޅައިގަނެގެން މި އުޅެނީ އެ ފައިސާ ލިބުނު ގޮތުގެ މަޢުލޫމާތެއްވެސް މިމީސްމީހުންގެއަތުގައި ނެތި ރައީސް ޔާމީންގެ އެކައުންޓަށް 15 މިލިޔަނެއްހައި ރުފިޔާ ޖަމާވެގެން އުޅޭ މައްސަލައާއެވެ.\nއޮގަސްޓް 14, 2019 13:52\nކިތަންމެ ބޮޑު އަގެއްގާ ގަތަސް ރައްޔިތުންނަށް ގަންނަންލިބޭ އަގު ބޮޑު ނުވެއްޖިއްޔާ އެނިމުނީ.\nއޮގަސްޓް 14, 2019 15:13\nޗަޑައިލް ބުނަންތަ ވާހަކައެއް އެގްރީމަންޓް ކިޔާ އެއްޗެއް ހަދައިގެން ގަތީމަ އަގު އެއްވަރެއްގަ ހިފެހެއްޓޭނެ. މީގެކުރިންވެސް އެކަން ކުރަމުން ދިޔައީ އެގޮތަށް. ތިހެން ޖަޒީރާކޮށް ހުރިހާ ކަމެއް މި ވަގު ބެޑްޝީޓް ސަރުކާރުން ތިކުރަނީ.\nއޮގަސްޓް 14, 2019 21:10\nއޭސީސީވެސް އެންމެފަހުން ޕޮލިހުން ގޮތަށް މީސް މީޑިޔާއިން ކަންކަން ފަޅާއަރާ ހޫނު ފެނަށް ވެއްޓުނީމަ ތަހްޤީޤުކުރަން ޖެހޭކަން ހަނދާންވަނީ. ކަހާތަން ހިރުވާވެސް ނުލާ މިތިބެނީ ހަމަ ޕާޓީކުދިންވީމަ އެއްޗެކޭ ބުނަންނުކެރޭތީ. އަމިއްލައަށް ފެނޭކަމެއް ނެތް. ރައްޔިތުންގެ ފައިސާ ކެވޭލެއްމަދީބާ. އޭސީސީގެ ލުތުފީއަށްވުރެ ތި މުއައްވިޒުގެ ކޮރަޕްޓްބޮޑު. ހުޅުމާލެއިން އާއިލާގެ އެންމެންނަށް ހޯދާފައިވާ ގޯތިތަކުން އެކަން ސާފުވާނެ.